REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Prvog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/120-23

(Treći dan rada)

23. maj 2023. godine

B e o g r a d

(Sednica je počela u 10.05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da je prisutno 96 narodnih poslanika.

Radi utvrđivanja broja narodnih poslanika prisutnih u sali molim sve da ubace svoje identifikacione kartice.

Zahvaljujem.

Konstatujem da je, primenom elektronskog sistema, utvrđeno da je u sali prisutno 147 narodnih poslanika, što je više od 84 i imamo uslove za rad.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287?

Reč ima, Jahja Fehratović.

JAHJA FEHRATOVIĆ: Zahvaljujem, poštovani predsedavajući.

Danas sam trebao biti u Priboju, na dženazi ubijenog Ervina Ćelahmetovića, ali sam zamoljen od odgovornih Bošnjaka iz Priboja da budem ovde i da na neki način predstavljam njihov glas u parlamentu Republike Srbije.

Naime, kao što znate u jednoj multikulturalnoj sredini, vrlo osetljivoj i senzibilnoj kakav je Priboj, pre dve večeri dogodilo se ubistvo u kojoj je stradao jedan nevini čovek, Bošnjak, a koga je ubio policajac Srbin pripadnik interventne policije i specijalnih snaga. Ljudi iz Priboja ne žele politizaciju ovog slučaja. Ljudi iz Priboja traže pravdu. Ljudi iz Priboja traže da se prema svakom zločinu odnosimo onako kako zakoni nalažu i da ne bude kao u onoj priči o Eri i kadiji, moja krava nije isto što i tvoja krava.

Apropo toga ću pročitati jedan od postova glavnog imama, Haruna efendije Eminagića iz Priboja, koji svedoči i koji je ovih dana uz građane Priboja, o onome što je možda moglo biti uzrok ovoga što se dogodilo.

Prvo su meni glavnom imamu u Priboju i mojoj porodici pretili smrću. Policija je uradila što je do njih, ali je sud ostao nem. Potom su brutalni i verbalni napad i vređanje pretrpeli hodžinica i njena ćerka zbog marame na glavi, policija reče, uradili su što je do njih, sud kaže – nema elemenata vređanja na verskoj osnovi.

Zatim, raspevani pripadnici granične policije i samoprozvane vojvode poslaše nam poruku istrebljenja, omladina bi da puca u džamije za svoj najveći verski praznik, policija reče – uradila je šta je do njih, a sud presudi i videsmo kako jedni i drugi završiše. Sinoć ipak, policajac uradio što je do njega i to ne obični, već elitni pripadnik MUP-a, u našoj čaršiji gde se trudimo da ima mesta za svakoga i decu učimo pravim vrednostima, kabadahija demonstrira silu sa ulica ugasivši mladi život, a sud videćemo, ili možda nećemo.

Molim, Alaha milostivog i samilosnog da se Ervinu smiluje i dženetom ga obraduje, njegovoj porodici podari sabura, a elitnom zlotvoru i kukavici što pobeže sa mesta zločina pravednu kaznu ovog sveta, jer na onom svetu znamo šta ga čeka. Ako neko ubije nekoga ko nije ubio nikoga ili onoga koji na zemlji nered ne čini, kao da je sve ljude poubijao. Ako neko bude uzrok da se nečiji život sačuva, kao da je sivim ljudima život sačuvao, Kuran suramajde 32 ajet.

Poštovani narodni poslanici, kad zlo proklija mora se saseći iz korena. Svaki ubica mora biti kažnjen, a posebno onaj koji je zadužen da štititi narod od zlikovaca i ubica. Policajac ubica u Priboju nije samo ubica, on je i model zla koje treba iskoreniti iz društva, bez obzira da li je bio na dužnosti ili ne. Daleko od toga da generalizujemo, većina policajaca su časni i čestiti, ali se moramo suočiti sa sobom, sa klicom zla u svojim redovima da nam ne bi proklijala, procvetala i zahvatila šire dimenzije.

Priboj bi trebalo biti mesto nade za celu Srbiju. Ako se ovo zlo ne zaustavi i ne saseče iz dubina postaće mesto tuge i boli. Verujem da je ono mesto nade, a upravo jedan od primera jeste i šampion u maratonu Marko Cimbaljević, koji je čuvši za ovu tragediju pobedu na ovogodišnjem maratonu posvetio svom prijatelju i komšiji ubijenom i ja ću citirati njega kao primer onoga što znači dobri među komšijski odnosi.

PREDSEDNIK: Samo završite rečenicu, pošto je isteklo pet minuta. JAHJA FEHRATOVIĆ: Brzo ću završiti, još jednu rečenicu.

Ovo je saznao pred sam početak trke. Veoma me je potresla, jer sam ga i lično poznavao. Ovom prilikom želim da izrazim saučešće porodici nastradolog Ervina i voleo bih ovu titulu da posvetim njemu.

Dakle, ovo je primer kako Bošnjaci i Srbi žive u slozi i miru i kako niko nikada ne bi smeo da zloupotrebi ovakve tragedije. Ja bih ovako govorio i da je Igor ubijen, a da je Ervin ubica, jer mi ne smemo generalizovati. Pozivam i narodne poslanike bez obzira, Bošnjake ili Srbe i ovim ću završiti, da učinimo sve da se ni ova tragedija, a ni bilo koja druga tragedija, nepolitiziraju, a da svi oni koji su zlo ovome društvu budu sankcionisani na najbolji način.

PREDSEDNIK: Hvala vam.

Reč ima, Robert Kozma.

ROBERT KOZMA: Hvala vam, predsedniče Skupštine.

Postavio bih pitanje za Ministarstvo prosvete, da li je bilo potrebe da se javnost dodatno uznemiri oko ne koordinisanog povratka đaka u Osnovnu školu „Vladislav Ribnikar“ i načina pružanja psihološke pomoći deci koja se suočavaju sa traumom, pa da Ministarstvo prosvete napokon reaguje i donese preporuku za organizaciju nastave i vannastavnih aktivnosti u ovoj školi?

Da li je bilo potrebno da na televiziji slušamo ispovesti roditelja ubijene dece o primeru lošeg rada sa đacima koji se suočavaju sa traumom, pa da Ministarstvo prosvete zvanično objavi veoma šturu preporuku o načinu sprovođenja nastave u ovoj školi do kraja školske godine?

Zašto je Ministarstvo prosvete prestalo da postoji u trenutku kada je moralo i trebalo da rukovodi procesom povratka đaka u osnovnu školu? Svojom odsutnošću u ključnom trenutku stiče se opravdani utisak da je Ministarstvo prosvete ostavilo školu, roditelje, nastavnike i đake da se snalaze sami. To je veoma pogubno po školsku zajednicu koja se suočava sa najvećom mogućom tragedijom. Na ovaj način Ministarstvo prosvete doprinelo je tome da se roditelji dele, da jedni roditelji koji smatraju da se đaci ne bi trebali vratiti u školu, smatraju da oni drugi roditelji koji ne dele isto mišljenje sa njima, da smatraju da ti roditelji ne pokazuju dovoljno empatije i razumevanja za pretrpljeni bol i traumu sa kojom se suočavaju.

Ovakva podela u zajednici nikome nije potrebna, a pogotovo i ponajmanje ovoj školi, roditeljima, nastavnicima i deci.

Pitanje za predsednicu Vlade Republike Srbije – da li je, i ako jeste, prosledila predsedniku Narodne skupštine, ostavku ministra prosvete Branka Ružića? To je morala da učini, bila je dužna da učini po Zakonu o Vladi, po članu 23.

Pitanje za predsednika Narodne skupštine – da li je i kada je dobio ostavku ministra prosvete od predsednice Vlade? Ukoliko je jeste dobio, kada je dobio i zašto tu ostavku nije stavio na sednicu Narodne skupštine, a po Zakonu o Vladi bio je dužan da učini to na prvoj narednoj sednici?

Ministar prosvete je podneo ostavku, međutim, njemu nije prestao mandat. Njemu mandat prestaje kada Narodna skupština konstatuje tu ostavku, kada narodni poslanici konstatuju tu ostavku.

Ukoliko se ova procedura odugovlači, onda se dodatno urušava prosvetni sistem, jer se stvara pravni vakuum u trenutku kada to nikako ne bi smelo.

Mi se nalazimo u situaciji u kojoj je ministar podneo ostavku, što podržavamo, s obzirom na njegove katastrofalne postupke odmah nakon tragedije i masovnih ubistava, međutim, njemu mandat nije prestao. Da bi mandat prestao, potrebno je mi to da konstatujemo ovde u Narodnoj skupštini.

Pitanje za predsednicu Vlade Republike Srbije. Odlukom od 11. maja ove godine formirali ste Savet za sprečavanje vršnjačkog nasilja. Ko su članovi ovog saveta? Zašto ste odlučili da formirate ovo telo kada ste već 2019. godine formirali Radnu grupu za prevenciju suzbijanja nasilja u školama? Da li je ta radna grupa donela bilo kakve zaključke? Da li je predložila neke mere? Ukoliko jeste, koje je mere predložila? Ta radna grupa koja je pompezno najavljena i formirana 2019. godine, sastala se samo dva puta od svog konstituisanja. Da li će i ovaj novi Savet, koji suštinski treba da se bavi istom materijom, a to je prevencija nasilja među mladima i đacima, da ima isti učinak?

Naše školstvo, kao i naše društvo, danas je na raskrsnici. Da li ćemo uspostaviti škole kao mesto okupljanja, sreće i podrške, u kojima đaci stiču znanja i veštine, razvijaju sopstvene potencijale, ili će škole postati mesta u kojima đaci i nastavnici ne žele da borave, a roditelji strahuju da li da pošalju đake u školu? To zavisi isključivo od nas, to zavisi isključivo od toga koje ćemo lekcije i zaključke imati na osnovu ovih tragičnih događaja i masovnih ubistava.

Škola mora biti zajednica đaka, nastavnika, roditelja, u kojoj vlada međusobna podrška i razumevanje, a ne razjedinjeni skup pojedinaca koji jedni drugima ne veruju i jedni od drugih zaziru. Hvala vam.

PREDSEDNIK: Reč ima Akoš Ujhelji.

AKOŠ UJHELjI: Hvala.

Poštovani predsedniče predsedništva, dame i gospodo narodni poslanici, pre nego što postavim poslaničko pitanje Ministarstvu poljoprivrede i Ministarstvu građevine, želeo bih da pozdravim postignuti dogovor o subvencijama između Udruženja poljoprivrednika i Vlade Republike Srbije.

Poštovani narodni poslanici, naša poslanička grupa od samog početka podržava digitalizaciju poljoprivrede, jer smatramo da je E-agrar jedna savremena aplikacija koja modernizuje i ubrzava proces upisa podataka i omogućava uštedu vremena kod obrade zahteva, kao i elektronske obrade zahteva, brže odobravanje podsticaja, bržu isplatu, smanjenje mogućnosti greške pri podnošenju i obradi zahteva, kao i ubrzanje obrade zahteva usled uvezivanja relevantnih registara. Takođe, omogućava ukidanje potrebe za štampanjem i arhiviranjem papirne dokumentacije, efikasnije izveštavanje, praćenje statistike podsticaja i veći stepen kontrole.

Registar i procedure vezane za poljoprivredna gazdinstva i odobravanje podsticaja formulisane je 2004. godine, te su mnoga tehnološka, softverska ali i proceduralna rešenja zastarela. Procedura je bila komplikovana, zbog čega su odobravanje i isplata podsticaja kasnili. Tako je, na primer, za upis u registar poljoprivrednih gazdinstava bilo potrebno otići na minimum četiri šaltera i popuniti 89 zahteva podataka na osam različitih obrazaca, od čega su se brojni podaci unosili više puta. Procenjeno je da je bilo potrebno odvojiti četiri i po sati za pripremu i podnošenje zahteva i 1.320 dinara na ime taksi, provizija i za štampanje dokumentacije.

Ono na šta želim da ukažem je to da organski proizvođači voća, sem grožđa, i oni iz konvencionalne poljoprivrede čija su gazdinstva ispod pola hektara ne mogu obnoviti registraciju svojih gazdinstava preko aplikacije E-agrar, pa im je tako onemogućena i prijava za dobijanje podsticaja od strane države. Sa ovom problematikom me upoznalo udruženje „Teras“ iz Subotice prošle nedelje, kada su me kontaktirali i zamolili su me da pred Skupštinom iznesem navedeni problem.

Naime, u novom Pravilniku u upisu u registar poljoprivrednih gazdinstava, promeni podataka i obnovi registracije, elektronskom postupanju, kao i o uslovima za pasivan status poljoprivrednog gazdinstva, u članu 3. piše da se u registar može upisati i proizvodnja biljnih kultura na manje od pola hektara poljoprivrednog zemljišta ako se proizvode pečurke, povrće u zatvorenom prostoru, stono i grožđe vinskih sorti. U odnosu na stari pravilnik izostavljeno je – ostalo voće, kao što su borovnice, godži bobice ili aronija.

Zbog gore navedenog, ovi poljoprivrednici, bilo konvencionalni ili organski, ne mogu dobiti uverenje o obnovljenoj registraciji poljoprivrednog gazdinstva, pa tako ni ostvariti podsticaje u poljoprivredi od strane države. Očito je napravljena greška pri izradi Pravilnika, bez namere da se onemogući rad malim proizvođačima. Zbog toga želim da pitam Ministarstvo poljoprivrede na koji način će rešiti navedeni problem?

Moje drugo pitanje se odnosi na E-agrar, ali pošto je vezano za katastar nepokretnosti, pitanje želim postaviti nadležnom Ministarstvu za građevinu. Naime, E-agrar vidi samo one katastarske parcele kod čijih vlasnika je u listu nepokretnosti upisan jedinstveni matični broj građana. Međutim, zbog toga što katastar u ranijem periodu nije bio u obavezi da upiše JMBG brojeve vlasnika, veliki broj poljoprivrednika imaju problem prilikom upisa parcela u E-agrar, jer prvo moraju otići u katastar nepokretnosti, predati zahtev i platiti naknadu za promenu podataka, umesto da katastar bez naknade, po službenoj dužnosti unese jedinstvene matične brojeve građana koji ranije nisu uneti. Pojedini katastri čak traže da vlasnici sa svedocima dokažu da su oni stvarni vlasnici zemljišta, što poljoprivrednicima stvara dodatne troškove.

Pored toga, ukoliko se promeni naziv ulice u kojoj poljoprivrednik živi, on ponovo treba da ode u katastar i da plati 1.000 dinara na ime naknade za promenu podataka, umesto da katastar po službenoj dužnosti, automatski, bez prisustva poljoprivrednika i bez naknade, sprovede promene na osnovu gradske ili opštinske odluke.

Moje pitanje je – da li se može rešiti da katastar po službenoj dužnosti, bez naknade, odradi promene i upis navedenih podataka? Hvala na pažnji.

PREDSEDNIK: Hvala vam.

Reč ima Tamara Milenković Kerković.

TAMARA MILENKOVIĆ KERKOVIĆ: Poštovani predsedniče, koleginice i kolege, uvaženi građani Srbije, ja imam više pitanja.

Najpre pitanje za ministra unutrašnjih poslova – zbog čega je masakr u Mladenovcu odmah pre završetka istrage okarakterisan kao teroristički akt? Po kom kriterijumu? Koji element političkog udara na aktuelnu vlast je ministar pronašao kada je tu izjavu dao o ovom masakru? Da li je ono što je predočeno sve ili postoji nešto sa čime javnost nije upoznata, pa je ovakva kvalifikacija data?

Protiv docenta dr Miljane Kecmanović, majke dečaka ubice, pokrenuta je istraga zbog mogućeg zanemarivanja i zlostavljanja maloletnog deteta. Moje pitanje je da li se istovremeno vrši i istraga uloge docenta dr Miljane Kecmanović u veštačenju o spornim slučajevima „Jovanjica“ i njena uloga veštaka u više procesa kriminalnom Belivukovom klanu, gde su zbog dokaza kontaminiranih u laboratoriji i Belivuk i drugi pripadnici klana oslobađani odgovornosti?

Da li je državljanin Velike Britanije Amadeo Votkins, savetnik ministra unutrašnjih poslova Republike Srbije, već dve decenije i da li je angažovan na reorganizaciji vojske i policije u Srbiji? Da li je ovaj gospodin stranac i kako je moguće da je to tako, stranac bude na izvoru najvažnijih obaveštajnih podataka i državnih tajni? A otvoreno se u svojoj knjizi „Srbija, bitka u okviru“ zalaže za nezavisnost Kosova.

U kampanji „Jedna je majka“ Srpski pokret Dveri se zalaže za obnovu porodilišta u Srbiji i za dostojanstven tretman trudnica, porodilja i novorođenčadi. Na prethodnoj sednici Skupštine čuli smo o obnovi porodilišta u Aranđelovcu, što svojski podržavamo i tu obnovu pozdravljamo, ali su se od tada baš u tom porodilištu dogodila dva velika propusta. Najpre, odmah nakon renoviranja porodilišta prošle godine ono je bilo privremeno zatvoreno, jer se u njemu pojavila bakterija iz ventilacionog sistema i dve su bebe zaražene. Drugo, u februaru ove godine nakon porođaja preminula je porodilja, jer nije izvađena posteljica nakon porođaja.

Moje pitanje za ministarku zdravlja je dokle se stiglo sa istragama u ova dva slučaja i da li će neko i ko odgovarati za ova dva propusta, od kojih je jedan koštao života trudnicu?

Sledeće moje pitanje je zbog čega niško tužilaštvo nije ispitalo trgovinu uticajem i potencijalni koruptivni uticaj firme „Tesla park“, iza koje sad dokazano stoji kiparski kapital kompanije „Karić“, a koja u Nišu već prodaje stanove u elitnom naselju pod luksuznim nazivom „Betoven park“, a da ne samo da nema građevinsku dozvolu, već nije urađen ni plan generalne, a ni plan detaljne regulacije za ovo naselje? Da li će tužilaštvo u Nišu pokrenuti istragu za trgovinu uticajem gradonačelnice Dragane Sotirovski, članova Komisije za planove i bivšeg gradskog urbaniste, koja je nakon ovih mojih pitanja dala ostavku, zbog niza indicija da su urbanistički planovi rađeni kako bi se firmi „Tesla park“ kao unapred poznatom investituru omogućilo da zida luksuzne stanove na lokaciji koja je bila javna površina?

Šest meseci pre nego što je Komisija za planove grada Niša izmenila generalni urbanistički plan i tri i po hektara zelene površine, koja je pripadala svim Nišlijama, pretvorila u zemljište mešovite namene, na kojem sada može da se zida osnovana je firma „Tesla park“. Time je omogućeno da gradi usred zelene oaze u centru opštine Palilula. Brojne su nepravilnosti, tri i po hektara zelenila i sportskih terena je oduzeto od Nišlija, bez elaborata o uticaja na životnu sredinu, bez saglasnosti većine nadležnih institucija, bez adekvatne kanalizacione i energetske infrastrukture u delu grada koji je najpogođeniji poplavama na glinenom zemljištu nekadašnje ciglane kraj gasnog skladišta.

Da li tvrdnja o tajanstvenom investitoru gradonačelnice Sotirovski i njeno negiranje notorne činjenice da se radi o kompaniji „Karić“ ukazuje na trgovinu uticajem? Zašto tužilaštvo nije ispitalo do sada moje navode da i ona i Komisija za planove rade u interesu privatnog investitora?

Da li će se istražiti i rad arhitekte iz Zavoda za urbanizam, koja je za firmu „Tesla park“ izradila plan detaljne regulacije godinu dana pre nego što je počelo da se radi na planu generalne regulacije, što je protivno svim pravilima struke? I da li je istina da je za postrojenje za prečišćavanje otpadnih voda, koja je gradonačelnica Sotirovski već tri godine najavljuje u Nišu, a koji je na tenderu dobila turska kompanija „Ar biogas“ kao jedini ponuđač, ima bezvredan plan za koji je plaćeno 1.000.000 evra? Hvala.

PREDSEDNIK: Hvala vam.

Reč ima Muamer Bačevac. Izvolite.

MUAMER BAČEVAC: Uvažene koleginice i kolege narodne poslanice i narodni poslanici, uvaženi predsedavajući, danas je u opštini Priboj tužan dan. Danas je u opštini Priboj Dan žalosti. Reći ću da je opština u kojoj, moram naglasiti, u toj opštini većinu čine Srbi, četiri petine su Srbi, samo 20% ima Bošnjaka, tako je i u samoj opštini. E, oni su odlučili da danas bude dan tuge u Priboju, zato što se saosećaju sa svojim sugrađaninom, njegovom porodicom, koji je tragično nastradao i zato što žele da pošalju poruku da ne žele da se to više ikome ponovi.

Mi smo imali prošle godine nešto što je zaista ocrnilo i policiju naše države i našu državu u okruženju, a to je da su policajci pevali nekakve neprimerene pesme i pozivali na nešto što oni ne bi smeli da čine. I tada smo imali posetu predsednika Republike, imali smo angažovanje svih da se strasti smire i imali smo pozive da se ti ljudi adekvatno sankcionišu.

Ja sam ovde tražio, znajući bar toliko iz života, da dobre međuljudske odnose, bratske odnose koji postoje između Srba i Bošnjaka, treba graditi pažljivo, kontinuirano i da je to težak put, a da treba uvek kada postoji ovakvo iskakanje i ljudi koje prave ovakve strašne stvari, takve ljude kazniti strogo, za primer i javno, nagraditi one promovišu pozitivne stvari, koji grade dobre odnose i koji unapređuju ovu zemlju, a kazniti one koji to zaslužuju.

Zato pozivam ministra policije da mi da izveštaj na koji način su ovi ljudi u tom trenutku kažnjeni. Ja sam to i tad tražio i najavio da ću tražiti da vidim šta je, kako su ti ljudi sankcionisani.

Takođe, tražim da se vinovnik ovog gnusnog zločina, i samo ga gledam kao policajca, nikako drugačije, što pre privede pravdi i adekvatno kazni. Nikako drugačije ga ne gledam nego kao policajca, nekog prema kome smo mi građani kojima je trebao da zaštiti integritet, čast, o životu da ne pričam, smo davali novce da se školuje, danas mu plaćamo platu da živi, da pokaže se takva agresija da se jedan mladi ljudski život ugasi.

Zato pozivam policiju da što pre privede pravdi ovog vinovnika. Pozdravljam to što su uspeli da se uhapse i uhapšeni su oni koji su mu pomagali da pobegne i najavljujem da ću pratiti, a verujem i svi vi, sudski proces i da ovakva zverstva treba kazniti maksimalnom kaznom, onako kako se zaslužuje javno i da se to više nikada ne ponovi nigde, a najmanje u sredinama u kojima Bošnjaci, Srbi ili druge međunacionalne zajednice, manjinski narodi sa većinskim narodima žive u vekovnim dobrim odnosima i bratskim odnosima, zaista je nešto što moramo imati pozornost za ovakve stvari.

Još jednom ponavljam i prosleđujem ovo pitanje ministru policije. Očekujem najskoriji odgovor.

PREDSEDNIK: Reč ima Danijela Nestorović.

DANIJELA NESTOROVIĆ: Poštovane kolege, poštovani predsedniče, imala bih, pre svega, pitanje za Ministarstvo zdravlja – kada su poslednji put ažurirani spiskovi stručnjaka psihologa i pedagoga koji rade sa maloletnom decom?

Takođe, pitanje za Ministarstvo prosvete – kada su poslednji put dobili ažurirane spiskove psihologa i pedagoga, kao i metoda koje se primenjuju u radu sa maloletnom decom školskog i predškolskog uzrasta­?

Takođe, pitanje koje se odnosi na MUP, a u vezi je sa gore navedenim i prethodnim, je zapravo da li MUP ima spisak zvanično registrovanih streljana? Koje su to streljane koje imaju dozvolu za rad? Da li postoji tačna i precizna evidencija lica koja koriste usluge streljane, kao i da li je MUP ažuriralo podatke koliko je maloletnih lica u proteklih godinu dana koristilo usluge zvanično registrovanih streljana?

Imala bih takođe jedno pitanje koje je nevezano za ovo temu, a vrlo je bitno i značajno za trošenje novca iz budžeta Republike Srbije. Naime, kao što je poznato korisnicima, Republički fond za PIO je imao svoju filijalu koja se nalazila na Novom Beogradu. U prethodnih par meseci ta filijala je zatvorena i prebačena u poslovne prostorije koje su prethodno bile hotel, nalazi se u Venizelesovoj ulici, adaptiraju se i jedna i druga direkcija. Znači, i ova na Novom Beogradu i ovo Venizelesovoj, pa me konkretno interesuje - koliko novca je izdvojeno za zakup poslovnog prostora u Venizelesovoj ulici, koliko se plaćaju računi za struju i komunalije, kao i koliko će dugo trajati ova adaptacija, jer su korisnici sa Novog Beograda i Zemuna penzioneri i zaposleni i ostali praktično onemogućeni da na teritoriji svoje opštine koriste usluge Republičkog fonda za PIO? Svi su prinuđeni da idu u centar grada. Znate svi dobro da se direkcija Republičkog fonda nalazi u Nemanjinoj ulici. Pitanje je upućeno direkciji, odnosno Republičkom fondu za PIO. Hvala.

PREDSEDNIK: Reč ima Nikola Dragićević.

NIKOLA DRAGIĆEVIĆ: Zahvaljujem, predsedavajući.

U skladu sa članom 287. Poslovnika o radu Narodne skupštine, iskoristiću mogućnost da od Vlade Republike Srbije zatražim sledeća obaveštenja.

Pre svega od Ministarstva odbrane da objasni da li je i na bilo koji način reagovalo povodom početka NATO vežbi „Defender Europe“ koja se ovih dana održava na teritoriji Kosova i Metohije? Da li je bilo koja od zemalja učesnica tražila saglasnost Republike Srbije za razmeštanje svojih trupa na teritoriji Kosova i Metohije, s obzirom da je, po važećem Ustavu Republike Srbije i po važećoj Rezoluciji 1244 koju je doneo Savet bezbednosti UN, Kosovo i Metohija sastavni deo Republike Srbije?

Želim da naglasim da je duboko zabrinjavajuća izjava ambasadora SAD u Prištini koji kaže da je svrha ove vojne vežbe da se pokaže spremnost da je američka vojska voljna i spremna da iskrca svoju opremu i svoje trupe na teritoriji Kosova i Metohije u nameri da podrži svoje saveznike. Da li ovu izjavu možemo da tumačimo kao još jednu pretnju ambasadora upućenu Republici Srbiji i da li on na taj način najavljuje neke sukobe?

Ako imamo u vidu da je bezbednosna situacija u našoj južnoj pokrajini veoma napeta i da imamo najavu Kurtijevih gradonačelnika da će do kraja ovog meseca nasilno preuzeti prostorije na teritoriji severa Kosova i Metohije u one četiri severne srpske opštine, opravdano se postavlja pitanje - da li je izjava ambasadora Amerike upućena Srbiji sa ciljem da je zaplaši i odvrati od toga da zaštiti svoje državne i nacionalne interese i da zaštiti srpski narod pred nekim novim eventualnim pogromima? Da li je ovim povodom upućen makar diplomatski protest ambasadi SAD ili bilo kojoj drugoj državi koja je uputila svoje trupe na ove vojne vežbe? Da li je ćutanje naše države još jedan vid implementacije onog francusko-nemačkog ultimatuma?

Moje drugo pitanje upućujem Ministarstvu za rad zapošljavanje, boračka i socijalna pitanja i tražim odgovor - zbog čega zaposlena lica koja su osobe sa invaliditetom nemaju pravo na uvećanje broja dan godišnjeg odmora na osnovu potvrde o statusu invalida?

Naime, važeći Zakon o radu to trenutno ne predviđa, dok mnogi poslodavci svojim opštim aktima i ugovorima o radu trenutno ne predviđaju da se broj godišnjih dana odmora može uvećati po tom pitanju. Opet sa druge strane veliki broj poslodavaca u svojim opštim aktima i ugovorima o radu predviđa da se broj dana godišnjeg odmora može uvećati na osnovu radnog iskustva, to u principu znači više slobodnih dana za one zaposlene koji imaju duži radni staž, na osnovu složenosti poslova znači više slobodnih dana za lica koja imaju višu stručnu spremu itd. ili posebnih uslova o radu, a to se odnosi na ona lica koja obavljaju posao na terenu i neke druge vrste specifičnih poslova, ali ovi opšti akti, ugovori o radu ne nalaze za shodno da invaliditet treba uzeti u obzir kod određivanja broja dana za godišnji odmor.

Na ovakvim stvarima pokazali bi kao društvo, pre svega, humanost. Ovde se radi o ljudima čije zdravstveno stanje zahteva više dana odmora za lečenje i oporavak u odnosu na one osobe koje nemaju problem sa invaliditetom. U mnogim evropskim i svetskim zemljama ovo pitanje je jasno regulisano zakonom i neverovatno je da Republika Srbija to još uvek nije učinila, već da je to prepustila dobroj volji poslodavaca.

Na kraju, sledeće pitanje upućujem Ministarstvu zdravlja, zanima me zbog čega se sa tim naknadama, sa tim uplatama koje Republički fond za zdravstveno osiguranje isplaćuje licima koja su na bolovanju dužem od 30 dana kasni i po nekoliko meseci. Ovaj problem je prisutan već dugi niz godina i čini mi se da se ne radi ništa na njegovom rešavanju. U pitanju su naknade koje se isplaćuju osobama koje su teško bolesne, koje su povređene. To su osobe koje su u drugom stanju, znači trudnice, kojima su ti prihodi često jedini izvor prihoda. Da li se iko pita kako ti ljudi žive dok očekuju platu? Zbog toga u ime Srpske stranke Zavetnici tražimo odgovor. Koji je razlog za ovakvu praksu kašnjenja i neredovnog isplaćivanja sredstava? Insistiram da se što pre nađe rešenje kako bi se takve uplate izvršavale bez kašnjenja. Zahvaljujem.

PREDSEDNIK: Reč ima Zoran Lutovac.

ZORAN LUTOVAC: Poštovane građanke i građani, prvo pitanje upućujem tužilaštvu i MUP-u, odnosno policiji. Zbog čega nisu reagovali u Pančevu na skupu na kojem građani koji su bili prisutni na trgu nisu mogli da napuste dobrovoljno taj skup? Kako je moguće da niko nije reagovao kada su se pojavili snimci? Zbog toga upućujem pitanje tužilaštvu i MUP-u. Građani koji su bili tamo imaju pravo da budu ili ne budu tamo, nemaju pravo da budu privođeni i nemaju pravo da budu zadržavani protiv svoje volje. Zato smo mi podneli krivičnu prijavu protiv ljudi koji su odgovorni za to, a na osnovu onoga što smo mogli da vidimo na snimku, ljudi koji su ih sprečavali nosili su obeležja SNS. Prema tome, krivična prijava ide na adresu SNS koja, osim što prinudno dovodi ljude na skupove, ne dozvoljava im da se slobodno kreću.

Drugo pitanje je upućeno predsednici Vlade Ani Brnabić, takođe, tužilaštvu i MUP-u i odnosi se na generalnog sekretara Vlade gospodina Nedića koji je angažovao batinaše da prete poljoprivrednicima koji su protestvovali.

Prvo, šokantno je, otkud taj čovek još uvek u Vladi, otkud čovek za koga se dokazalo da je saradnik organizovanog kriminala i dalje jeste sekretar Vlade? Kako je moguće da taj čovek organizuje batinaše da bi rasturio legitimne proteste poljoprivrednika?

Generalni sekretar Vlade Novak Nedić je prema tvrdnjama Vojnog sindikata Srbije sa Veljkom Belivukom, Aleksandrom Stankovićem i pripadnikom žandarmerije Nenadom Vučkovićem Vučkom na strelištu specijalne brigade Vojske Srbije u Pančevu koristio strelište, naoružanje i municiju Vojske Srbije u periodu od februara do juna 2016. godine. Vojni sindikat Srbije je po ovom pitanju dostavio krivičnu prijavu tužilaštvu, a nakon čega su iz knjige koja se vodila na prijavnici kasarne „Rastko Nemanjić“ nestale dve stranice, a snimci kamera su presnimljeni. Zvuči poznato.

Dakle, postoji jasna indicija, postoje jasni fakti koji ukazuju na to da je generalni sekretar Vlade u dosluhu i direktnim vezama sa pripadnicima kriminala, a znate šta? Kada je vlast u vezi sa kriminalcima, onda je to organizovani kriminal, onda je to definicija organizovanog kriminala, a politička grupacija koja zastupa takvu politiku jeste političko krilo organizovanog kriminala.

Treće pitanje odnosi se na ministra prosvete u ostavci, ne znam šta je sa tom njegovom ostavkom? Skupština se nije izjasnila još uvek. Odnosi se na MUP i Aleksandra Vučića, a tema jesu Pećinci i deca koja su izbačena iz vrtića samo zbog toga što su roditelji iz druge političke organizacije, iz Demokratske stranke i samo zato što su protestvovali sa drugim poljoprivrednicima. Pitanje je sledeće – da li je direktorka te ustanove još uvek direktorka? Pitanje je sledeće – zašto ta deca nisu vraćena u vrtić kada je zakon na njihovoj strani?

Nema većeg nasilja od nasilja nad decom. Zato upućujem pitanje, odnosno zahtev predsedniku Skupštine koji je ujedno i predsednik Odbora za prava deteta, da zakaže sednicu posvećenu pravima deteta i zbog ovog što se desilo u Osnovnoj školi „Vladislav Ribnikar“ i zbog ovog maltretiranja dece.

Mislim da je stvarno neprimereno da Odbor za zaštitu deteta toliko dugo ne zaseda, iako ima toliko ozbiljnih stvari. Ako ovo što se desilo u OŠ „Vladislav Ribnikar“ nije povod i razlog da se mi sastanemo kao skupštinski odbor, pozovemo nadležne ljude da o tome raspravljaju, onda ne znam šta je povod.

PREDSEDNIK: To je bilo pet minuta, samo završite rečenicu.

ZORAN LUTOVAC: U redu je. Hvala vam.

PREDSEDNIK: Reč ima Nenad Tomašević.

NENAD TOMAŠEVIĆ: Hvala.

Uvaženi predsedavajući, uvaženi potpredsedniče Skupštine Mihailoviću, dame i gospodo narodni poslanici, poštovani građani Srbije, prvo pitanje ću postaviti predsedniku države. Zašto se odustalo od ideje koju je najavio, a koja se tiče uvođenja obaveznog vojnog roka? Podsetiću da se za to zalaže i srpska koalicija NADA koju čini POKS i Novi DSS. Da li to ima neke veze sa tim što će naša vojska na Vidovdan ove godine da organizuje zajedničke vojne vežbe sa državama NATO pakta, suprotno odluci koja je još uvek na snazi da dok traje rat u Ukrajini Vojska Srbije ne održava nikakve vežbe sa ni jednom stranom državom?

Da li ste odustali od ideje obaveznog služenja vojnog roka, koja nesumnjivo podstiče našu borbenu gotovost pod pritiskom stranih sila sa zapada ili je u pitanju neki drugi razlog?

Drugo pitanje postavljam Republičkom javnom tužiocu – dokle je stigla istraga protiv predsednika Srbije Aleksandra Vučića, koju pretpostavljam da Tužilaštvo za organizovani kriminal vodi po službenoj dužnosti, jer je pomenut javno pred kamerama na pres-konferenciji 24. aprila ove godine, priznao da je lično naredio da se nelegalno ruši Savamala?

Govoreći o Savamali, predsednik je rekao sledeće, citiram ga: „Sa ponosom vam saopštavam, ja sam bio čovek koji je doneo odluku da se ruše protivpravne udžerice“. S obzirom da mi je ranije na saslušanju jedan od vođa kriminalnog i zloglasnog Kavačkog klana, Veljko Belivuk, poznatiji pod nadimkom „Velja nevolja“, izjavio što je ušlo i u zapisnik da je njegova grupa zajedno sa grupom Zvonka Veselinovića rušila objekte u Savamali bez ikakve dozvole, bez ikakvog pravnog osnova i u pratnji policije, predsednik države je faktički time priznao da je u to vreme bio povezan sa najvećom i najbrutalnijom zločinačkom organizacijom u državi.

Tužilaštvo lako može utvrditi da je nesumnjivo ta veza postojala u obostranom interesu, sve dok se Belivukova banda nije toliko osilila da je pomislila da je jača od predsednika i od države, kada je nastao i sukob između njih. Ako Tužilaštvo još uvek nije pokrenulo postupak, pitam – zašto to nije uradilo i da li u ovoj državi zakoni i pravda ne važi za predsednika države?

Treće pitanje postavljam direktoru BIA Aleksandru Vulinu. Šta je BIA uradila po pitanju provere tvrdnji Vojislava Šešelja, koji je javno izjavio da poseduje pouzdane podatke o tome da se Aleksandar Vučić i Tomislav Nikolić na sastanku u Parizu 2008. godine, u luksuznom hotelu „Ric“, u vreme osnivanja SNS, dogovorili sa predstavnicima zapadnih obaveštajnih službi, konkretno sa francuskom obaveštajnom službom i njihovim obaveštajcem Arno Danžanom da će im zapad pomoći da dođu na vlast na sledećim izborima 2012. godine, a zauzvrat da budu blagonakloni ka zahtevima SAD, Nemačke i Francuske, što se tiče priznanja lažne države Kosovo?

Obzirom da se radi o vrhunskom pitanju nacionalne bezbednosti i očuvanju ustavnog poretka naše zemlje, šta je BIA uradila da proveri ove tvrdnje i da li upravo to ima veze sa prihvatanjem francusko-nemačkog sporazuma, koji defakto znači priznanje tzv. „republike Kosovo“?

Da li je BIA utvrdila postoji li u posedu stranih obaveštajnih službi kompromitujući snimak ovog razgovora iz 2008. godine, kojim sada zapadne diplomate prete predsedniku države da će ga pustiti u etar ako ne bude primenio sporazum koji je u februaru prihvatio u Briselu, a u martu u Ohridu njegovu implementaciju?

Ako BIA proverava ove informacije, da li je uzeo u obzir i činjenicu da su predstavnici EU čestitali Tomislavu Nikoliću na pobedi za predsednika Srbije 2012. godine, čak nekoliko časova ranije nego što su se zatvorila biračka tela, biračka mesta, što je svakako neuobičajeno? Ako nisu, zašto nisu? Hvala.

PREDSEDNIK: Reč ima Siniša Kovačević.

SINIŠA KOVAČEVIĆ: Hvala vam, uvaženi gospodine predsedniče parlamenta.

Imam nekoliko pitanja za gospođu Brnabić kao premijera, odnosno premijerku, da budem rodno senzitivan u jeziku i za gospodina ministra Gašića, ministra policije.

Prvo pitanje za gospođu Brnabić je da li je tačno da ni na jednoj od ovih 17 sahrana nije prisustvovao ni jedan ministar? Dakle, ne grešim kad kažem 17 sahrana, znam da je bilo 18 mrtvih dečaka, devojčica, momaka, devojaka, jer je iz kuće Panića u Mladenovcu tog dana su izneta dva bela sanduka. Dakle, ponavljam, da li je tačno da je u takvom odsustvu pijeteta ni jedan od mnogobrojnih ministara nije prisustvovao ni jednoj od tih sahrana?

Postaviću pitanje svima nama, retoričko, naravno, gde se izgubio pijetet? Gde se izgubilo saučešće? Gde se izgubila ta potreba da se podeli bol, da se podeli tuga sa ljudima koji su do te mere i tako silno i strašno unesrećeni?

Ja zaista ne mogu da verujem da je tog dana postojalo bilo šta važnije od toga. Dakle, ne mogu da verujem da je nešto u državi tog trenutka bilo važnije od ovih, hajde da budem pomalo patetičan, skupova tuge i bola koji su dakle bili tu, poštovani prijatelji i poštovana predsednice Vlade, u neposrednoj blizini Beograda. Dakle, u neposrednoj blizini Beograda.

Ako se imalo toliko pijeteta da se pređe 4.000 kilometara do Londona i nazad da se upiše u knjigu žalosti povodom smrti jedne stare gospođe i da se, dakle, u dubokoj crnini ode na tu sahranu, ne vidim razlog da se ne ode na neku od tih sahrana u Beogradu. Čak, naprotiv, ubeđen sam da je to bila sveta dužnost svih tih ljudi koji tvore i čine temelj ili krov ove zemlje, kako god hoćete.

Dakle, da ne bih svu težinu odgovora prebacio na gospođu Brnabić, postaviću i pitanje gospodinu Gašiću, pod pretpostavkom da je to tačno, a imam informacije da jeste tačno, šta ga je sprečilo da ne ode na sahranu dvadeset jednogodišnjeg policajca, ponavljam, policajca i njegove dve godine mlađe sestre.

Tog dana su iz dvorišta porodice Panić, ponoviću, izneta dva bela sanduka, gospođe i gospodo. Dva bela sanduka.

(Narodni poslanici SNS dobacuju.)

Ako gospodin Gašić misli da svojim prisustvom ne bi bio neka uteha toj porodici, onda on sedi na pogrešnom mestu.

(Aleksandar Mirković: Stidi se.)

Dakle, ne stidim se ovoga što pitam.

Uvaženi gospodin Oriću, da li možete da umirite dame i gospodu da završim misao?

(Narodni poslanici SNS dobacuju.)

Pomozite mi da završim, molim vas, biću vam zahvalan.

Moj pitanje, ponoviću, je bilo. Da li je to tačno, tako sam ga započeo?

Ako to nije tačno, ja ću se sa ovog mesta javno izviniti svim onim ministrima koji su tog dana bili na onom mestu gde su trebali da budu. Hvala.

PREDSEDNIK: Reč ima Marija Lukić.

Izvolite.

MARIJA LUKIĆ: Poštovane kolege, poštovane građanke i građani Srbije, poštovani predsedavajući, pažljivo sam slušala kolege i čini mi se da su gotovo svi postavili pitanje ministru unutrašnjih poslova.

Moje prvo pitanje je, takođe, za ministra unutrašnjih poslova - zašto još uvek od decembra 2021. godine nemamo direktora policije? Uprkos čitavoj ovoj situaciji zbog koje smo i sazvali ovu sednicu, uprkos jučerašnjoj, sinoćnjoj pucnjavi u srcu Beograda na Vračaru, uprkos situaciji tragičnoj u Priboju još uvek nemamo ministra policije i ne postoje indicije da će ga uskoro biti.

Da li MUP misli da stvari funkcionišu u policiji sasvim dobro da direktor policije uopšte nije potreban sve ovo vreme, tj. od decembra 2021. godine?

Drugo pitanje ću postaviti Ministarstvu pravde - koliko je lica koja trenutno prolaze kroz krivični ili prekršajni postupak ili koji su krivično ili prekršajno osuđivani po krivičnoj i prekršajnoj evidenciji, a da imaju dozvolu za oružje, ako postoji takva evidencija, a verujem da postoji?

Nažalost znam i lica koja su osuđivana, a imaju i oružje u posedu, imaju i dozvolu za nošenje oružja, tako da me zanima koji je broj tih lica koja isto poseduju?

Ekspertska grupa Saveta Evrope za borbu protiv nasilja nad ženama i nasilja u porodici jasno je sugerisala izveštajem da Srbija mora da poveća kapacitete institucija za borbu protiv nasilja, ali se to nije dogodilo. Nema ni materijalnih ni ljudskih kapaciteta, a stope osuda kod istih krivičnih dela su jako niske.

Zato se moje sledeće pitanje odnosi upravo na to. Godine 2021. Srbija je usvojila Strategiju za suzbijanje nasilja nad ženama i nasilja u porodici o kojoj ne znamo ništa. Da li se Strategija i dalje sprovodi? Ako se sprovodi, dokle se stiglo sa tom Strategijom?

Za isto ministarstvo, Ministarstvo pravde, takođe, postavljam pitanje - da li će Visoki savet sudstva i Visoki savet tužilaca povesti disciplinske postupke protiv sudija i tužilaca koji su svojim činjenjem, tj. svojim ne činjenjem doveli do tragedija koje smo imali priliku da vidimo, a koje su prethodile ovoj sednici? Da li će i same sudije i tužioci, koji bi trebalo da budu visokomoralne osobe, podneti individualnu odgovornost, kao što sam rekla, za svoje činjenje i ne činjenje?

Sledeće pitanje se odnosi na Kopaonik, tj. Nacionalni park Kopaonik. Pitanje za Ministarstvo građevine, saobraćaja i infrastrukture. Izveštajem od 17.3.2023. godine o javnom uvidu u nacrt prostornog plana Nacionalnog parka Kopaonik se implicira da će se, između ostalog, objekata koji su privremeni objekti u ovom nacionalnom parku, legalizovati, tj. na mala vrata, kroz rupe u zakonu i objekat na Pančićevom vrhu.

Moje pitanje je kakav je status privremenih objekata na Kopaoniku, koji su bili tema poslednjih godina, zato što nisu u skladu sa zakonom ni postavljeni, uključujući i objekat na Pančićevom vrhu?

Sledeće pitanje je za Ministarstvo poljoprivrede - da li i na koji način planira da zaštiti proizvođače malina, kupina i višnje konkretno, koji je u Brusu jako puno, kojih je u Zapadnoj Srbiji jako puno, a da ni prošlogodišnji rod im nije isplaćen? Ljudi primarno ili sekundarno žive od proizvodnje i prodavanja maline, kupine, višnje i drugog voća. Kako ni prošlogodišnji rod nije isplaćen, a ovogodišnji evo je na pragu, zanima me - kako ministarstvo planira da reguliše to? Da li postoje neki dogovori sa udruženjima malinara, sa hladnjačarima, a da se ispoštuju ti ljudi kojima se duguje od prošle godine?

Još jedno pitanje za premijerku Srbije i za Vladu - da li ovim postupanjem i ne postupanjem svesno žrtvuje i sopstvene građane i sopstvenu stranku, članstvo, kadrove, Vladu Srbije na kraju, krajeva, a zarad odbrane Televizije „Hepi“ i Televizije „Pink“, zarad odbrane onih televizija koje generišu nasilje sve vreme? Hvala.

PREDSEDNIK: Reč ima Tatjana Jovanović.

TATJANA JOVANOVIĆ: Poštovani građani Srbije, poštovani predsedniče Skupštine, poštovane koleginice i kolege narodni poslanici, izražavam najdublje saučešće porodicama nastradalih u nezapamćenim masakrima koji su se dogodili početkom maja meseca u Beogradu i okolini Mladenovca i Smedereva.

Nažalost u danima koji su za nama na najteži način uvideli smo koliki je značaj mentalnog zdravlja, kako pojedinaca, tako i društva u celini. Tragedije koje su se desile teško su traumatizovale one koji su ih neposredno doživeli, ali intenzitet i karakter samih događaja imao je teške reperkusije na gotovo sve građane Srbije, proizvevši kolektivnu psihotraumu.

Činjenica je da je najhitnije reagovalo Udruženje psihologa Srbije, Instituta za mentalno zdrave u Beogradu, stavivši na raspolaganje državi sve svoje resurse. Kredibilitet eksperata ovih institucija se nipošto ne može osporiti, obzirom da se radi o stručnjacima, priznatim i cenjenim i van granica naše zemlje.

Pokušaj jednog od lidera opozicije da ospori kredibilitet direktorke Instituta za mentalno zdravlje prof. dr Milice Pejović Milovančević je bez ikakvog utemeljenja. Radna grupa za podršku mentalnom zdravlju i sigurnosti mladih formirana odlukom Vlade reagovala je vrlo brzo nakon masakra sa ciljem koordinisanja kriznog odgovora na potrebe traumatizovanih lica na bazi iskustava zemalja koje su doživele slične tragedije.

Pored usvojenih procedura desilo se da je jedna od lekarki odstupila od istih, sprovodeći nepriznate i neadekvatne forme psihološkog delovanja nepodobne situaciji i primeni kroz neposredno traumatizovanih sa simptomima posttraumatskog stresnog poremećaja sa visokim rizikom retromautizacije dece izložene ovom tretmanu, o čemu se mora voditi računa u budućem radu.

U dugoročnim merama koje moraju uslediti podsećam da je zaštita mentalnog zdravlja u zajednici prepoznata kao strateški cilj još 2007. godine, potom i 2013. godine kada je Ministarstvo zdravlja Republike Srbije, na čijem je čelu bila uvažena profesorka dr Slavica Đukić Dejanović, vodeći ekspert psihijatrijske struke, donelo Pravilnik o vrsti i bližim uslovima za obrazovanje organizacionih jedinica i obavljanje poslova zaštite mentalnog zdravlja u zajednici, a programom o zaštiti mentalnog zdravlja za period od 2019. do 2026. godine ponovo je prepoznat značaj deinstitucionalizacije kao koncepta pružanja podrške mentalnom zdravlju građana van psihijatrijskih ustanova, što bi omogućilo i njihovu destigmatizaciju.

Benefiti ovakvog koncepta osim podizanja kvaliteta zdravstvenih usluga i ekonomske isplativosti jesu i u širokom dijapazonu zdravstvenih usluga pruženih od strane multidisciplinarnih tima u saradnji sa lokalnom zajednicom i njenim institucijama radeći i na promociji, edukaciji i različitim oblicima psiho-socijalne podrške kako pojedincima tako i grupama i pored adekvatnog zakonskog okvira centri za mentalno zdravlje u zajednici formirani su u svega par lokalnih sredina.

U vezi sa ovim, želim da postavim pitanje uvaženom ministru finansija Siniši Malom i uvaženoj ministarki zdravlja, profesorki Danici Grujičić - da li je moguće hitno izdvojiti dodatna sredstva rebalansom budžeta ili iz budžetskih rezervi za tekuću godinu za formiranje centara za mentalno zdravlje u zajednici i planirati sredstva za ovu namenu u narednim godinama, jer smatramo da bi implantacija ovog modela značila dostupnije i kvalitetnije usluge građanima i podizanje nivoa svesti o značaju mentalnog zdravlja.

I na kraju, ponovo bih apelovala, kao i tokom svog prvog obraćanja u ovom Domu, na kolege narodne poslanike da u stanju dubokog bola i tuge u kome se nalazimo i kao pojedinci i kao nacija, svojim ponašanjem u Skupštini, parlamentarnim govorom pokažemo građanima Srbije da smo dorasli ovoj situaciji i javnoj funkciji koju obavljamo. Na to nas obavezuje i kodeks ponašanja i zakletva koju smo položili u ovom Domu pred građanima Srbije. Hvala,

PREDSEDNIK: Hvala vam.

Reč ima Milenko Jovanov.

MILENKO JOVANOV: Moje pitanje će biti usmereno ka, pre svega Tužilaštvu za visoko tehnološki kriminal, a odnosi se na to da li ovo tužilaštvo i samostalno bez prethodnih prijava vodi računa o onome što se dešava na društvenim mrežama u poslednjih 15 dana, posebno na društvenoj mreži "tviter".

Dakle, kao po nekom pravilu, isti ljudi u dva različita perioda rade iste stvari. Prvi period se desio tokom onih protesta koji su se zvali „Jedan pet miliona“, drugi je sada u ovim opozicionim protestima i očigledno da kada opozicija i mediji koji su im naklonjeni, podignu atmosferu u tom delu našeg društva, usledi nešto što su pretnje, uvrede, pozivanje na obračun na ulicama i sve ostalo.

Budući da je nadležnost ovog tužilaštva da vodi računa kada je u pitanju javni red i mir, zaista se pitam da li oni prate sve ove naloge i da li išta rade da preduprede ono što je očigledno da jedan broj ljudi u ovoj zemlji radi, a to je da uvlače ovu zemlju i vode je korak po korak ka građanskom ratu.

Dakle, juče se desio napad na Dejana Vuka Stankovića u centru Beograda. Junački su mu prišla trojica momaka, pretila mu, vređala ga a onda je na "tviteru" sledila salva podrške ovome. Naravno, dovođenje u pitanje da li se išta i desilo i kakva je to uopšte pretnja, a onda je jedna od perjanica ovog dela naše političke scene koja ima mnogo veći uticaj preko društvenih mreža, nego neki od njih preko svojih političkih stranaka, postavila pitanje i citiraću, s tim da neću govoriti ime, bez obzira na sve, jer mi nije želja da neko drugi krene u kontra pravcu onoga što ona traži. Kaže – neviđena mi je enigma kako oni hodaju Beogradom, da li komšije pljuju na njih, sva ta Krletova, DJV-ovi i ostale kreature.

Sada se postavlja jedno drugo pitanje – da li bi i kako reagovali isti ovi da neko od ljudi koji podržavaju vladajuću koaliciju poziva na pljuvanje političkih protivnika? Dakle, da mi pozovemo svoje pristalice kojih je mnogo više uzgred, da ih pljuju gde god stignu? U šta bismo pretvorili zemlju? Ne vidim stvarno razlog za cerekanje Vladeta Jankovića, mada znam da on uživa u ovakvim stvarima da se cereka, jer to njegovo licemerje beskonačno valjda sada treba da dođe do izražaja, ali se stvarno pitam šta bi se desilo da vas neko pljune na ulici kada vas vidi da šetate kroz Svetogorsku? Kako biste se poneli? Ili, da kada budete šetali kroz Svetogorsku priđu vam tri bilmeza i krenu da vas vređaju? Jel bi ste se i tada cerekali? Nestao osmeh sa lica i to mi je drago.

Dakle, važno je da ove ljude koji su možda labilniji, na koje njihovi tvitovi, politički poklici, TV emisije, javne ličnosti mogu da utiču tako da u njima probude nekakvu agresiju, budu u skladu sa zakonom i procesuirani.

Dakle, mislim da su ti ljudi najveće žrtve onoga što oni rade, jer ih stalno drže pod određenom tenzijom, stalno im obećavaju evo sad ćemo, evo samo što nismo, evo dođite da blokiramo Gazelu, evo dođite da spavamo na Gazeli, evo samo što nismo rešili sve, preuzimamo vlast, sutra ulazimo u Skupštinu, prekosutra pada RTS itd. To su stvari koje oni govore svojim biračima. Ti ljudi to očekuju od njih zato što im nažalost veruju. Onda se posle razočaraju, sada ih upućuju da pljuju po ulici itd.

Molim nadležno tužilaštvo da radi svoj posao, da reaguje u svim ovim situacijama kako ova zemlja ne bi otišla putem koji nije put, nego stranputica, jer onda nam svima zajedno spasa nema, jer to gde će se završiti sam Bog zna. Hvala.

PREDSEDNIK: Hvala.

Pošto se niko više od predsednika ili ovlašćenih predstavnika poslaničkih grupa ne javlja za reč, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici Dani Zoltan i Miodrag Gavrilović.

Nastavljamo pretres o prvoj tački dnevnog reda.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju Ana Brnabić, predsednik Vlade, Bratislav Gašić, ministar unutrašnjih poslova, prof. dr Danica Grujačić, ministar zdravlja, Maja Popović, ministar pravde, Nikola Selaković, ministar za rad, zapošljavanje, boračka i socijalna pitanja, prof. dr Darija Kisić, ministar za brigu o porodici i demografiju sa svojim saradnicima.

Nastavljamo razmatranje Izveštaja o bezbednosnoj situaciji u Republici Srbiji.

Nastavljamo sa obraćanjima predsednika, odnosno ovlašćenih predstavnika poslaničkih grupa.

(Siniša Kovačević: Molim vas, ako dozvolite, obećali ste mi repliku na izlaganje.)

Ako hoćete povredu Poslovnika daću vam reč.

SINIŠA KOVAČEVIĆ: Dakle, neću dobiti pravo na repliku, ako sam dobro razumeo.

(Predsednik: Dao sam vam reč da ukažete na povredu Poslovnika.)

Dobro, opet ću ukazati na član 107. i na činjenicu da govornici u ovom parlamentu, da li se radi o poslanicima, gostima, predsedniku države, Vlade, su u obavezi da u svojim izlaganjima čuvaju dignitet ovog visokog doma. Upozoriću vas lično da ste napravili jedan mali propust. Vidite da je vaša kritika urodila plodom. Obraćam se sada samo vama.

Propustili ste situaciju i mogućnost da upozorite gospođu Brnabić na određenu vrstu verbalnih eskapada, koje nisu imanente ovom visokom domu. Dakle, ona je jednom od narodnih poslanika nekoliko puta rekla da je lokalni secikesa. Ne znam da i gospođa Brnabić zna šta znači secikesa, da je to jedna vrlo, vrlo teška uvreda, da su secikese nekad kažnjavane smrću. Ljudi su nekad imali ceo svoj metak oko te kese, oko pasa itd.

Nakon toga je gospođa upala u jednu vrstu emocionalnog ispada koji takođe nije imanentan vičući sve vreme sram vas bilo, završivši svoj iskaz sa jednom vrlo grubom izjavom…

PREDSEDNIK: Dobro, razumeo sam vas.

SINIŠA KOVAČEVIĆ: Molim vas, nemojte mi upadati u reč.

PREDSEDNIK: Znači, niste zadovoljni izlaganjem predsednice u Vlade iz prethodnog radnog dana?

SINIŠA KOVAČEVIĆ: Ne, ne, molim vas, gospodine Orliću, najljubaznije vas molim da…

PREDSEDNIK: Jel to ono na šta ukazujete?

SINIŠA KOVAČEVIĆ: Još nešto ima na šta hoću da ukažem.

Dakle, da ste propustili da gospođu opomenete…

PREDSEDNIK: Na tonu predsednice Vlade prilikom izlaganja prethodnog radnog dana?

SINIŠA KOVAČEVIĆ: Da, ali ne morate vi mene da tumačite, uvaženi gospodine Orliću, ja sam dovoljno veliki dečak da mogu sam da iskažem i jasno izrazim svoju misao. Nema potrebe za tim.

PREDSEDNIK: Dobro, ako je to ono što ste hteli da iskažete, razumeo sam vas.

SINIŠA KOVAČEVIĆ: Ne. Evo, vi ste mi sad ukrali 30 sekundi i ja neću biti u situaciji da kažem da je gospođa iskoristila jednu reč…

PREDSEDNIK: Dobro, razumeo sam vas.

Znači, što se tiče dostojanstva prilikom obraćanja, ja vama i svima ostalima uvek istu stvar govorim, uvek istu stvar govorim, dakle, povedite računa pre svega o sebi, o svom ponašanju, o svom tonu. Nemojte to da radite na način da namerno druge u ovoj sali vređate, i ne samo u ovoj sali, i da izazivate njihove reakcije, a da onda posle toga se javite za reč i da kažete – pa nije primereno da neko reaguje na uvrede koje sam izrekao ja ili moj predsednik poslaničke grupe ili bilo ko ko na toj strani sedi.

Stalno vam govorim to isto i stalno istu vrstu predstave gledam s vaše strane kroz povrede Poslovnika. Koliko je bilo primereno napasti onako članicu Radne grupe Vlade Srbije, na ličnom osnovu? Jel to bilo pristojno, kulturno, šta je to bilo? Ili sve suprotno od toga?

Dajem vam obrazloženje koje ste tražili. Ako ćemo da pričamo o prikladnosti, primerenosti, pristojnosti, bilo čemu na tu temu, pogledajte snimak svog obraćanja danas kad ste postavljali pitanje, navodno postavljali pitanje. Da ne idemo u bilo šta drugo i dalje.

Treba li da se glasa za član 107?

(Siniša Kovačević: Naravno.)

PREDSEDNIK: Naravno, glasaće se.

Možemo li da pređemo na predsednike, odnosno ovlašćene predstavnike poslaničkih grupa koji još nisu iskoristili svoje pravo da se obrate?

Zahvaljujem.

Reč ima Zoran Lutovac.

ZORAN LUTOVAC: Poštovane građanke i građani, već danima se govori o tome kako, i to je mantra koja se širi iz režima i koju lično predsednik Vučić saopštava preko svojih kontrolisanih medija, da umesto da govore o merama, oni govore neke svoje političke parole.

Samo da vas upozorim da vi niste mogli da dođete do informacije o našim predlozima, o bilo kakvim merama. Prema tome, to što vi niste informisani, to ne znači da nisu predlagane neke mere, a niste informisani zato što nemamo slobodne medije, zato što su mediji pod kontrolom ovog režima i lično Aleksandra Vučića.

Mesecima pre ove tragedije upozoravali smo na nasilje u školama koje se uvećava i predlagali konkretne mere šta da se preduzme, od profesionalno i dobro obučenog obezbeđenja, video nadzora, itd. Demokratska stranka je u decembru prošle godine Ministarstvu prosvete uputila i predlog mera za prevenciju nasilja. U prevenciji nasilja jedan od predloga je bilo i to da se uključe specijalni pedagozi koji će se baviti poremećajima u ponašanju i gde će se tražiti veća pomoć centara za socijalni rad koji mogu da provere i stanja u porodici problematičnih učenika.

Zahtevali smo i kažnjavanje medija koji promovišu kroz svoje emisije nasilje i kriminalce, kao i kontrolu obaveznog emitovanja obrazovnog programa. U našem predlogu su se nalazile i radionice koje bi bile posvećene prevenciji nasilja. Zatim, mere u borbi protiv vršnjačkog nasilja, sa posebnim akcentom na tzv. sajber nasilje i borba protiv huligana koji često u školskim dvorištima regrutuju decu.

Međutim, poštovani građani, vi do toga niste mogli da dođete, iako je ovo upućivano i medijima, upućivano i nadležnim organima. Ali prosto ne možete da dođete do ovih informacija, jer postoji medijski mrak.

Veoma je važno predložiti konkretne mere. Evo vam ovde jedan primer kako se to radi preventivno. Pogledajte ovu knjigu. Zove se „Kompasito“. To je knjiga koja je odobrena od Saveta Evrope i koja se primenjuje u svim razvijenim zemljama Evrope i koja je odštampana ovde u Srbiji sa idejom da se vrši prevencija, odnosno da se deca obrazuju da budu građani, a ne podanici, da se obrazuju da poštuju jedni druge, a ne da vrše nasilje jedni nad drugima.

Ovaj priručnik nije priručnik za decu, nego za one koji obučavaju decu, za vaspitače, nastavnike, profesore. Ovo ste imali na raspolaganju, ovo smo vam dali. Ovo je nešto što bi trebalo da pomogne deci od šest do 13 godina da se pripreme za život, za toleranciju, za uvažavanje jedni drugih. O ovome ne znaju ništa naši građani jer, ponoviću, imamo medijski mrak.

Ali nije dovoljno samo preduzimati mere, pogotovo ne mere posle nečega kao što se dogodilo, posle ove tragedije koja se dogodila. Potrebno je sistemski urediti državu i društvo. Potrebna nam je uređena država, potrebno nam je društvo pravde i potrebna nam je odgovornost u politici.

Treba krenuti od nečega i zato smo mi tražili zasedanje ove sednice, da bismo razgovarali upravo o tome, o odgovornosti u politici. Umesto toga, dobili smo sednicu u kojoj se izvrdava priča o odgovornosti. Umesto priče o odgovornosti imamo priču o izgovorima, imamo priču o tome kako je sve preduzeto, ali eto, bože moj, desilo se. Imali smo i ministra koji sada kucka na telefonu nešto, koji nam je rekao kako nije on kriv, krivi smo svi mi, ali gospodine ministre koji gledate u telefon, ne radi se o tome ko je kriv, nego ko je odgovoran. O tome mi ovde razgovaramo.

Nismo mi ovde neki preki sud, nego najviše zakonodavno telo u kojem se raspravlja o najvažnijim društvenim pitanjima. Ovde se postavlja pitanje odgovornosti, a ne pitanje krivice. Ovde se neće raspravljati o tome u kojoj meri ste vi krivi ili ne. Ova sednica je zakazana sa idejom da vam se olakša, da vam se omogući da prihvatite vašu odgovornost i da na taj način omogućite da se u društvu povede priča o tome da gradimo uređenu državu i društvo. To je smisao ove sednice. Ali istovremeno, dok mi na ovaj sednici razgovaramo, jedan od vaših urednika jednog od tabloida koji ne bi trebalo uopšte ni da se izdaje, i to je jedan od zahteva, govori o pijanim i drogiranim ljudima koji su se okupili na protestu. To nisu pijani i drogirani ljudi, kao što kaže vaš omiljeni urednik, to su ljudi koji su došli da protestuju zbog nasilja.

Podsetiću vas, svi protesti koji su bili u društvu u poslednje vreme su bili protesti zbog nasilja. I kada je Borku Stefanoviću razbijena glava, krenuli su protesti „1 od 5 miliona“. I kada je bilo nasilje na Šabačkom mostu, imali ste proteste u Beogradu. I kada ste imali nasilje u vreme zatvaranja u vreme korone, ljudi su izašli na ulice da kažu dosta nasilju. Dakle, nasilje je okidač. Ako to niste razumeli, ne znam šta vi razumete. Ako ste vi razumeli ovu sednicu u kojoj ćete relativizovati vašu odgovornost i gde ćemo mi pričati o nekim zaslugama za izgradnju puteva i ne znam šta ste sve uradili, vi niste razumeli uopšte čemu služi ova sednica. Ova sednica je put da vi lakše prihvatite odgovornost. To je suština ove sednice. Nećemo mi da glasamo o tome da li je ministar odgovoran ili nije, on jeste odgovoran. Mi smo ovde da debatujemo kako da nam se ne dešavaju te stvari sledeći put. I dok mi o tome razgovaramo ovde, pogledajte šta se dešava u Srbiji, svaki dan neko nasilje, potezanje oružja, ubistvo. Jel to država u kojoj želimo da živimo?

Građani su izašli na ulice da izraze protest vapeći za time da imamo normalnu uređenu državu i društvo pravde. Društvo pravde podrazumeva da zakoni važe za sve, a ne samo za one koji nisu članovi SNS, koji nisu kumovi, ili kumići Aleksandra Vučića. To je tako društvo.

Mi zahtevamo da se prekine sa nasiljem, a nasilje se nastavlja. Poslati partijsku koleginicu u školu da svojim seansama pokušava da opravda neku svoju profesiju, odnosno, metode koje nisu ni priznate, to je nasilje, to je dodatno nasilje, postraumatsko nasilje nad tom decom.

Organizovati emisije u kojima se ljudi označavaju kao pijani i drogirani, u kome se politički protivnici označavaju kao lešinari i hijene, to je nastavak nasilja. Vi ništa ne razumete ljudi, vi ništa ne razumete.

Organizovati kontramitinge protiv nasilja je nasilje.

(Marijan Rističević: Koji kontramiting?)

Privoditi ljude da idu na takve skupove je nasilje. Zadržavati ljude na takvim skupovima protiv njihove volje, jeste nasilje. Svako obraćanje Aleksandra Vučića je nasilje. Imenovanje Ane Brnabić za predsednicu Vlade je nasilje. Njeni nastupi su nasilje nad zdravim razumom. Način zakazivanja i vođenja sednice često su ovde nasilje. Zarobljeno tužilaštvo je sistemsko nasilje.

(Poslanici vladajuće većine dobacuju.)

Ponižavanje policije od strane Vičićevog kumića, to je nasilje. Pritisak na sudstvo to je sistemsko nasilje. Kada generalni sekretar Vlade, koji sarađuje sa Belivukovim klanom, organizuje batinaše protiv poljoprivrednika, to je nasilje. Vi nastavljate sa nasiljem ne razumevajući zbog čega su se ovi ljudi okupili ovde. I, ovo nasilje nije od juče, ovo nasilje traje godinama.

Oliver Ivanović je ubijen posle propagandnog nasilja i progona. Vladimira Cvijana je progutao mrak jer se usudio da kritikuje Vučića. Član SNS je spalio kuću novinara Milana Jovanović u kojoj je on bio, jer je pisao o kriminalu.

PREDSEDNIK: Hajde, pokušajte bar malo da vodite računa o tome šta izgovarate. Jel, me čujete gospodine Lutovac, pokušajte makar malo da vodite računa o tome šta izgovarate.

ZORAN LUTOVAC: Da, izvolite.

PREDSEDNIK: Na stranu što ste sve obesmislili, na stranu što ste bagatelisali najveću moguću tragediju.

ZORAN LUTOVAC: Molim vas da me ne prekidate.

PREDSEDNIK: Pokažite makar toliko poštovanja da vodite računa o tome šta izgovarate.

(Radomir Lazović: Ne prekidaj ga.)

I, vi Lazoviću da ne urlate iz klupe, da ne urlate iz klupe Lazoviću, jer ste svesni gde se nalazite i zbog čega je ova sednica.

ZORAN LUTOVAC: Aleksandar Obradović, i njega bi progutao mrak da nismo izašli ispred CZ-a, da nismo otišli da ga zaštitimo, a on je ukazivao na povredu javnog interesa. On se borio za javni interes, a oni koji su narušavali taj javni interes, koji su pljačkali javno preduzeće oni su bili pod zaštitom države. To je sistemsko nasilje koje mora da se prekine.

Belivukov klan, pogledajte te ljude, on je čovek koji je bio na inaguraciji predsednika. On je čovek koji je priznao da je rušio u Savamali za ovu vlast. On je priznao da je član SNS.

Stanika Gligorijević, je žrtva bahatosti koja se pretvara u nasilje, zato što predstavnici SNS misle da im je sve dozvoljeno, da zakoni ne važe za njih.

Deca se izbacuju iz vrtića. Da li ste vi normalni ljudi? Pa, pazite, ovo je 21. vek, deca su izbačena iz vrtića, još nisu vraćena u vrtić iako je zakon na njihovoj strani. Šta rade državni organi? Zašto ta deca nisu u vrtiću, zašto još uvek ta direktorka na čelu tog vrtića? Pazite apsurda, čovek koji ih je izbacio iz vrtića, a koji je član SNS, koji se slika u društvu predsednika SNS i predsednika države, taj čovek pokreće tužbu protiv tih ljudi čija su deca izbačena iz vrtića.

Kakva je ovo država, ljudi? Šta je sa vama? Onaj koji bi trebalo da snosi odgovornost da ide u zatvor, on podnosi tužbu protiv majke čije je dete izbačeno iz vrtića. O kakvoj državi se radi? Imaćete još 200 hiljada ljudi na ulicama. Imaćete zato što nema pravde u ovom društvu. Dozovite se pameti. Poštujte zakone.

Zapošljavaju se podobni, a ne sposobni, zato imate ovakav EPS kakav imate, koji se iza svega što se dešava na mala vrata pokušava da se proda. U neuređenoj državi zakoni ne važe za sve.

Mera oduzimanja oružja je dobra mera ako imate uređenu državu, ako nemate uređenu državu onda ćete imati kumića predsednika države koji se slika sa pištoljem i objavljuje na društvenim mrežama, koji prvo vozi Lamborgini, i kaže gospodine Gašiću, vašim policajcima - šta je miševi, gde ste sa vašim Škodama da me stignete. On to govori policiji. Šta radi policija? Hapsi njegov Lamborgini. Uhapšen je automobil. Uhapsili su automobil, ali to ga nije zaustavilo, on je uzeo sada drugi automobil, još bolji, pa se slika kako vozi 300 na sat kroz Beograd.

Gde je tu policija? Gde je vaš autoritet? Vi snosite odgovornost, treba da podnesete ostavku ili budete razrešeni. To nije ništa strašno, to je normalno, to se radi. Pa, predsednik Vučić, dok je bio u opoziciji imao šansu da govori sa svog protesta direktno za RTS i govorio je ovo isto što govorim ja sada, da ministar MUP treba da podnese ostavku iz objektivnih razloga, objektivne odgovornosti. Šta se sada u međuvremenu promenilo da se sada drugačije govori?

Od ministarke pravde se očekuje da reaguje na to što se ljudi prisilno dovode na skupove, a ne da vodi kampanju za jedan takav skup. Vi ste ministarka pravde, morate da vodite računa o građanima ove države, a ne samo o svojoj stranci iz koje ste.

Dakle, nasilje nije kažnjivo, nasilje se promoviše u medijima. Nasilje se generiše sa najvišeg mesta i to je ključni problem. Potrebno je vratiti dostojanstvo poštenim građanima, a socijalni otpad otpremiti na društvenu deponiju. To može samo uređena država, uređena država u kojoj imamo nezavisno sudstvo, samostalno tužilaštvo i profesionalnu policiju koja neće biti ponižavana od strane nekih koji su uzeli sebi za pravo to, još izazivaju pred svim građanima i to objavljuju na društvenim mrežama, jurite me sa tim vašim Škodama.

Moramo vratiti pravdu u društvu. A o kakvoj pravdi mi možemo da govorimo ako deca koja treba da u vrtiću, nisu u vrtiću. Ako je nasilnik koji ih je izbacio iz vrtića taj koji preti i dalje tim ljudima. A zašto im preti? Samo zato što su ti ljudi izašli da protestvuju sa drugim poljoprivrednicima. Kažu, pa, vi ništa ne radite možete da čuvate decu kući. E, pazite, poljoprivrednici ništa ne rade. Pazite, tu konstrukciju, oni mogu da čuvaju svoju decu, poljoprivrednici ne rade. Šta je sa vama ljudi? Kakve su to konstrukcije? Kakav je to odnos prema građanima? Kakav je to odnos prema poljoprivrednicima?

Dakle, moramo da vratimo odgovornost u politiku, to je prvi korak ka uređenju države Srbije. To je prvi korak ka vraćanju normalnosti, ka vraćanju pravde u društvo.

Ova sednica i ovo o čemu mi razgovaramo je dobar način i dobar put. Svi ovi zahtevi koji su izneti su zahtevi koji idu u tom pravcu. Ako to budete ignorisali, ako to budete pokušavali da relativizujete, da iznosite neke svoje propagandne mantre koje smo imali na hiljade puta priliku da čujemo, onda ova sednica neće postići taj cilj. Razumite da ovo gledaju svi ljudi koji žele da Srbija postane normalno uređena država.

Na kraju, da vam kažem da treba prestati sa ovim nasiljem. Evo, juče me vaš član Darko Glišić nazvao idiotom. Ja sam njega nazvao Darkom Glišićem i izvinjavam mu se zbog toga. Red je da se izvini i on meni.

Napisao sam tvit u kojem kažem da je Dejan Tomašević nenadmašan u reketu. I počeše da me napadaju, da najgore stvari govore o meni. A čovek jeste nenadmašan u reketu. S tim što vi ne razumete da postoji i košarkaški reket, a ne samo onaj reket na koji ste vi navikli. Hvala.

PREDSEDNIK: Samo proveravam da neće slučajno Siniša Kovačević da ukaže na potrebu da se obraća sa dignitetom, na osnovu ovoga što je sad radio Zoran Lutovac. Neće, naravno, ni kad se najružnije stvari izgovaraju, ne samo na neprikladan, nego na najneprikladniji mogući način.

(Siniša Kovačević: Replika.)

Kakva replika?

(Siniša Kovačević: Vidim da me prozivate.)

Sedite sada, ako niste osetili za shodno da ono o čemu ste govorili malo pre treba da važi i za ostale, nego aplaudirate i divite se. Sada ćete da slušate lepo ostale, sve redom, ali čisto da ljudi primete vaš odnos prema svemu.

(Radomir Lazović: Poslovnik.)

Dva minuta, reč ima Milenko Jovanov.

(Radomir Lazović: Poslovnik. To smo ukinuli, je li?)

Samo Radomir Lazović da prestane da viče.

MILENKO JOVANOV: Jasno je da ćemo po starom dobrom običaju ponovo propustiti priliku da na jedan ozbiljan način razgovaramo o nekim važnim temama, kao što je bio slučaj kada je u pitanju tema Kosova i Metohije. Nažalost, zaista nikada ne propustimo priliku da propustimo priliku. A kako to izgleda, evo sad ste mogli da čujete.

Minut o tragediji, pola minuta o rešenjima, i to ne rešenjima koja su kod nas, nego rešenja koja su neke druge zemlje u nekim drugim situacijama imale, i onda dvadesetak minuta čistog političkog lešinarenja. Znači, nema groba i nema sanduka koji nije spomenut. I onda kada im kažete da su za njih daske mrtvačkog sanduka daske koje život znače, oni se zbog toga ljute.

I ko mi govori o nasilju i drži predavanje ovde 20 minuta? Čovek koji je meni lično pretio šamaranjem. Znači, to se nije desilo ne znam gde. Ali vas molim sada da vidite kako je to izgledalo. Dakle, pretnja šamaranjem je jedna tema. Naravno, niti sam prijavio, niti bih, ja bih sebi u ogledalu delovao neozbiljan da prijavljujem Zorana Lutovca zbog pretnji, treba živeti posle sa tim.

Ali, ono što je indikativno je ono što je usledilo, a to je – šest dana, slovom i brojem, pravdanja onoga što je Zoran Lutovac uradio. Nema izvinjenja sa njegove strane, a sada traži izvinjenje. Nema sa njegove strane – pogrešio sam. Nema – neko me je možda nadigrao, isprovocirao, da ispadnem budala, pa mi zbog toga krivo. Ne, nego javne ličnosti, novinari, voditelji, obe televizije i sve novine u vlasništvu tajkuna Dragana Šolaka dnevno su pravdale postupak Zorana Lutovca. Jer, bože moj, jako se iznervirao i šta je drugo mogao čovek nego da preti šamaranjem. E, to vam je promocija nasilja u ovom društvu.

Zato su oni generator nasilja sa njihovim tvitovima, pretnjama, jurenjem ulicama i sve ostalo.

PREDSEDNIK: Hvala vam.

Reč ima predsednica Vlade Ana Brnabić.

ANA BRNABIĆ: Hvala vam.

I ja sam očekivala da ćemo današnju sednicu nakon svega što se desilo krenuti sa izvinjenjem, izvinjenjem od strane odgovornih ljudi, predstavnika naroda, predstavnika građana, jednoj od najvećih stručnjakinja za mentalno zdravlje dece, koja je u poslednjih nešto više od dve nedelje na prvim borbenim linijama, na prvoj liniji fronta za borbu za pomoć i podršku mentalnom zdravlju dece i roditelja, prvo u osnovnoj školi „Vladislav Ribnikar“ a onda i svima ostalima.

Nažalost, nismo čuli takvo izvinjenje. I to dovoljno govori o tome koliko je određenim političkim strukturama stalo do pomoći i podrške deci a koliko im je stalo, nažalost, da izvuku kakvu-takvu užasnu političku korist iz ove tragične situacije u kojoj se nalazimo svi mi, čitava naša zemlja, a pre svega deca i roditelji, posebno oni koji su stradali.

Ali, dobro, pred nama je još neko vreme ovde zajedno u Narodnoj skupštini, oči građana su uprte u nas, možda čuju to izvinjenje. Ja se duboko i iskreno nadam da će ga čuti, zato što mislim da je apsolutno, da ponovim još jednom, najporaznije što smo čuli do sada od te užasne tragedije, tog monstruoznog zločina, bilo to da određeni političari pokušaju da uruše integritet i kredibilitet najvećih stručnjaka, najpotrebnijih stručnjaka u ovom trenutku u ovoj zemlji.

Pričate o uređenom društvu, o uređenoj državi, vladavini prava, zarobljenom tužilaštvu, zarobljenom sudstvu, zarobljenim medijima, vi koji danas predvodite stranku koja je državu uništila i zgazila.

Opljačkano je bilo usput, kada su uništili sve institucije, kada su uništili sve strukture, kada su preko noći otpustili oko 900 sudija kojima je Ustav garantovao stalnost funkcije, kada je predsednik tadašnji te stranke, nekadašnji predsednik Republike Srbije priznao da su se spiskovi tužilaca i sudija pravili po opštinskim odborima te stranke i tako je izgledala ta država i tako je izgledala ta pravda i vladavina prava. To je onda valjda bila uređena država, ili ovo danas kada imamo promenjen Ustav na način da garantuje da ne postoji bilo kakav politički uticaj na sudstvo i samostalno tužilaštvo, a za koji oni nisu glasali i pozvali da se na referenduma protiv ovoga glasa, onda to valjda nije uređena država. Dobro.

Uređena država, dakle, gde je u 10 godina 450.000 ljudi ostalo bez posla. To je valjda bila pravna država, bezbedna država, država protiv nasilja, država u kojoj su porodice valjda mogle da očekuju neku pomoć i podršku, u kojoj nisu tačno znali ni kako da obezbede hleb za svoju decu, a ne nešto više.

Ne sećam se da je tada preterano ulagano u obrazovanje. Ne sećam se čak ni da su čučavci po školama rešavani.

Sećam se da ste ga, kada je Aleksandar Vučić postao predsednik Vlade 2014. godine, i tada posprdno zvali „premijer za čučavce“ zato što je rekao - do kraja mog mandata ne želim da u Republici Srbiji postoji škola koja ima čučavac. Da, bio je prilično konkretan zadatak. Da, vama je to bilo smešno. Meni nije, većini građana ove zemlje nije zato što je i to bio korak da napravimo neko društvo koje je dostojanstvenije za našu decu od onoga koje je bilo nekada. Bili smo u 21. veku, naše škole ne samo da nisu imale programiranje u školama, već nisu imale ni internet u školama. Vi bi danas da nas vratite na takvo društvo i takvo obrazovanje, takvu prosvetu. Ja ne bih i verujem da građani većinom ne bi.

Još jednom kažem - da li imamo mnogo problema? Da, imamo mnogo problema. Da li imamo još mnogo stvari koje treba da se urade? Da, imamo još mnogo stvari koje treba da se urade. Da li smo mnogo uradili? Jesmo, mnogo smo uradili i ja verujem da će…

Na kraju krajeva, kada pričamo o odgovornosti od koje mi ne bežimo, zato i kažemo – nikakav problem, evo, nemojte da kadrirate po Vladi, nemojte vi da odlučujte koji ministar je odgovoran ili koji ministar je dobro radio svoj posao, a koji nije, već hajmo na izbore. Ljudi su konačno i na ovoj sednici, tokom ove sednice videli i koliko ste zainteresovani za temu, i kako pričate o toj temi, i koliko provodite vremena u Skupštini, i koliko je neko, od onih koji su tražili ovu sednicu i ovaj Izveštaj, nakon samo dvadeset sati rasprave, pa čak i manje od toga, samo rekao mi napuštamo raspravu, ne želimo više u tome da učestvujemo.

U redu, hajmo na izbore. Hajde, evo, mi smo odgovorni. Vi ste ponudili građanima sve mnogo lepo, mnogo dobro, znate koja su rešenja, znate tačno kako da vodite državu, znate šta treba da se uradi. Hajmo na izbore, ne razumem zašto onda kažete – pa, Aleksandar Vučić pominjanjem izbora želi da razvodni situaciju, pa ne, pričate o odgovornosti. Hajmo. Mi smo ovde svaki dan, borimo se ovde, ne izlazim iz ove sale sa ministrima i svi resorni ministri su tu da odgovaraju na pitanja, nisam videla da ste vi tu. Ponudimo građanima pa, na kraju krajeva, uvek će biti kako narod kaže.

Kažete – predlagali ste mere. Verujte, ja nisam nijednu čula, osim onih koje su predložene na tim protestima. Vaše mere borbe protiv nasilja su smena Gašića, smena Vulina, gašenje medija koji vam se ne sviđaju i promena REM-a. Promena REM-a nema nikakve veze sa nama. Rekla sam ponovo i opet kažem – to je nešto što je na vama, izvolite, inicirajte, nikakav problem.

Da se ispune svi ti vaši zahtevi, evo, da pitam ja građane Srbije, a verujem da oni to jako dobro znaju, kako bi to sprečilo ovakvu neku tragediju u budućnosti i da li bi? Ne bi. Zato što ti zahtevi i te mere koje ste predložili ni nemaju nikakve veze sa tragedijom, zločinom, poginulom decom, imaju veze sa politikom i to su par ekselans politički zahtevi i, na kraju krajeva, bili ste dovoljno iskreni da verbalno kažete u stvari šta je jedini zahtev, ali nikad pisano, a to je da smenite Aleksandra Vučića, i to je u redu i on vam je čak rekao da ne beži od toga. Izvolite, sakupite 85 potpisa i idemo i na to. Narod želi, sve je u redu.

(Aleksandar Jovanović: To je tema?)

Tema je odgovornost, a tema je takođe i koje ste mere predložili. Ja pričam koje ste mere predložili, a pričam i da niko ne beži od odgovornosti.

Pored mera koje ste predložili u zahtevima vidim da je borba protiv nasilja, a pričate šta je sve nasilje i kažete – kontramiting je nasilje, iako ne postoji kontramiting. Postoji skup u petak 26. maja. Ne postoji ni jedan drugi skup taj dan, tako da ne znam kontra čega je taj skup. To je skup jedinstva. Skup koji će pokazati Srbiju nade, a ne beznađa. Nije kontramiting, ali vi kažete – to je nasilje. Dobro.

Recite mi onda kako to nije nasilje da blokirate Gazelu ili međunarodne putne pravce, da ljudi ne mogu da stignu svojim kućama, da ne mogu da stignu do svoje dece, da ne mogu da stignu kod lekara, da ne mogu da stignu u školu, da ne mogu da stignu na sport koji pohađaju njihova deca? Kako to nije nasilje?

Vama je kontramiting, koji ne postoji, već je samo skup, nasilje, ali blokiranje drugih građana da se slobodno kreću nije nasilje, i to dovoljno govori o tome koji su standardi vaši prema građanima. Mi ne delimo građane, ali za vas postoje građani koji smeju da vrše nasilje nad drugim građanima zato što su elita i u pravu su i šta god kažu to je u redu i oni građani koji u ovoj zemlji nemaju apsolutno nikakva prava. Nemaju pravo na slobodno kretanje. Nemaju pravo na slobodno mišljenje, još manje imaju pravo da to slobodno mišljenje iskažu i ono što je, takođe, zanimljivo u poslednje vreme – nemaju pravo ni na političko delovanje.

Imamo dvojicu vrsnih sportista - Janka Tipsarevića i Dejana Tomaševića koji su se učlanili u SNS. Obojicu ste vi, poštovani narodni poslaniče, uvredili, obojicu. Zbog čega? Zato što su rekli da žele da učestvuju na neki način u političkom životu Srbije. Gde je to manir demokratski, gde je to manir jedne uređene države ili uređene političke partije? U kojoj zemlji je to manir da vređate nekoga kada se učlani u neku političku opciju, i to ljude koji su vrsni u oblasti kojom se bave i to na svetskom nivou i ljude koji su u svakom smislu proslavili ovu zemlju, ali su zaslužili uvrede od vas, jel? Dobro, valjda je i to neko nasilje. Šteta što ga vi ne prepoznajete. Vi mislite da je sve vama dozvoljeno, a ovi ostali kakvi su, je li, građani drugog, trećeg reda, bezubi, krezubi, sendvičari, droce, kako ih nazivate, takođe, oni nemaju pravo. Nemaju pravo da se skupe, nemaju pravo da se kreću, nemaju pravo da odlučuju o svojim političkim preferencama, nemaju pravo na svoje mišljenje i svakako nemaju pravo to mišljenje da iskažu.

Ne mislim da je to borba protiv nasilja. Mislim da je to najgrublje deljenje Srbije i mislim da ćete na to deljenje Srbije i na to ponižavanje ljudi stalno i stalno dobiti jasan i glasan odgovor u petak 26. maja na skupu „Srbija nade“.

Da vam kažem, tim merama koje ste predlagali po televizijama ili pisanim medijima ili kako god, na društvenim mrežama gde ste posebno aktivni vi i vaše kolege, dobili smo već neki rezultat. Juče je, dok je sedeo u kafiću u centru grada, napadnut politički analitičar Dejan Vuk Stanković. Napadnut je od strane mladića koji su rekli – znate šta, evo, ohrabrili smo se, evo, više se ne plašimo, ohrabrili smo se i, evo, jurićemo vas po ulicama. Takva je vaša borba protiv nasilja. Sa svih medija, onih koje niste tražili gašenje, već ste tražili za njih nacionalnu frekvenciju, sa svih medija smo čuli, od uvaženih profesora, da ćemo se juriti po ulicama, od vas sa društvenih mreža.

Poslušali su vas ljudi. Krenuli su da nas jure po ulicama i to ne samo nas političare, pa ni po jada, već ljude koji, takođe, samo imaju svoje mišljenje koje, eto, desilo se nije isto kao vaše.

Nisu politički aktivni, nisu članovi političkih stranaka, nisu politički aktivisti, nisu ni simpatizeri. Ljudi koji imaju svoje mišljenje koje je različito od vas, krenuli ste da ih jurite po ulicama. Eto, eto vašeg rezultata borbe protiv nasilja. Nadam ste da ste ponosni. Verujem da je to Srbija kakvu želite da vidite.

Mi takvu Srbiju, dok se mi pitamo, nećemo dati, nećemo dopustiti. Ministarstva će raditi svoj posao i u ovoj zemlji će svi imati jednaka i ista prava.

Tako da, nikakav problem, verujem da ćete uskoro doći na vlast, pa ćete valjda nas, kao što ste već pozivali, neke od nas ćete u zatvor, neke od nas, evo uključujući i mene ćete na doživotnu robiju bez suđenja, pa kakvi veze ima i da imamo suđenje kad su vaše sudije, postavite ih preko noći, politički podobni i vi im kažete šta da radite. Taj film smo u Srbiji već gledali.

Dobro, evo ja ću na doživotnu robiju, a oni naši članovi, simpatizeri koji su vam građani drugog i trećeg reda, kao što je jedan vaš ugledni novinar, na jednoj od vaših uglednih televizija rekao: „A oni će u logor“.

Dobro. To je vaš izborni program i to je borba protiv nasilja.

(Aleksandar Jovanović: Tema.)

PREDSEDNIK: Samo da zamolim da ne vičete sa mesta više. Nekoliko puta sa zvonom sam pokušao da vam skrenem pažnju. Aleksandru Jovanoviću, da.

(Aleksandar Jovanović: Hvala, predsedniče.)

Da ne vičete sa mesta, zamolio sam vas upravo ponovo.

(Aleksandar Jovanović: Možete nekad i vašima malo da kažete.)

Izvinite, nastavite.

ANA BRNABIĆ: Što se tiče propagiranja mantre kako je uvaženi govornik rekao, znate, mi, da, imamo mantru - borba protiv nasilja, razoružavanje Srbije. To je jedna od naših mantri ovih dana. Da vam kažem zaključno sa jučerašnjim danom u 19.00 časova do sada je oduzeto 35.052 komada oružja, od čega 28.105 oružja i 6.947 minsko eksplozivnih sredstava i 1.456.223 komada municije. To je naša mantra. Nastavljamo sa tim, kao i sa svim ostalim merama.

Još jednom i od vas, vi niste bili tako eksplicitni u rušenju kredibiliteta Instituta za mentalno zdravlje koji je zaista naša trenutna okosnica podrške deci, omladini i njihovim roditeljima i porodicama, ali ću vas samo zamoliti da nemate više tako duhovite „tvitove“ kao što ste imali 14. maja kada ste rekli - Institut za mentalno zdravlje bi morao da se oglasi u vezi sa glavnim pacijentom.

Mislim, znate, da nije na mestu, nije ni korisno, nije baš ni smešno, a mislim da svi zajedno kao političari, bez podele, treba zaista iz ovih naših debata ili iz ovog našeg blata u koje nas valjate svaki dan i svakog sata, svakog dana, da pokušamo zajedno da izvučemo i ne diramo i ne uvaljamo u to blato i one stručne ljude na koje se danas oslanjamo te institucije, te institute i te profesionalce.

Evo, ja bih vas ljudski to zamolila. Hvala vam.

PREDSEDNIK: Je li nešto po Poslovniku?

(Zoran Lutovac: Replika.)

Ne? Replika, dva minuta, prijavite se.

ZORAN LUTOVAC: Najpre predsednici Vlade da kažem da kad za nekog kažete da je nenadmašan u reketu, ja ne vidim u čemu je tu uvreda? Znači, evo gospodin koji je stručan, ali za neki drugi reket se odmah javlja. Ja nisam mislio na taj reket na koji on misli. Ja sam mislio na reket u kojem se igra košarka. Pored Zorana Čuture i Zufera Avdije, Dejan Tomašević je bio jedan od centara koji se najbolje snalazio u reketu. Ja sam to napisao. Ništa više od toga i onda idu uvrede na moj račun. Evo, i sada dobacivanja na moj račun.

Dakle, što se tiče šamara koje pominje poslanik, taj šamar je bio upozorenje da se prekine sa pokušajem, znači sve vreme ide za mnom, provocira, i to je bilo upozorenje. Ja sam za razliku od onog što on kaže već sutradan na televiziji na kojoj sam imao šansu da to kažem da to nije u redu, da to nije dobra stvara, ali prosto sam reagovao ljudski na provokacije. Nisam se hvalio tim, nisam se time hvalio, on je postavio to na društvene mreže, a ne ja. Dakle, to je bio čisto odbrambeni gest.

Moram vam reći da predsednikov brat, Andrej Vučić, je pre nekoliko dana na raskrsnici ovde kod Skupštine dobacivao rečnikom svog brata: „Evo ga žuti stručnjak“. Njegovim rečima.

PREDSEDNIK: To je bilo dva minuta.

ZORAN LUTOVAC: Još jednu rečenicu samo.

I posle je nastavio prostački da vređa. Uzvratio sam mu istom merom.

PREDSEDNIK: Dobro.

Dva minuta, Milenko Jovanov.

MILENKO JOVANOV: Dobro, evo sad ste čuli. To je bilo upozorenje. Dakle, pretnje šamaranjem su upozorenje. Kada nešto treba da vam prenesemo, da vas upozorimo, znači da vam pretimo šamaranjem, jer ja verujem da ono što vi promenjujete prema nama prihvatate da se tako ponašamo i mi vi prema vama. Ne verujem da ste toliko licemerni da ste za sebe odredili određena pravila koja ne biste prihvatili da se na vama sprovode. Ali hajde, zarad istine, da se vratimo na taj dan kako je to krenulo i šta se desilo.

Dakle, u holu ove zgrade poslanica Dragana Rakić kaže: „Jurićemo vas po ulicama“, i to nije stilska figura. Ja se obratim Lutovcu i kažem: „Evo, izlazimo napolje, da li da bežimo levo ili desno?“ On na to kaže: „Nemoj da ti zavarim šamarčinu majmune jedan“ ili ne znam šta je već rekao.

Nije tačno da se izvinio i nije tačno da je bilo šta radio, tačno je samo da je pravdao to što je radio, samo da se pravdao da to ima smisla, da to tako mora, jer sam ja njima toliko iritantan da ne znaju šta da rade nego da me šamaraju.

Onda mi priča o nasilju u društvu. Vi? Podnesite ostavku gospodine Lutovac, jer ste vi primenjivali nasilje u svom ponašanju. Dokazano. Podnesite ostavku, dajte primer kako nasilnici treba da završe političke karijere kad već neće ovaj što organizuje sačekušu Marijanu Rističeviću i ne misli da podnese ostavku, hajde vi podnesite ostavku za šamaranje.

Kad tražite odgovornost, pokažite tu odgovornost. Počnite od sebe sa tom odgovornosti. Dajte ostavku. Evo, danas odete na pisarnicu, podnesete ostavku, rešeno sve. Ne pada mu na pamet zato što oni hoće nasilje, oni se ne bore protiv nasilja, oni su generatori nasilja, oni se zalažu za nasilje, oni imaju samo problem sa nasiljem koji se desi eventualno njima, a to šta će nama da se dešava, pa svako nasilje smo mi po njima zaslužili i nema nasilja koje će oni prema nama da osude.

E, tako nećemo stići nigde i zato nema predloga i zato, gospođo Brnabić, nema predloga rešenja, zato nema ni kritike predloženih mera zato što im je jednostavno samo stalo do nasilja.

PREDSEDNIK: Hvala vam.

Reč ima ministar Bratislav Gašić. Izvolite.

BRATISLAV GAŠIĆ: Zahvaljujem, gospodine predsedniče.

Dame i gospodo narodni poslanici, dozvolite mi prvo da vam odgovorim na par pitanja koja su bila na početku sednice, a odnose se na Priboj. Ja ću sutra sa svojim Kolegijumom da budem u PU Priboj, razgovaraću i sa predstavnicima lokalne samouprave i sa svima onima koji su zainteresovani vezano za taj slučaj.

Što se MUP tiče, apsolutno su preduzete sve radnje, onako kako to nama zakon nalaže, da počinilac ovog teškog ubistva bude priveden po znanju pravde i mislim da će to u narednom periodu vrlo brzo da se i dogodi.

Što se drugog pitanja tiče narodne poslanice Tamare Mileković Kerković, a odnosi se kako je formulisano dešavanje u Mladenovcu, tj. težak zločin u Mladenovcu kao teroristički akt, s obzirom da je događaj u Mladenovcu izazvao veliko uznemirenje građana, a prema zakonskoj kvalifikaciji – ko u nameri da izazove veliko uznemirenje građana, da ulije strah među građane, da izvrši određenu radnju, smatra se bićem krivičnog dela terorizma. Kakva će biti pravna kvalifikacija to će naravno u daljem procesu odlučiti tužilaštvo.

Terorizam iz našeg Krivičnog zakonika, član 391. pa se ponavlja ova formulacija – ko u nameri da ozbiljno zastraši stanovništvo ili da prinudi Srbiju, stranu državu ili međunarodnu organizaciju, da nešto učini ili ne učini ili da ozbiljno ugrozi, povredi osnovne ustavne, političke, ekonomske i društvene strukture Srbije, strane države ili međunarodne organizacije, pa pod brojem jedan - napad na život, telo i slobodu drugih lica; izvrši otmicu ili uzimanje talaca, uništi državni ili javni objekat, saobraćajni sistem, infrastrukturu, uključujući informacione sisteme, nepokretnu platformu, opšte dobro i privatnu imovinu na način koji može da ugrozi živote ljudi ili da prouzrokuje znatnu štetu za privredu; četiri - izvrši otmicu vazduhoplova, broda ili drugih sredstava javnog prevoza ili prevoza ljudi; pet - poseduje, nabavlja, prevozi, snabdeva ili upotrebljava nuklearno, biološko, hemijsko ili drugo oružje, eksploziv, nuklearni ili radioaktivni materijal ili uređaje, uključujući istraživanje i razvoj nuklearnog, biološkog, hemijskog oružja; šest - ispusti opasne materije ili prouzrokuje požar, eksploziju ili poplavu ili preduzima druge opšte opasne radnje, koje mogu da ugroze život ljudi; sedam - ometa ili obustavi snabdevanje vodom, električnom energijom i drugim, osnovnim prirodnim resursima, koje može da ugrozi život ljudi, kazniće se zatvorom od pet do 15 godina.

To je samo jedan deo iz izvoda našeg Krivičnog zakonika gde se jasno formuliše šta je krivično delo terorizam i zašto stojim iza tog dela i krivična prijava jeste predata da je to bio teroristički akt.

Voleo bih da mi dozvolite da vam objasnim i pisanije u nekim oskudnim tabloidima vezano zašto je i kako je policija te večeri postupala. Ministarstvo unutrašnjih poslova i sve jedinice koje su te noći bile angažovane su postupale apsolutno sa maksimalnom posvećenošću i profesionalno i stigle su prve naše jedinice na teritoriji Mladonovca nepunih 15 minuta posle izvršenja krivičnog dela, posle prijavljivanja da se na teritoriji Opštine Smederevo i Opštini Mladenovac dešava nešto. Istog trenutka su zaprečeni svi putni pravci, istog trenutka. Samo podsećam da je to teritorija od više desetina kvadratnih kilometara. Metar po metar sve naše jedinice su pretraživale teren u potrazi za monstrumom koji je izvršio ovaj težak teroristički akt ili ova teška ubistva.

Naravno, ono što drugi ne žele da vide da bi umanjili sve ono što je policija te noći učinila zaboravljaju da smo mi, jedan broj jedinica imali angažovanih oko svih njegovih veza za koje smo znali, svih njegovih članova porodice, računajući i dedu po majci i ujaka po majci u mestu, tj. selu pored Kragujevca i da su naše jedinice Žandarmerije istog trenutka krenule i izvršile opservaciju šireg područja terena.

Vidimo po tim društvenim mrežama pisanije kako zaboga policija ništa nije uradila i ovo kažem samo zbog tih časnih policajaca koji su maksimalno profesionalno posvećeni svom radu i koji rešavaju, kao juče što smo imali pokušaj ubistva u gradu Beogradu, u roku od tri sata.

Ponoviću, pošto je bilo prošli put isto tema ta, u zadnjih šest meseci MUP nema nerešenih krivičnih dela. Spočitali smo mi da tamo pre godinu dana je imalo. Ja pričam o zadnjih šest meseci.

Kažu – ništa policija nije uradila, oni su se predali i monstrumi iz Škole „Ribnikar“ i ovaj u Kragujevcu. Pa šta smo trebali da uradimo? Mi smo ga uhapsili. Pronašli i uhapsili. Šta smo trebali – da ga ubijemo, da budemo isti kao oni? Ne razumem šta je tema i ko je šta želeo od tih novinara koji su odjednom sada prepametni i kada je kriminal u pitanju i mogu da na tu temu pričaju.

Apsolutno svu zahvalnost dugujem svim jedinicama koje su bile tog dana angažovane na pronalaženju ubice u Mladenovcu i mislim da je policija tu pokazala svu svoju odgovornost, posvećenost i profesionalizam.

Što se tiče pitanja iz govora gospodina Lutovca, ja sam prošli put pročitao šta je i ova knjiga koju vi podižete, šta smo mi kao MUP radili kada je edukacija dece ne samo u Školi „Ribnikar“ nego u svih 1.800 škola na teritoriji Republike Srbije. U svakoj smo imali u prva četiri meseca ove godine minimum pet predavanja i edukacije svih đaka svih uzrasta i to vam stoji zapisano.

Kažete – neko je predlagao nešto. Ova škola je imala sve. Imala je i video nadzor. Imala je i školskog policajca koji je stalno bio tu. Imala je i fizičko-tehničko obezbeđenje i sve ostalo što je trebalo da bude preduzeto imali su.

Takođe, moram da vam pročitam, ponoviću ponovo, ne zbog mene već zbog 50 hiljada časnih policajaca Republike Srbije – u prvih šest meseci samo ove godine ukupan kriminal beleži smanjenje za oko 20% u odnosu na isti period 2022. godine.

Imali smo u januaru-aprilu 2023. godine 5.788 krivičnih tela. Januar-april 2022. godine 7.205. Efikasnim radom policijskih službenika Beogradske policije rešena su sva najteža krivična dela protiv života i tela, izvršioci su sprovedeni nadležnom tužilaštvu. Krivična dela protiv polne slobode beleže smanjenje za 34%.

Pohvalno je istaći da su krivična dela protiv imovine smanjena za oko 28%. Ostvareni su pozitivni rezultati na suzbijanju opojnih droga. Da vam ne čitam količine koje su duplo veće nego u oglednom periodu prošle godine. Tokom rada na otkrivanju i suzbijanju ilegalnog posedovanja i nošenja vatrenog oružja otkriveno je 65 krivičnog dela – nedozvoljene proizvodnje, držanja, nošenja i prometa oružja i eksplozivnih materijala.

Prošli put sam vam rekao koliko je MUP za šest meseci oduzeo oružja kroz razne akcije i ne zaboravite samo da smo u zadnjih osam meseci dve ogromne organizovane kriminalne grupe sklonili sa ulica Srbije.

Broji krivičnih dela izvršenih na javnim mestima smanjen je za 18% u odnosu na isti period prošle godine. Tako da su to značajni rezultati.

Što se tiče gospodina Votkinska, koga ste spomenuli, ja tog gospodina nisam zatekao. Meni savetnik nije. Da li je u nekom periodu pre 20 godina, kako ste uvažena profesorko rekli, možda jeste bio, ali nije bio u radnom odnosu MUP-a.

Zamena teza. Po hiljaditi put pričamo o Krušiku. Mogu u roku od 15 minuta da vam donesem kompletan izveštaj koji je urađen kada je Krušik u pitanju i koji je predat…

(Tatjana Manojlović: O jučerašnjoj eksploziji?)

Nećete da me zbunite.

PREDSEDNIK: Manojlović, molim vas da prestanete da vičete sa mesta.

Nikakvog smisla nema.

BRATISLAV GAŠIĆ: Da li se dešavaju incidenti u fabrici naoružanja i vojne opreme? Da. I naravno da oni podležu istragama pa ćemo videti šta se desilo i zašto se desilo samopovređivanje ili povređivanje.

Pričamo o Krušiku i o nekom tzv. uzbunjivaču gde je MUP, BIA zajedno sa tužilaštvom odradili kompletnu analizu. To je pet tonova knjiga gde smo unazad 10 godina prošli kroz poslovanje Krušika i sve to što vi želite da prikažete kao kriminal toga nije bilo na taj način.

Kažete u vreme Korone, nasilje. Izvinite, molim vas. Da li je Srbija bila prva zemlja koja je obezbedila sve svom stanovništvu što je bilo potrebno u vreme jedne ogromne pandemije koja se dešavala u svetu u tom trenutku? Da li smo među prvima imala dovoljan broj respiratora? Da li smo pomagali i drugim zemljama u našem okruženju da može njihovo stanovništvo da bude spaseno? Da li smo imali dovoljan broj maski? Da li smo imali broj vakcina prvi?

(Tatjana Manojlović: A huligani na krovovima?)

PREDSEDNIK: Nemojte da vičete iz klupa. Manojlović, Parlić, lepo sam vam rekao.

BRATISLAV GAŠIĆ: Da li so sve to prvi? Zašto ne kažete – bravo, bravo predsedniče Republike Srbije, gospodine Aleksandru Vučiću, bravo predsednice Vlade, koji ste uspeli u teškim trenucima koji su zahvatili čitav svet da obezbedite za građane Srbije sve to. Ne niko ne zna da kaže hvala.

Drugo, ko je tada upadao u Skupštinu? Setite se tog trenutka. O kom vi nasilju pričate? Lepo vam je premijerka rekla. Gospođo, šta ćete da pokažete time? Svoju nekulturu. Ne razumem, šta hoćete da mi kažete?

(Tatjana Manojlović: Ono što nam je u petak rekla?)

PREDSEDNIK: Manojloviću, molim vas, nemojte da dobacujete. To je toliko nekulturno.

BRATISLAV GAŠIĆ: Da li ste i jednu objavu imali na bilo kojoj društvenoj mreži, da će neko nekome na okupljanjima da blokira put? Pogledajte sada kada SNS organizuje jedan opštenarodni miting, koliko pretnji imate da će neko zapreči put, ovome u Zrenjaninu, ovome u Loznici, u Čačku, ovde ili onde. Čemu to. Pričate da vi želite smanjenje nasilja.

Osvrnuću se i na ono što ste malopre rekli, kada je naš predsednik tražio. Da. Setite se da se to odnosi na ubistvo Ranka Panića od strane policije u tom trenutku, što je procesuirano. Samo ste to zaboravili da kažete kada ste pustili snimak govora našeg predsednika. I da se to desilo godinu dana posle tog mitinga, kada niko nije hteo da kaže ko je izvršio ubistvo Ranka Panića na mitingu.

Takođe, pitala vas je premijerka. Što ne osudiste danas u vašem obraćanju napad na Dejana Vuka Stankovića juče. Ko to izaziva nasilje?

PREDSEDNIK: Nemojte da vičete Jovanoviću sa mesta. Samo se obuzdajte. Jovanoviću, ne vičite sa mesta.

Ministru sam dao reč, dozvolite da završi. Posle se prijavite pristojno, kao i svi drugi dobijete reč. Ne vičete s mesta.

BRATISLAV GAŠIĆ: Sva trojica vinovnika napada na Dejana Vuka Stankovića su privedeni u policiju stanicu Savski Venac. Oni će biti predati tužilaštvu, sa svim elementima krivičnog dela koje su juče izvršili. Ja ne mogu da vam kažem imena, jer bi se mešao u istragu. Efikasnost policije, nemojte uopšte da imate dilemu da će to biti na visokom nivou.

(Aleksandar Jovanović: Što ne kažete ko? Vi ste ministar. Ko je napao Dejana Vuka Stankovića, to je vaš posao.)

PREDSEDNIK: Nemojte Jovanoviću da urlate sa mesta, zamolio sam vas već nekoliko puta. Ponašajte se pristojno.

BRATISLAV GAŠIĆ: Još jednu stvar koja, takođe, bogougodno je da vi kažete ono što možete sa vašeg mesta, sa tih pozicija na kojima jeste, da optužite, kažete šta god želite. Nažalost mi nemamo prava zbog profesionalnih obaveza koje imamo. Stalno mi pričate i stalno kumić predsednika Vučića. Jednom za svagda, taj momak, taj Panić nije nikakav kum predsednika Vučića. Da li je njegov otac poznanik iz nekog prethodnog perioda predsednika Vučića? Da. Moj. Da. Ali poznanik. Nikakav kum nije.

Pročitaću vam. I taj snimak koji izađe, kao što i prema vama i prema bilo kome, ne može policija da reaguje na neki snimak. Moramo da imamo elemente bića krivičnog dela. Evo, ministarka pravde je ovde, neka vam objasni. Posle pojavljivanja tog snimka, vi znate da je napisano 67, pa hoćete da policiju izvrgnete ruglu, a zaboga pod plaštom da branite vi policiju od takvih huligana koji tako snimaju i stavljaju te selfije. Očigledno tom momku je to neki fetiš, kao mnogima što postoje, koji imaju svoje fetiše. I on ima verovatno taj fetiš, da objavljuje te snimke svoje brze vožnje. Ali, zato procesuiranih 67 krivičnih prijava po tom prvom delu su urađeni.

Što se tiče ovog drugog snimka. Već juče, oba mercedesa koja se nalaze na snimku, tj. mercedes S350 registarskih oznaka BG pa broj, sva krivična dela, sve ono što je po Zakonu o saobraćaju, prekoračenje brzine na pravcu tom i tom, kamere grada Beograda tog i tog datuma, sve ukupno 24 prekršaja su im napisana na osnovu toga što smo mogli da vidimo i da nađemo šta je učinjeno sa tim vozilom. Mercedes G63, AMG takođe, ali policija ne može da izvlači iz auta i da tera nekog i na droga test i na alko test ako ga ne uhvati u samom saobraćaju. Na osnovu interneta koji je očigledno postao i svi prijavljuju neka dela u policiji, tamo gde im je mesto, nego na internetu, hajde da objavimo. Pa se desi snimak, evo ovo je u Somboru, napad na građane u Somboru koji šeruju svi živi, a u stvari se to desilo u Holandiji, napad migranta.

Prvo kada se desi bilo šta što vidite, ugrožavanje sigurnosti građana Republike Srbije, prvo se obratite policiji i prijavite takav događaj. Hvala puno.

PREDSEDNIK: Obrisao sam listu, da kažem svima, da bi mogli da se prijavite za povredu Poslovnika.

Prijavite se u sistem.

VLADETA JANKOVIĆ: Javljam se za reč po Poslovniku, prvi i uveravam vas poslednji put u ovom sazivu Skupštine, ali sam prosto morao zato što se to danas dva puta ponovilo.

Pozivam se na povredu člana 107. gde se izričito kaže da se poslanici ne smeju obraćati jedan drugom direktno, nego posredstvom vašim. To se danas dva puta ponovilo.

Ovde se jedan da kažem, uplašeni konvertit, meni obratio direktno pitajući me kako bi se osećao kada se krećem ulicom, ako me neko napadne i zapreti mi i zlostavlja me. Pri tome je naveo ulicu kojom se krećem. To se može protumačiti, svako razuman bi to protumačio kao poziv na nasilje.

Molim vas da to ne dopustite i da ako ikako možete da sprečite ponavljanje ovako potencijalno krajnje opasnih slučajeva. Hvala vam.

PREDSEDNIK: Ništa vas nisam razumeo, vi se nikakvom ulicom ne krećete, vi sedite u Narodnoj skupštini. Kakvom se sada ulicom krećete, o čemu govorite? Sedite u Narodnoj skupštini. Razumete li na šta ste ukazali. Ne razumete.

Jel treba da se glasa?

(Vladeta Janković: Jel me zaista niste razumeli?)

Ne treba.

Jel još nešto bilo po Poslovniku?

Reč ima predsednica Vlade.

ANA BRNABIĆ: Hvala.

Kada već govorimo o borbi protiv nasilja, moram da primetim dve stvari. Jedno je da je jedan od političkih lidera koji je organizator i učesnik ovih tzv. protesta protiv nasilja, upravo u Narodnoj skupštini izgovorio da je šamar upozorenje bilo. Dakle, on je izgovorio da će nekog šamarati kao upozorenje. Toliko o iskrenoj veri u borbu protiv nasilja i nenasilnu komunikacije. To su te vrednosti borbe protiv nasilja.

Ono što mi je druga stvar zanimljiva i drago mi je da kažem, hvala vam što ste skrenuli pažnju na taj priručnik "Kompasito". Drago mi je da kažem građanima Srbije da sam odmah našla taj priručnik, i to, verovali ili ne, i to dovoljno govori o našoj ozbiljnosti i odgovornosti, na sajtu Ministarstva prosvete Republike Srbije. Okačen je kao PDF dokument, to je kao smernica za nastavnike. Tako da, nije baš istina da ne koristimo to u nastavi. Nije istina da takve stvari ne koristimo u našem obrazovnom programu.

Ali takođe bih volela da kažem da sam želela te stvari da čujem kao predlog vaš, političara, šta bi još dodatno mogli da uradimo. Nažalost, nismo ih čuli, opet kažem, nigde, nismo ih videli ni u zahtevima, nismo imali predloge, nismo ih čuli na emisijama, brojnim emisijama na kojima ste gostovali u ovoj zemlji, gde nema slobode medija, ni na "N1", ni na "Nova S", ni u intervjuima u pisanim medijima, u kojima ste stalno, tako da, ne, nigde, prvi put sam ovo danas čula, ali drago mi je da vam kažem, da vas izvestim i takođe verujem da je i vama drago da to čujete, da je to u okviru Ministarstva prosvete kao smernice za nastavnike.

To je neki priručnik od 53 strane. Evo, dok ste vi govorili, dok je govorio ministar Gašić, tražim, očajnički tražim, kroz te 53 strane "Kompasita" priručnika gde je, na kojoj strani "šamar upozorenja", jer verujem da ste to tamo videli, pošto ovde paradirate sa tim priručnikom, pa onda verujem da ste ga i vi čitali, kao jedan od vođa protesta protiv nasilja, da po tom priručniku i vi vodite svoju političku komunikaciju. Do sada nisam, ali prošla sam prve 33 strane i još uvek nisam našla "šamar kao upozorenje" u tom priručniku.

Što se tiče reketa, meni je to u redu. Moje kolege stranačke su izrazile negodovanje i nezadovoljstvo ponovo dok ste vređali i Dejana Tomaševića i Janka Tipsarevića, ja mislim da ne treba da izrazimo nezadovoljstvo i negodovanje. Mislim da treba svi građani Republike Srbije da čuju ponovo i ponovo da vi vređate naše vrsne sportiste, ljude koji su proslavili Srbiju, samo zato što su izrazili svoj politički stav, što im je takođe Ustavom garantovana sloboda i pravo. Vređajte ih, molim vas, nastavite, to dovoljno govori o vama i dovoljno govori o tome kakvi smo mi i kakvi su ti ljudi.

Na kraju, ovo za Andreja Vučića, zaista, gde se vama sve priviđa Andrej Vučić ja ne bih komentarisala, ali definitivno postoji izvesna, zabrinjavajuća doza opterećenosti, i to da vi sa njim pričate i polemišete mislim da je opet jedan znak upozorenja na koji bi vi morali da obratite pažnju, što se tiče, opet, mentalnog zdravlja nacije. Hvala vam.

PREDSEDNIK: Idemo dalje.

Reč ima Predrag Marsenić.

PREDRAG MARSENIĆ: Hvala.

(Zoran Lutovac: Replika, molim vas. Priručnik ima 307 strana, a ona govori o 50 strana, nema pojma o čemu pričam. Predsedniče, ona govori neistinu.)

PREDSEDNIK: Nemojte, gospodine Lutovac, da vičete iz klupe i da mašete rukama. Dao sam reč Predragu Marseniću. Njemu oduzimate vreme. Oduzimate vreme narodnom poslaniku Marseniću. Izvinite.

PREDRAG MARSENIĆ: Hvala. Dame i gospodo, predstavnici Vlade, dakle, nakon ove strašne tragedije ni novi DSS ni POKS se nisu oglašavali. Smatrali smo da nije bilo vreme za nekakve političke govore. Situacija je bila izuzetno teška, hteli smo da prođe određeno vreme i držali smo se jedne stare izreke koja kaže - ako ti reči nisu pametnije od tišine, bolje da ćutiš. Nismo ćutali, ali nismo imali pametnije reči i pametne reči da kažemo u ovom trenutku.

Gospođo Brnabić, ovih 20 dana u gotovo svakoj situaciji vaše reči nisu bile pametnije od tišine. Ne znam kako drugačije da objasnim ono što ste izjavljivali, ono što ste objavljivali na medijima i ono što se desilo ovde u petak. Da možete drugačije, ja sam siguran. Ne znam zašto to niste uradili. Vi ste ovde u petak rekli nešto, ja to neću ponoviti, nemam takav manir, to nije u redu, napravili ste veliki prekršaj i za to treba da snosite političku odgovornost, jer je to bilo ispod nivoa vaše funkcije, to je bilo ispod nivoa dostojanstva ovog doma, ispod nivoa trenutka u kom smo se svi našli. Vi tu imate najveću odgovornost i zbog toga treba da podnesete ostavku na mesto premijera. Mislim da će to biti lekovito za naše društvo i mislim da je jedina stvar sa kojom se slažem sa vama u vašem govoru od petka je to da se vlast menja na izborima.

Dakle, nama jesu potrebni izbori na svim nivoima, zbog toga što i jesmo u određenoj političkoj krizi. Ta politička kriza je izazvana delimično, moram da budem potpuno pošten, i vašim pogrešnim potezima, zbog toga što ste rekli nešto što ne bi trebalo da se kaže i što je u delu javnosti nekako shvaćeno kao politizacija čitave ove priče. Rekli ste da sistem nije zakazao. Niste to mogli da znate posle jednog dana. Ja ću kasnije oko ovog izveštaja da pokažem zašto mislim da postoji mogućnost da je sistem zakazao. Mislim da je trebalo da vodite računa o tome i da bi primerenije bilo reći da ćete ispitati da li je sistem negde zakazao.

Mislim takođe da ne bi bilo ljudski, s naše, s moje i s bilo čije strane, da kažem da ste vi krivi za ovo što se desilo. Ne. Niste krivi. Vi niste povukli taj obarač i vi niste krivi za ovo. Ali ste odgovorni za nešto drugo, i to najodgovorniji, zato što ste među prvim ljudima u ovoj državi, za ono što imamo u ovom sistemu, a to je kriza vrednosti. Ovaj sistem je, nažalost, postao sistem potpuno poremećenih vrednosti. Idoli u našem društvu, heroji u našem društvu, oni koji se promovišu jesu pevačice sumnjivog morala i kvaliteta, prostitutke, kriminalci i ubice. I to je na sve strane tako, nažalost. Ja bih voleo da nije. To ne znači da su oni idoli svima, naravno da nisu. Ovde ima mnogo kvalitetnih i dobrih ljudi, mnogo dobre dece i ta deca su primer, naravno.

I da ne kažem da je sve loše. Ako već niste bili sigurni kako treba da se nosite sa ovom krizom, imali ste primer u sopstvenoj Vladi, gospođu Grujičić. I izjavama i delovanjem ona je pokazala kako to treba da se uradi. Moram priznati da manje od toga nisam ni očekivao. Takođe, kao dobar primer želim da pohvalim i lekare i prosvetne radnike, koji su sigurno svojim delovanjem smanjili broj žrtava ove strašne, strašne tragedije. Ali moramo da se zapitamo svi gde smo pogrešili.

Rekli ste – treba da delimo odgovornost. Gospodin Gašić je to rekao. Ima tu istine, gospodine Gašiću, ali mislim da to nije u redu da kažete. Znate zašto? Vi ste 11 godina na vlasti. Vi kažete da je sve dobro u društvu što ste uradili plod vaše odgovornosti, onoga što ste vi uradili, ono što je Aleksandar Vučić uradio, napravio Hram Svetog Save, napravio puteve i bilo šta slično. U redu, a da li postoji i neka odgovornost?

Mislim da nije u redu da sad odgovornost prebacujete na nas. Ja je prihvatam. Svi smo krivi za to stanje u društvu, za taj jezik, za taj govor mržnje. Vi ćete nam reći verovatno u odgovoru kako smo mi hteli ovde da linčujemo predsednika. To, naravno, nije tačno. Verujte mi, to nije tačno. Taj incident se desio, molim vas da se saslušamo, taj incident se desio, ali nismo hteli da linčujemo predsednika, nikad, nijednog trenutka. Taj incident je nastao onog trenutka kad je vaš poslanik gurnuo našeg predsednika. Mi jesmo bili gore i mi smo napravili prekršaj, nesporan prekršaj, nismo bili tamo gde je trebalo da budemo, kao reakcija na nešto, ali to je izuzetak, gospodo i dame, u našem ponašanju, izuzetak.

A ja sam pratio parlament od 90-ih godina, imam dovoljno godina, postoji samo jedno pravilo, jedna konstanta u tom ponašanju, počev od mahanja pištoljem, od polivanja predsednika Skupštine, od čupanja kablova, od čupanja mikrofona, bacanja cipela, valjanja po podu. Ko je ta konstanta? Ja sam siguran da znate. I onog trenutka kada ste došli na vlast, a 11 godina ste na vlasti, morali ste da se promenite. Na tim izborima, ko god da bude pobedio, uopšte nije to sad pitanje ovde, taj koji bude pobedio mora da promeni sistem vrednosti u ovom društvu, mora da počne da se ponaša normalno i na uvredu da ne odgovara sa tri uvrede, jer je to loše. To možda donosi neki politički poen, u redu, ali to je loše za naše društvo. Odosmo dođavola, neće nas ostati.

Dičimo se putevima, auto-putevima, ne znam, fabrikama. Pa ko će da radi u tim fabrikama ako, što reče gospodin Jovanov, izazovemo građanski rat? Moramo biti odgovorni za reč koju kažemo, to je strašno, strašno važno. Takođe moramo biti odgovorni za nešto što je, nažalost, ovde tradicija, a to je da je stranačka knjižica iznad znanja, iznad kvalifikacija. I onda se pitamo kako je primljen, ja ne mogu da kažem čovek, na mesto da radi sa našom decom. Samo zato što je bio član neke stranke, nije imao kvalifikacije, i ispalo je da je pedofil.

Ne mogu da tvrdim da ste vi znali da je on pedofil. Niste znali da je pedofil sigurno, ali ste znali da nema kvalifikaciju. To je jako, jako loše.

Sada, sa ovim mitingom takođe pokazujete nešto što je nekako postao standard. Vi nikada ne smete da pokažete slabost, ali ste slabost pobrkali sa pristojnošću, pa ste često u vašim izjavama nepristojni. Zašto to kažem? Zato što ljude koji su na mitingu nazivate, kako ste rekli, lešinarima i hijenama, ruljom koja hoće da ruši vlast. Pa, ti ljudi nisu rulja, oni su izašli zato što su osetili, nakon velike tragedije u našem društvu, određenu potrebu da nešto urade, da nešto promene, da kažu svoj stav, da kažu – ne možemo više da živimo u ovakvoj mržnji, u ovakvoj agresiji, da se međusobno vređamo bez ikakve potrebe.

Nema potrebe za tim, to ne postoji nigde. Nigde. Sad vi na taj miting, šta radite, zovete ljude sa raznih strana. Zovete ih telefonom. Neke u određenim javnim preduzećima prisiljavate da dođu na taj miting. Verujte mi, nažalost je tako.

Ovde imam pismo. Vi kažete da to ne radite. To radite i kada skupljate kapilarne glasove. Znam, radio sam u jednom, znam kako to izgleda. Znam kako to izgleda. Mene, naravno, niko nikada nije pitao, znali su ko sam, pa jednostavno ne bi bilo primereno, ali radite to. To je pogrešno, ljudi. To je pogrešno.

Ovde imam pismo iz 2018. godine Bogoljuba Miloševića. On je nastavnik u osnovnoj školi bio. On je bio prisiljen. Znači, dobio je naredbu od svoje direktorke. Neću pročitati njeno ime. Rekao je da ne želi da ide na miting u Kosovsku Mitrovicu jer nije podržavao politiku predsednika. Ne želi da ide pod prinudom, jer odlazak na miting treba da bude odraz moje dobre volje, a ne naređenje.

Radite pogrešne stvari, znači, kad pozovete ljude, ovde reagujete vrlo često kada mi kažemo – nećete večno vladati, doći će do smene vlasti. Vi reagujete na to kao na pretnju. Jel tako? A, kada neko nekom u nekom određenom javnom preduzeću kaže – bilo bi dobro da dođeš na miting, znaš ti si primljen na privremeno-povremene ili određeno vreme to onda nije pretnja? Ja mislim da je to pogrešno.

Ove ljude koji su na ulici sa ove druge strane, kako vi kažete, a ja mislim da smo svi ista strana, ja mislim da ovi i mi ovde i vi sa druge strane podjednako volite državu, podjednako, samo nešto je, neki problem je u komunikaciji. Vi morate da rešite taj problem, vi ste vlast. Vi ste vlast. Jel vidite?

Šta je još problem? Biće priča o REM-u. Pogrešan sistem vrednosti, pa kažemo – na jednoj televiziji sa nacionalnom frekvencijom udeo naučno-obrazovnog programa je 0,17%, na drugoj je 0,002%. Kad sam ja bio dete ja sam gledao nešto što se zvalo školski program. Taj školski program je bio sjajan. Tu su bile emisije koje sam ja voleo – „Opstanak“, „Ne pitajte mene“. Ja sam odrastao u tom sistemu vrednosti. Ja sam odrastao u sistemu vrednosti, i to treba da promenimo, gde su profesori u školi svoju decu učili vrednostima, gde su profesori u školi vaspitavali decu. Kad to ne može roditelj kod kuće onda to profesor radi u školi pa mu kaže šta je dobro, a šta nije dobro. To je predlog.

Moramo da vratimo taj sistem obrazovanja gde su naši prosvetni radnici mogli da kažnjavaju tu decu ako su loša, na određeni, naravno, primeren način. Mi smo to izgubili, mi smo izgubili one osnovne vrednosti. Za to smo svi krivi, ali vi ste 11 godina na vlasti. Vi ste taj sistem vrednosti gajili. Mislite da vam to donosi određeni procenat, da je to dobro za stranku. Nije. Možda jeste za stranku, ali nije za društvo u celini.

Da se vratim na ovaj Izveštaj. Taj Izveštaj je nekako, po mom mišljenju, idealan. Znate zašto? Zato što su mere intenzivirane, vraćeno je… Rekli ste inače dva podatka u dva dana. Mislim da je danas preko 30.000, a vi ste prošli put rekli, gospođa Brnabić je rekla 23.000, vi ste rekli 23.000. Ne znam gde je nastala ta razlika, ali manje je važno.

Znači, ovako kaže, smanjena su krivična dela, smanjen broj saobraćajnih nezgoda, rasvetljena su sva ubistva, sva silovanja. Nekako, kao sve da je idealno i u ovom izveštaju nema odgovora da li postoji neka greška u nekom delu sistem bezbednosti. Ne znači da ste vi direktno odgovorni za to, a ja mislim da postoji greška. Ja imam ozbiljnu nedoumicu da li je ovo možda moglo da se spreči, posebno ovo u Mladenovcu.

Što se ovog prvog slučaja tiče, imate dečaka od 13 godina koji je za dva minuta, inače to vam je greška u sistemu, gospodine Gašiću, podatke koje ja imam, ja sam dobio iz medija, a vi ste rekli – ne mogu da kažem podatke zbog toga što je istraga u toku. Kako su procurili ti podaci u medije? To je greška u sistemu, ne znači da ste vi dali te podatke, naravno.

Dakle, kako je moguće da dečak za dva minuta ispali, ja ne znam koliko, preko 50 metaka, uradi to što je uradio. Promeni četiri šaržera, četiri okvira municije ili pet, iskoči kroz prozor, pozove policiju i sve to za dva minuta. Taj dečak je bio ozbiljno utreniran, ozbiljno. To je moja nedoumica. To je moja sumnja. Ko je njega trenirao? Gde je on trenirao? Gde je naučio tako da puca? Kažete, u nekoj streljani. Moguće je, ali on je morao intenzivno da trenira u toj streljani. Kako se nije upalila neka crvena lampica kod ljudi u toj streljani da vas obaveste? Šta se dešava? Ako nije bila streljana, ako je bila neka poljana, od kud mu municija? Dakle, to su legitimna pitanja, a mi nemamo odgovore. Znači, moguće je da je sistem pogrešio. Nisam siguran da jeste, ali moguće je.

U drugom slučaju, sumnja je još veća. Vi ste rekli da ste podneli prekršajne i krivine prijave protiv tih ljudi. Vi ste rekli da ste zaplenili veliku količinu naoružanja koje su oni imali, u nekoliko navrata. Da li je tako? Da li je te ljude neko štitio iz sistema bezbednosti? Ne znam, samo postavljam pitanje. Da li je istina da je otac radio u sistemu bezbednosti? Da. Da li je bilo političkog uticaja? Na kraju, pošto ste rekli da je 13 dana kritičnih nakon prve tragedije i prvog incidenta, da li je bilo logično da oni ljudi kod kojih ste već zaplenjivali oružje, a to su bili ti ljudi iz, ne znam kako se zove to mesto, taj mladić koji je ubio u Duboni i u Malom Orašju, da pošaljete neku patrolu da vidite kakva je situacija?

Samo iznosim pitanja na koje nemam odgovore. Ne kažem da ste vi direktno krivi ili odgovorni. Drugo, ne kažem da ste loše uradili nakon toga što se desilo. Ne, uradili ste dobro, poslali ste policiju, sve je u redu, ali negde mi se čini da u tom sistemu bezbednosti možda je bilo neke greške.

Tu na kraju dolazimo do onoga što meni najviše smeta, u čitavoj ovoj priči u vaših 11 godina, a to je jedan virtuelni svet, jedan matriks koji ste napravili. U tom matriksu vi nikada ni zašta niste krivi, ni za šta niste odgovorni. Vi ste najbolji, najlepši, najjači. Svaka kritika, od vas se shvati kao uvreda. To da istorija počinje od vas, to je drugi problem.

U tom sistemu, u tom matriksu, uvek vam je neko drugi kriv. Pa, su vam za stanje u društvu krivi žuti lopovi, pa su vam za stanje u saobraćaju u Beogradu krivi KentKard lopovi, a vi ste sa njima potpisali ugovor. Pa, su vam za stanje u EPS-u krivi EPS lopovi, a vi ste postavili te ljude i nikada to nisu vaši lopovi, uvek su to neki tuđi lopovi. I, za Kosovu su vam uvek drugi krivi. Pa, je ne znam, kriv Tadić, Koštunica, Milošević, sve bivše vlasti, kriv je i Stefan Nemanja, i car Lazar i carica Milica, svi su krivi, samo vi niste krivi. Niko od njih nije priznao Kosovo, niko niti radio na tome, naravno.

U tom vašem virtuelnom svetu nekako Srbija uvek pobeđuje, pet nula, šest nula, kada uhapse Marka Đurića, Srbija je pobedila, kada ne znam više ni ja, Kosovo pred Savetom Evrope, Srbija je pobedila. Sistem nikada ne zakazuje, nikad. Uvek sam se pitao šta će se desiti kada se jednog dana probudimo iz tog virtuelnog sveta i dobio sam odgovor 3. maja. To je bilo strašno buđenje i ne sme više nikada da se ponovi. Mi treba sve da uradimo da se to ne ponovi. A da se to ne bi ponovilo, moramo i mi da se menjamo. I, vi da se menjate i da počnemo da razgovaramo kao ljudi. Pa, možemo se razlikovati po ovome ili onome, ali da razgovaramo kao ljudi, da se ne vređamo, jer to donosi tu atmosferu u društvu, tu agresiju. To je ono što smeta. Da ne relativizujemo tragedije. Da ne pričamo odmah u startu prvi dan da je sve u redu, jer nije u redu. Možda sistem stvarno nije zakazao, ali vi to niste mogli da znate prvi da i to je bila pogrešna izjava, gospođo Brnabić. Pogrešna je izjava bila, što ne znači da je prosvetni sistem zakazao. Ne, mislim da je on bio u redu, ali trebalo je da sagledate i ove ostale stvari.

To je moje mišljenje, to je naše mišljenje. Mnogo grešaka. Svi grešimo, ljudski je grešiti, treba ovo da uradimo nešto da se više nikada ne ponovo, a to nešto je da ne vređamo ljude koji su na ulici, da se ne vređamo na Tviteru, da ne razgovaramo sa Tviterom.

Ako hoćete, jedan od poteza koji možda treba da se uradi je malo veća kontrola sadržaja na internetu koji se prati. Znate, ako neko prati, recimo, i pokušava na internetu, na Guglu da pronađe dečiju pornografiju, to treba da bude strogo zabranjeno i da se prati od strane ljudi koji bi trebalo time da se bave. Ne znam da li to postoji, ali mislim da bi bilo lekovito za naše društvo.

Sve ovo što sam rekao, nisam rekao zato što mislim da ste vi za sve krivi u društvu, niti za sve zaslužni, niti smo mi za sve krivi, niti za sve zaslužni. Moramo zajedno da radimo na ovome, svi zajedno, ali pre toga moramo da se pomirimo, pomirićemo se ukoliko raspišete opšte izbore na svim nivoima, da pokušamo da nađemo to rešenje, da zaustavimo i jedan ovaj vaš miting, koji je potpuno besmislen i nepotreban u ovom trenutku i da idemo da kao ljudi razgovaramo o budućnosti. Toliko.

PREDSEDNIK: Pravo na repliku, Milenko Jovanov.

MILENKO JOVANOV: Nije problem u društvu teža reč, nego licemerje. Ja sam u to uveren. Dakle, da li je neko rekao ovom ovo ili onom ono, manji je problem od toga što ovo društvo odiše, zaudara na licemerje, koje ste i sada demonstrirali. Jedan miting je dobar, drugi miting je loš. Pa, osudite onda i ovo drugo. Zakazano u vreme Dana žalosti, ali to vam ne smeta i baš vas briga za to.

Ako ćete da se podignete na božansku visinu, kao što želite, i da odatle da delite lekcije kako društvo treba da izgleda, onda morate biti pravedni, jer Bog jeste pravda, a vidim da na to pledirate. Onda budite pravedni. Nemam problem da uputite nama kritike, ali se osvrnite i oko sebe i počnite od sebe. Nemojte braniti Miloša Jovanovića za ono što smo svi videli da jeste uradio, da jeste skinuo kravatu i zaleteo se ovde. Išao da pokloni kravatu. Evo, jel to ta pristojnost i kultura o kojoj ste govorili? Niste bili u sali kad je demonstrirao ovaj poslanik koji sada dovikuje isto to.

Ne govorimo o ljudima na mitingu ništa, govorimo o onima koji ih zloupotrebljavaju i mislim da su politički lešinari. Jel imam pravo to da kažem? Nećete mi to propisivati. Vi ste došli dotle da ste sebe ovlastili da ćete da nam propišete šta ćemo da govorimo, kad ćemo da odgovorimo, kada ćemo da se branimo i da li ćemo da se branimo. Vi ste taj sistem ćutanja primenili jednom, pa ste prošli kako ste prošli i ja zajedno sa vama tada 2008. godine. Jer, nemoj da se spuštamo na ne znam koji nivo. Ne, ja se držim onoga što je Duško Radović govorio - molimo pametnije da više ne popuštaju. Da bi te baraba razumela, moraš da budeš baraba. I ne može drugačije da te razume. Evo, zna.

Najzad, predsednik je rekao jasno i javno - ko god ne želi da dođe na miting, a neko ga zove i primorava, ne treba da dođe, i kraj priče, i ta je priča završena. Evo vam još. Hoćete i ovo sad da osudite? Pa, nećete. Svaki put kada ste ustali da govorite sa vaše božanske visine, a nije vam prvi put, i vi i ovi do vas, govorili ste samo o nama. Ako hoćete objektivnu poziciju, a vidim da vam je to ideja, osvrnite se oko sebe, krenite od sebe, a onda da vidimo za dalje. Nemojte nama govoriti šta ćemo i kako ćemo mi da radimo, da li ćemo ovako ili onako da se branimo.

Najzad, što se građanskog rata tiče, nadam se da ovi koje ne spominjete do njega neće da dovedu, ali nas svaki dan svakim korakom tome približavaju. Hvala.

PREDSEDNIK: Reč ima predsednica Vlade.

ANA BRNABIĆ: Hvala vam.

I meni je, to moram reći, kao i poštovanom kolegi Jovanovu, upalo u oči, a to je, svi ostali mitinzi su smisleni, baš svi, čak i oni koji su se organizovali, odnosno poziv je upućen da bude u nedelju, ako se sećate, u nedelju, pa ih je neko podsetio da je nedelja ipak Dan žalosti, pa su onda pomerili na ponedeljak. Čak i takav miting je smislen, samo je ovaj skup na koji smo mi pozvali, ne kao politička stranka, već skup jedinstva, skup nade, samo je taj skup besmislen. Ja zaista ne razumem logiku, ali šta da radim.

Istine radi, narodni poslanik prethodni govornik me je, za one koji nisu čuli, me je ispravio da je ova knjiga „Kompasito“ na 307 strana. Sasvim je moguće da je ovaj priručnik koji je objavljen na sajtu Ministarstva prosvete Vlade Republike Srbije samo priručnik, pa je na 53 strane, ali verujem možda negde na tih 307 strana ima mehanizam šamara kao upozorenja, pošto se tako ponaša, a poziva se na tu knjigu, onda verujem da u toj knjizi valjda takve vrednosti postoje i tako valjda treba da vaspitavamo našu decu. I to je valjda uređena država i uređen prosvetni sistem. Strašno.

U petak, kažete, sam napravila veliki prekršaj i treba da snosim političku odgovornost. Ja ću vam još jednom reći i svaki put kada se javim, ja ću vam reći, nemam nikakav, milimetar problema da snosim bilo kakvu političku odgovornost, nikakav. Samo da vam kažem, u tom vašem obraćanju sa Olimpa, kao što je narodni poslanik Jovanov rekao, nekako mi je neverovatno da i vi takođe se niste osvrnuli na pokušaj da se uruši integritet i kredibilitet jedne od naših najvećih stručnjaka za mentalno zdravlje dece i omladine.

Moja reakcija je bila burna, zato što nisam mogla da poverujem da smo mi na ovom mestu, u narodnom parlamentu, političari, došli, spali na te grane da bilo koji političar bilo koje političke opcije može na stub srama da pokuša da stavi stručnjaka. To mi je zaista neverovatno. A u vašem govoru vi se na to niste ni osvrnuli, niste pokušali da je zaštitite, niste rekli – nemojte, kao političari, da u to blato u kome se mi svaki dan valjamo da ubacujemo i stručnjake, posebno ne u ovom trenutku, stručnjake koji su na prvoj liniji fronta.

Da li ste se na to osvrnuli? Bilo vam je preterano moja reakcija. Da, upotrebila sam jednu reč, sklonila sam mikrofon. Da, upotrebila sam je u afektu.

(Boško Obradović: Koju reč?)

PREDSEDNIK: Nemojte da vičete iz klupe, Obradoviću.

ANA BRNABIĆ: Da, ljudski mislim to i ne prema svima, kao što su neki tajkunski mediji jedva sačekali da prenesu, nego prema tom čoveku i rekla sam da nikad neću više reći poštovani, jer nema od njega poštovanja nikakvog, nemam za njega poštovanja nikakvog, koji je pokušao da uruši kredibilitet i integritet takve žene u ovakvom trenutku.

(Boško Obradović: Možete li da ponovite koju reč ste upotrebili?)

PREDSEDNIK: Obradoviću, ako još jednom budem morao da vas molim, izreći ću prvu opomenu na ovoj sednici.

ANA BRNABIĆ: Žao mi je što ste iskoristili 20 minuta da niste uzeli tu ženu u zaštitu od političara, ali to ponovo govori o tome da, u redu, evo, ja sam to rekla, super, ja ću da snosim političku odgovornost, nemam nikakav problem, ali je važno da vi niste stručnjaka uzeli u zaštitu, nego političara. Prelepo, zaista prelepo. Baš jedna vrednost koju svi mi odavde treba da pošaljemo u naš narod.

Ja ne razumem zašto cokćete?

(Narodni poslanik Stefan Jovanović dobacuje iz klupe.)

PREDSEDNIK: Jovanoviću, i za vas važi da ne dobacujete iz klupe.

ANA BRNABIĆ: Cokću ljudi čiji je politički šef ovde u Skupštini pokušao da uruši integritet i kredibilitet jedne od najpoznatijih, najboljih stručnjaka za mentalno zdravlje dece i omladine, žene koja je na prvoj lijini fronta u ovom trenutku, i vi cokćete. Fenomenalno. U redu, neka građani čuju.

Dakle, odgovornost, svakako. Ne bežimo ni u jednom trenutku. Opet ne razumem zašto ne sakupite tih 85 potpisa da opozovete predsednika Republike?

(Aleksandar Jovanović: Dajte da se držimo teme.)

Zašto ne idemo na izbore? Zašto? Zašto želite da kadrirate po Vladi?

(Predsednik: I za drugog Jovanovića važi. I za Aleksandra Jovanovića važi da ne dobacuje iz klupe.)

Zašto je zahtev na protestima ostavka jednog ministra i direktora BIA-e? Zašto nije čitave Vlade, kada smo najgori, užasni, stvorili ovakav sistem vrednosti, ništa u Srbiji ne valja, urušili prosvetu, idoli su nam prostitutke i pevačice sumnjivog morala? Hajmo na izbore.

(Predrag Marsenić: Hajmo.)

Odlično, super. Evo, od vas samo 85 potpisa, nikakav problem. Vidim da ste svi kao zapete puške, samo da dođemo do tad.

Mi smo odgovorni za krizu vrednosti u našem društvu. Da se ne ponavljam, ali, opet, narodni poslanik Jovanov je potpuno u pravu. Sećam se da vi niste samo, vaš šef, vaše stranke, nije samo nasrnuo na predsednika Republike kada se govorilo o Kosovu i Metohiju i došao je ovde na poziv poslanika, pre svega opozicije, već je u tome i skinuo kravatu, da bi valjda i fizički pokazao da želi da se obračuna. I to je takođe nenasilna komunikacija, to je ta vrednost koju mi odavde i vi kao narodni poslanici, direktni predstavnici naroda i građana koji su vas svojim glasom izabrali da sedite tu, valjda su oni želeli to, fizički da se nasrne na predsednika Republike. Ali, verovatno smo i mi za to krivi, iznervirao vas je predsednik zato što je dao izveštaj, na poziv da dođe ovde i da izveštaj o Kosovu i Metohiji.

Vi i vaš predsednik, koji ste nas zvali izdajnici, vi mi govorite o vrednostima?! O tome kako mi treba da se ponašamo u društvu, kakve poruke treba da dajemo našim građanima. Sve je u redu. Hajde samo da uspostavimo neki minimum minimuma šta su crvene linije ispod kojih niko od nas ne sme da ide. Za mene je crvena linija da mi stručnjake koji nisu političari, nikad nisu bili političari, ne žele da se bave politikom, ne mešamo u politički obračun. Za mene je to apsolutna crvena linija. Posebno kada se radi o stručnjacima koji treba da imaju kredibilitet i integritet da rade sa decom u najosetljivijem trenutku. Vaše kolege su na to napale, a vi se niste oglasili.

I dobro, da izazovemo građanski rat, ja mislim da postoje ljudi koji pokušavaju da izazovu građanski rat i to su potpuno otvoreno oni ljudi koji zovu da se jure ljudi po ulicama. Mi nikada nismo i nikada nećemo zvati da bilo ko bilo koga u ovoj zemlji juri po ulicama. Mi mislimo da ljudi imaju pravo na različitu političku pripadnost, na različite vrednosti, na komunikaciju, na sopstveno mišljenje. Možemo da se ne slažemo sa tim, ali oni imaju pravo na to. Jedna demokratska država, institucija vladavine prava to mora da zaštiti. Vaše kolege pozivaju na to da se jurimo po ulicama.

Ponovo, molim vas, ispravite me ako grešim, ali samo mi recite kada ste vi to osudili, jer ja to nisam čula? Ja to nisam čula. A mi rezultate tih poziva da se jurimo po ulicama takve borbe protiv nasilja imamo. Juče smo videli, politički analitičar Dejan Vuk Stanković i to takođe ne postoji ni u jednoj drugoj zemlji, da čovek koji je politički analitičar bude napadnut u centru grada, dok sedi mirno u kafiću i čeka svoju suprugu da izađe sa posla da bi otišli kući, samo zato što se nekom ne sviđaju njegovi stavovi i mišljenje. I čuli smo gromoglasnu tišinu od svih boraca protiv nasilja. Nijedan od vas nije osudio. Nijedan nije rekao – molim vas, nemojte više da pozivamo da se jurimo po ulicama, nije u redu, biće strašno, nemojte da napadate ljude. Niko. To je takva borba protiv nasilja.

Još jednom, upotrebili ste jednu neistinu koju su i vaši drugi koalicioni partneri istomišljenici koristili ovih dana, pa i u svojim javnim nastupima na televizijama sa nacionalnom frekvencijom, a to je da smo mi nekog nazvali rulja na tim protestima. Nikad niko od nas nikog od tih ljudi nije nazvao ruljom. Nađite gde sam ja rekla „rulja“ ili neko od nas, molim vas nađite. Dakle, niko, nikad. Da li smo rekli za određene ljude koji su na tim protestima da su lešinari i hijene, da, jesmo. Ja lično mislim da su lešinari oni koji su nakon protesta ili tokom tog protesta seli i uradili fotošop tako da se pokaže da ima više ljudi. I mislim da su lešinari ne samo prema svim građanima Srbije, već pre svega prema onim građanima koji su izašli da podrže taj protest, zato što su oni praktično njima rekli – znate kako, nama ovo nije dovoljno, mi se stidimo koliko je ljudi izašlo, pa ćemo sada da sednemo i na kompjuteru da obradimo sliku na način da će nas biti više. Za mene je taj čovek lešinar i hijena. I to radi na protestu protiv nasilja koji se desio posle onakvih tragedija.

Okej, ne mogu ni da kažem, pošto ste i sami rekli, to više nije bio komemorativni skup, ljudi su se smejali, zabavljali, pevali, pili, vikali svašta. U redu, nije bio komemorativni skup, samo ne razumem zašto je neki lešinar imao potrebu da fotošopira da postoji više ljudi. Takvi ljudi su mi lešinari.

Ima svakako ljudi koje takođe ne mogu da razumem niti šta će na skupu koji se makar deklarativno bori protiv nasilja ili poziva na nenasilje, niti razumem zašto organizatori nisu te ljude pozvali da ne budu na tom skupu, ljude kao što je Damjan Knežević iz Narodnih patrola, Mlađan Đorđević, raščinjeni monah Antonije, Mladen Obradović i Obraza, Dejan Petar Zlatanović koji poziva na ubistvo Srbije, Srđan Nogo, itd, itd. Ako se ti ljudi bore u Srbiji protiv nasilja, ako su to ljudi koji treba sutra našoj deci da nametnu vrednosti, ja mislim da je to onda sve osim borbe protiv nasilja. Ali ih niko nije zamolio da napuste skup, valjda zato što je taj broj ljudi toliko važan, e, biće nas 200 hiljada. U redu, to je u redu, sve je u redu. Biće i 300 i 500, sve je okej. Valjda su važne vrednosti, valjda je važno ko je tu, ko poziva, koje su poruke?

Dobro, toliko od mene. Mogla bih još mnogo, ali za kraj samo da kažem da zaista ne razumem da vi koristite neko pismo nekog čoveka iz 2018. godine, ni manje ni više, sada 2023. godine da pokažete da mi primoravamo ljude da idu na miting. Što ga niste iskoristili u 2018. godini? Što niste javili? Šta se desilo sa tim čovekom? Jel otpušten? Šta se desilo? Ne razumem.

Ja sam upravo suprotno na tajkunskim medijima videla jednu ženu koja je pričala – nemojte da idete na miting, ništa vam se neće desiti ako ne odete, ja nisam otišla na miting, ja i dalje radim u toj ustanovi. Sad ne razumem, ako imate tu ženu koja je javno na tajkunskim medijima izašla, pozvala da se ne ide i rekla – evo, ja nisam otišla, ništa mi se nije desilo, kako onda kažete da mi pretimo ljudima da idu na miting? Ja mogu da vam kažem ko je na tom mitingu svake nedelje, a za koga znam da radi u državnim institucijama ili u lokalnim samoupravama, zato što pregovaramo sa njima o nekim stvarima i dalje su na tom poslu. Ne da nisu otišli na naš miting, nego idu na taj miting gde se lepi na vrata Vlade doživotna robija i poziva se na ubistvo Aleksandra Vučića, pa su i dalje u javnoj upravu, imaju svoja mesta, svoje poslove. Nije im falila, hvala Bogu, dlaka sa glave. To je takav sistem, institucije. Mi jačamo naše institucije.

Nisam sigurna, zaista, 2018. godina, okej, mislim da nije u redu, ali vi ste izabrali tako da se borite i ta pisma da koristite. Na kraju krajeva, neka vam je na čast i to. Hvala.

PREDSEDNIK: Samo da pitam prvo.

(Ivana Parlić: Povreda Poslovnika.)

Šta je povreda Poslovnika? Vi ste, da li još neko?

Po kom osnovu je Zoran Lutovac? Po osnovu što nije u sali uopšte, da li je tako? Eto. Hajde, hoćete li da budete ljubazni, odjavite onda tu prijavu za reč.

Po kom osnovu je Aleksandar Jovanović?

(Aleksandar Jovanović: Vreme poslaničke grupe.)

Molim? Vreme poslaničke grupe? Da li vi znate da ste govorili u petak? Znači, vi, koji nemate osnova za javljanje, odjavite se.

Zorana Lutovca i ostale koji nisu u sali molim vas odjavite iz sistema.

(Stefan Jovanović: Što bi smo mi, neka se sam odjavi iz sistema.)

Aha, on će da ostane prijavljen do sutra? Pa, ni u petak nije bio na sednici i sada je opet otišao i tako će da bude prijavljen danima.

Brišem listu i molim sve koji su želeli reč da se prijave ponovo, zbog toga što se ponašate ne neprikladno, nego ovo nije ni za predškolsku ustanovu.

Znači, jedina povreda Poslovnika je Ivana Parlić.

Reč ima Ivana Parlić. Izvolite.

IVANA PARLIĆ: Gospodine Orliću, ja sam vam i pre ovih strašnih događaja rekla da je upravo vaše ponašanje generator agresije u društvu. Vaša ne reakcija na neke slučajeve koji vam na izgled promaknu.

Evo, sada ću da vam skrenem pažnju na to šta ste dozvolili da premijerka radi. Premijerka je ovde rekla na svoj način…

PREDSEDNIK: Niste ukazali na član.

IVANA PARLIĆ: Član 107.

PREDSEDNIK: To se uvek uradi na početku.

IVANA PARLIĆ: Da. Dozvolili ste da premijerka na svoj način objasni građanima kako je u redu uraditi nešto loše ako ste u afektu, a vi ste nam rekli da je u redu uraditi nešto loše ako vi procenite da je neko nešto zaslužio.

Samo da vas podsetim. Većina kriminalaca…(Isključen mikrofon)

PREDSEDNIK: Ne. Kada hoćete da ukažete na povredu Poslovnika, onda morate da se obraćate meni, a to držanje govora košta vremena poslaničke grupe, tako da je ovo član 103. Čestitam, član 103.

Da li treba da se glasa?

(Ivana Parlić: Da.)

Treba da se glasa.

A za koji član ste rekli?

(Ivana Parlić: Za 107. da se glasa.)

Dobro. Ima li nekoga da bi želeo reč zaista za povredu Poslovnika, tako da to nekoga smisla ima, da ne bude ponašanje ispod svakog nivoa, pogotovo na ovakvoj sednici, gospođo Parlić?

(Ivana Parlić: Strašno, gospodine Orliću.)

Ne. Idemo onda dalje.

Reč ima ministarka Maja Popović.

MAJA POPOVIĆ: Ja sam htela samo da, ne bih komentarisala ove navode da mi podržavamo ubistva, kriminal, jer to je potpuno, van pameti su ti navodi. Htela sam da prokomentarišem vezano za istrage koje se sprovode.

Da, desio se, jeziv zločin se desio u školi „Vladislav Ribnikar“ i svima je ostalo šokantno na koji način je maloletni Kecmanović izvršio to krivično delo sa takvom preciznošću, takvom brzinom, kakvom ne bi mogli ni specijalci neki da odrade.

U ovom trenutnu Više javno Tužilaštvo sprovodi istragu u streljani, da vidimo koliko je puta maloletni Kecmanović odlazio sa ocem, na koji način je došlo do ovog stadijuma da to dete bude na takav način obučeno. To sam želela da kažem. Takođe, Više tužilaštvo sprovodi istragu i protiv oca.

Kao što znate, i za ovaj drugi zločin, Tužilaštva su odmah odreagovala, sudovi su odmah odreagovali, da ne kažem policija je izuzetnom intervencijom. U pritvoru se nalaze svi izvršioci ovih gnusnih zločina, kao i oni koji su im omogućili da do tog oružja dođu.

Tako da, ja ovde ne branim nešto što nema svoje uporište u zakonu. Apsolutno su sprovedene sve radnje i policije i Tužilaštva i sudova koji su odredili pritvor. Tako da, ja ne mogu da prihvatim odgovornost u tom smislu.

Zašto je došlo? To je sad već i psihijatrija vezana za maloletnog Kecmanovića, o tome možda mogu lekari da pričaju, to će tek biti tema te medicinske procene, ali država je odmah odreagovala, Vlada donela niz mera koje je sprovela, a vi nama da imputirate sada sa te strane, ja ne želim da govorim sa ove ili one strane, mislim da Srbija treba da bude ujedinjena u ovom momentu, da pomognemo žrtvama, da pomognemo samim sebi, da pomognemo ovom društvu da nikada ne dođe do ovakvog nečeg ponovo.

Mislim da je ovo trenutak kada treba da se ujedinimo da budemo uz roditelje i porodice nastradalih. Svi smo mi oštećeni ovim gnusnim zločinima, a najgore od svega je ova podela. U redu je jedan miting, ovaj protest, ovaj miting je u redu, ovaj nije. To je potpuno mimo svake logike, da vi optužujete ljude zašto će ići na miting ili mene, ne znam, gospodin Lutovac ili ko god je rekao - vi ste ministar pravde, nemojte propagirati. Zašto da ne propagiram odlazak na nešto što treba da ujedinjuje Srbiju? Po mom mišljenju, to je nešto što pruža nadu ovoj Srbiji.

Svi ste pozvani da dođete 26. maja, da se ujedinimo i da pokažemo da Srbija treba da bude ujedinjena. Hvala.

PREDSEDNIK: Hvala vam.

Reč ima ministar Gašić.

BRATISLAV GAŠIĆ: Zahvaljujem, gospodine predsedniče.

Dame i gospodo narodni poslanici, više puta u ova dva dana sam dobio pitanja da li osećam odgovornost? Odgovorio sam jasno i glasno – da, osećam odgovornost kao roditelj, kao otac tri sina i kao deda četiri unuka, ali jednako i mislim da smo svi odgovorni, svi kao društvo. Odgovoran sam kao član ovog našeg društva.

Međutim, smatram isto da ne treba da se optužujemo međusobno, već da tražimo način kako da se ovakve stvari više nikad ne ponove i da je to naša, naš zadatak kao celog društva.

Da li ću da se borim? Da, boriću se da opravdam da je policija i MUP učinilo sve i sve ono što je podizanje ove knjige i sve edukacije i sve na zaštiti te dece u svim školama Srbije, ne samo u „Ribnikaru“, nego i ovde u Beogradu, nego širom Srbije, da ta deca budu bezbedna.

Zato morate da kažete, kao što ste svi vi koji ste govorili rekli – ne, mi znamo da vi niste, citiraću mnoge od vas i one koji nisu u sali, a rekli su – niste lično odgovorni, ali ste odgovorni što ste ministar. E baš zato štitim svoje policajce koji su učinili sve da zaštite bezbednost građana Srbije.

Kažete da vam ne pričam koliko je vas pred potpisivanje te vaše peticije bilo – pa, ja ne bih potpisao, ali znaš, politika, pa da li da potpišem, ma to mi nije bitno uopšte. Kažite bre ljudi otvoreno, nije ovde želja naša da vam mi uređujemo Vladu i da mi vama biramo ministre, jer sa tobom i sa takvim ljudima koji su na čelu MUP-a više nemamo insajdere, više nemamo da pravimo afere. Više nemamo ko da nam pravi afere u MUP jer osam meseci ih nema. Kažite otvoreno – mi hoćemo da sastavljamo Vladu Republike Srbije i da je to razlog zašto tražite moju smenu ili Vulina. Kakve veze Vulin i Obaveštajna agencija ima sa svim ovim?

Pitali ste me za oca i odakle, dao sam vam tačno vremenske odrednice kada je ko i prvi poziv od pomoćnika direktora škole u „Ribnikaru“, došao poziv. Ni jedan poziv ne ostane da ne bude zabeležen, glasovno u MUP i bude čuvan trajno. U roku od četiri minuta, posle ta dva minuta događaja je uhapšen taj monstrum.

Ko ga je trenirao? Pa vi imate pun internet objava njegovog oca gde njih dvojica razgovaraju i on kaže. „Objavi to, objavi to da vide kako ja to radim“, ali odgovornost ko ga je pustio u streljanu, ko ga je vodio i kako je dozvolio to se takođe ispituje, ništa nije ostalo sakriveno.

Kažete, da li je ovaj u Mladenovcu nekoga štitio? Kako ga je štitio, pročitao sam vam prošli put sve moguće krivične i prekršajne prijave koje smo pisali i ocu i majci i ovom, ali i on je bio maloletnik i dali Centru za socijalni rad i centar za socijalni rad preduzeo sve mere koje su trebale. Ne mogu da idem bez krivične prijave, vi ste prvi bili protiv novog zakona o policiji, prvi ste svi skočili, ne može novi zakon. Pa ne mogu ja da uđem, niti bilo ko od pripadnika MUP bez naloga, bez prijave da imamo indicija da taj i taj ima. Pa, mi smo ovo oružje koje kažete mi uveli, našli kod dede i ujaka u Kragujevcu, ništa sakriveno nije.

Kažete, broj, ne slažemo se premijerka i ja. Nije tačno, samo pričamo o različitim vremenskim odrednicama i svake večeri i predsednik i premijerka dobiju izveštaj o broju i količini oduzetog oružja i municije.

Evo, jasno i glasno samo što ima još jedna kategorija, a to je sabiranje minsko eksplozivnih sredstava koje su takođe oružje, zolje su oružje, sad ću da vam pročitam. Evo, jutros u osam sati ukupno predato od 8. maja 2023. godine, od sedam časova do 23. maja do osam časova, legalno i nelegalno posle smrti vlasnika 28.407 komada oružja, 1.456.830 komada municije i 6.998 komada minsko eksplozivnih sredstava, ukupno oružja i minsko eksplozivnih sredstava jeste 35.405, do jutros u osam sati.

Večeras u 19.00 dobićemo novi izveštaj, ali odgovornost jeste u ovome što vam kažem, upravo dok traje ova sednica u Smederevu se oduzima oružje, predaje se oružje po zakonu naravno, u ovom trenutku kod jednog građanina tri automatske puške, 19 punih okvira za automatsku pušku, jedan pun okvir za snajper i 50 metaka za snajper, jedan neotvoreni sanduk sa municijom, 1.260 metaka plus 1.200 metaka 762, 38 ručnih bombi, jedna protivtenkovska mini, 10,5 kilograma eksploziva trotilej i tri metka za ispaljivanje tromolskih bombi, mina. Pazite, u ovom trenutku. Pa, to je odgovornost.

Znači, ljudi molim vas predajte svo nelegalno oružje do 8. maja. Svi imamo prilike da predamo sve ono što posedujemo kao nelegalno. Posle toga ćemo promeniti zakon, shodno novom zakonu o oružju i municiji i onda ćemo da reagujemo drugačije i to će biti jedno od težih krivičnih dela.

Takođe, zašto vam molim, imajte razumevanja, ovi ljudi u ovoj plavoj uniformi svakog dana, danas imamo 200 lažnih prijava o bombama i nijednu ne smemo da ostavimo da ne proverimo svaku školu. Prvog dana posle ovog monstruoznog događaja u „Ribnikaru“ imali smo 257 postupanja da su deca dolazila sa raznim spiskovima, sa raznim plastičnim pištoljima, sa raznim pretnjama i na svaku od njih smo morali da odgovorimo. To je ta odgovornost kada mi kao društvo tog dana kad se desilo ovako nešto u našoj lepoj Srbiji nismo razgovarali sa našom decom. To je ružna šala - sine nemoj danas to da radiš u školi, ćerko. Nama se i danas nastavlja mi i danas imamo postupanje po tome. Hvala vama.

PREDSEDNIK: Dva minuta.

PREDRAG MARSENIĆ: Gospođo Brnabić, ja nisam govorio ni sa kakvih visina Olimpa već u skladu sa trenutkom, sa situacijom koja je i trudio sam se zaista da budem maksimalno korektan.

Preuzeo sam potpunu odgovornost da i mi kao opozicija takođe imamo određenu odgovornost za ono što se desilo i nastaviću u skladu sa tim.

Vi zaista niste rekli da je neko rulja. Zaista niste rekli da je neko rulja, ali mogu na isti način vama sada da kažem – zašto niste reagovali kada je vaš domaćin u emisiji to izjavio, zašto to niste osudili. Ne mislim, nije ni trebalo da osudite. Vi niste rekli. Vi ne snosite odgovornost za to, ali snosite odgovornost za lešinare i hijene. Ja mislim da je to pogrešno u društvu.

Sada bih mogao da vam odgovorim na ovo sa falsifikatima na isti način na koji vi nama odgovarate – a ko bolje, sada parafraziram, ko bolje zna o falsifikatima nego vlast koja ima jednog ministra koji je falsifikovao doktorat? Mislite da je to način na koji treba da razgovaramo sada u ovom trenutku? Ja stvarno ne mislim, ali iskreno ne mislim.

Znači, nemam nikakav problem da kažem – svi smo odgovorni, ali vi ste 11 godina na vlasti i nosite odgovornost za određene probleme u društvu. Jedan od tih problema je i agresija. Za agresiju nismo odgovorni mi.

Kažete – Miloš je skinuo kravatu. Jeste skinuo kravatu zato što je čovek koji ga je napao, a on je vaš poslanik, hteo da ga povuče za kravatu. Nije mu palo na pamet da se obračuna sa predsednikom države koji ga je kasnije, dva minuta kasnije, nazivao kriminalcem.

O saplitanju koje se desilo pre toga nisam govorio jer Miloš nije ni reagovao. Imao je dovoljno dostojanstva da ni ne reaguje na to saplitanje od strane jednog narodnog poslanika.

Stvarno ne mislim da treba da razgovaramo na takav način. Treba da spustimo tenziju i zato sam govorio ovako kako sam govorio.

PREDSEDNIK: To je bilo dva minuta.

Jeste, svi su osetili šta će da se desi pa su skidali odeću sa sebe.

Idemo dalje.

Reč ima Elvira Kovač.

Izvolite.

ELVIRA KOVAČ: Zahvaljujem poštovani predsedniče, predsedništvo, predsednice Vlade, poštovani ministri.

U ime Poslaničke grupe SVM najpre želim da izrazim najiskrenije, najdublje saučešće porodicama stradale dece u Osnovnoj školi „Vladislav Ribnikar“ i porodicama stradalih u selima oko Mladenovca.

Svesni smo toga da nema reči koje bi ublažile tugu i bol roditelja porodica i ja lično kao majka ne mogu ni da zamislim, ali u potpunosti razumem neizmernu tugu i zatečenost majki, očeva i porodica.

Mislim da mi ovde u Narodnoj skupštini Republike Srbije treba zaista da promenimo ton ove rasprave i da svi mi kao zajednica treba da zastanemo i iskreno se suočimo ne samo sa posledicama, već sa uzrocima, da analiziramo uzroke koji su doveli do ove tragedije, jer svi smo negde svesni toga da su uzroci ove tragedije kulminacija jednog procesa. Moramo svi mi zajedno da učinimo sve da se oni nikada, ali nikada više ne ponove.

Kao zajednica moramo solidarno i saosećajno pružiti ruku svoj toj deci, svima koji su na bilo koji način bili svedoci, koji su ranjeni, njihovim porodicama, jer svi zaista prolaze kroz tragediju i traumu.

Možemo samo da se nadamo da će nekada, niko to ne može da proceni kada, oni moći da se fizički zaleče, ali i ono što je značajno i o čemu se jako malo priča u Srbiji da će oni povratiti svoje mentalno zdravlje.

Ovo je pravi trenutak da naše društvo krene putem promene i ozdravljenja. Ovo mora biti trenutak otrežnjenja za sve nas. Moramo najpre pažljivo, dostojanstveno, uzdržano i promišljeno da razmotrimo šta i kako dalje, šta i kako posle svega ovoga.

Zato je za Poslaničku grupu SVM važno da kao politički akteri mi svi ostanemo dostojanstveni, da sa poštovanjem, zaista sa velikim poštovanjem prihvatimo potrebu svih ljudi da izađu na ulicu i pokažu svoju tugu i teskobu, ali da sa druge strane uz potpunu svest i političkoj odgovornosti nikako ne pretvaramo ljudske tragedije, ogromne ljudske tragedije u politička podkusurivanja, da se ne borimo za razne naslove, nikako ne za lajkove.

Kada kažem da moramo pažljivo, uzdržano i promišljeno da razmislimo o tome šta i kako dalje mislim na istovremenu odgovornost svih nas, svih narodnih poslanika kako vladajuće većine, tako i opozicije, zajedničku odgovornost.

Mislim na zajedničku odgovornost većine i opozicije, odnosno na društvo, mislim na načelo političke solidarnosti koje treba da bude iznad svih partijskih podela. Većina i opozicija moraju da deluju na temelju iste zajedničke i odgovorne posvećenosti javnom interesu građana pri čemu ni ja ne volim da koristim ovu reč, ali ne znam kako drugačije da je formulišem, obe strane imaju zajedničku političku dužnost da pouzdano i ako je to ikako moguće konstruktivno sarađuju na način kako je to formulisano, dozvolićete mi da malo citiram tačku 27. mišljenja Venecijanske komisije, pošto se kao članica naše delegacije u Parlamentarnoj skupštini Saveta Evrope i članica Odbora za politička pitanja bavim detaljno mišljenjem Venecijanske komisije o parametrima odnosa skupštine većine i opozicije, o demokratiji, kontrolna lista iz 2019. godine.

Savez Vojvođanskih Mađara, dakle naša poslanička grupa smatra da su predložene mere koje smo čuli, neke predložene i donete, dobre, da sažeto u 10 tačaka koje je predložio predsednik Republike predstavljaju racionalan i odmah primenljiv korak i ako, mogu da se izrazim, da kao narodni poslanici, kao poslanička grupa očekujemo da se spomenute izmene dopune što pre formulišu i pošalju u skupštinsku proceduru kako bi mi mogli da odradimo i naš posao.

Pozdravljamo, svakako mere ograničenja, nošenja i držanja vatrenog oružja, ali je važno analizirati da li će i u kojoj meri moratorijum povećati broj ilegalnog oružja.

Sa druge strane, smatramo, dakle, mislimo, da je važno tragati za dugotrajnim rešenjima u smislu otklanjanja kao što sam spomenula i u uvodu, posledica i zato pozdravljamo, svakako formiranje vladine Radne grupe za podršku mentalnom zdravlju i sigurnosti mladih, jer stanovišta smo da jedino stručni ljudi, dakle, jedino stručnjaci mogu formulisati mere koje će predstavljati hitnu, ali stratešku i dugoročnu pomoć porodicama žrtava, učenika i nastavnika.

Takođe, SVM smatra da je važno proširiti mrežu koordinacionih tela za prevenciju i borbu protiv vršnjačkog nasilja, koje su tokom prošle godine formirana u Novom Sadu, Subotici i Vlasotincu. Nadasve, mislim da ćemo se svi složiti u tome. Smatramo da je neophodno, da jednostavno moramo vratiti dostojanstvo jednoj od tri svete profesije, profesiji učitelja, a za konkretnu meru o kojoj se najviše priča, a to je jedna od predloženih mera, dakle, prisustvo policije, odnosno policajaca, povećanje broja školskih policajaca je i naš predsednik, gospodin Ištvan Pastor u subotu, posle naše Skupštine, rekao da mi svakako to podržavamo, ali sa druge strane bismo bili kao ljudi srećniji da to nije neophodno.

Mislimo da je sada pravi trenutak da se poveća broj pripadnika policije i broj školskih policajaca. Dozvolićete mi da kao predstavnica stranke nacionalnih manjina spomenem, dakle, i policajaca iz redova nacionalnih manjina iz nekoliko razloga.

Najpre, iz razloga poštovanja prava na službenu upotrebu, jezika, na srazmernu zastupljenost pripadnika nacionalnih manjina, ali i iz razloga povećanja poverenja u društvu, jer poverenje moramo zajedno da gradimo svi mi, dakle, i pripadnici većinskog naroda, ali i pripadnici nacionalnih manjina i zbog toga je važno da u policiji radi što više policajaca, pripadnika nacionalnih manjina.

Dakle, kako bi se prevazišle posledice ovih tragedija i predupredile buduće, važno je razvijati solidarnost, poverenje i društvenu koheziju.

Da bi se učvrstilo poverenje i kohezija u zajednici, neophodna je međusobna saradnja građana, ali i saradnja institucija, uključujući i policije. Sticanje poverenja je kao što svi mi znamo, a verujem da ćemo se složiti sa tim, dugotrajan, izuzetno zahtevan proces. Do poverenja se može stići jedino, ako građani mogu da komuniciraju, npr. sa policajcima na svom jeziku. Nema poverenja bez komunikacije na svom maternjem jeziku. Nema društvene kohezije ukoliko ljudi o zajednici ne dele iste vrednosti, ne poštuju jedni druge i nemaju zajednički ustavni identitet, volju za saradnju, međusobnu saradnju sa policijom, građani to smatramo kao pripadnici, predstavnici nacionalne manjine će najlakše iskazati ukoliko mogu da se izraze na svom maternjem jeziku.

Smatramo da bezbednost naše zemlje, jer mi smo građani ove zemlje, dakle, bezbednost Republike Srbije, njenih građana treba da bude na prvom mestu, da je to opšte javno dobro. Bezbednost građana je ključni preduslov za održivu bezbednost Republike Srbije i sistem bezbednosti treba da bude jedinstveni sistem.

Samo kratko da zaključim pošto sam videla i ja nažalost natpise u medijima, SVM se intenzivno bavi ovom temom. Nismo prisustvo sednici do sada samo zato što smo kao predstavnici mađarske dijaspore bili u Budimpešti, a ne zbog toga što bojkotujemo ili ne želimo da učestvujemo u ovoj raspravi. Zahvaljujem.

PREDSEDNIK: Hvala i vama.

Reč ima Marinika Tepić.

MARINIKA TEPIĆ: Zahvaljujem predsedniče.

Koleginice i kolege, poštovani građani, gosti iz Vlade, evo uoči ove sednice objavljena je vest da je jutros Aleksandar Vučić otišao u Dubonu i Malo Orašje da razgovara sa porodicama žrtava iz masakra.

Tek sada se setio da ode da izjavi lično saučešće, 20 dana nakon tragedije. Sada je za suze njegove kasno.

Pitam da li će Aleksandar Vučić tim roditeljima pogledati u oči i priznati da su u ovom slučaju institucije zakazale? Sistem je zakazao. U ovom slučaju je Više javno tužilaštvo zakazalo.

Hoće li im Aleksandar Vučić reći – ovo smo mogli da sprečimo da je tužilaštvo radilo svoj posao, ali nije. Više javno tužilaštvo u Beogradu nije radilo svoj posao i nije gonilo ubicu iz Mladenovca za ranije krivično delo izvršeno 2020. godine, već ga je pustilo da ode nekažnjen i time se spasi i da li će se izviniti ovim porodicama zbog toga?

Da li će Aleksandar Vučić da ode i u Odžake, gde je vaspitač pedofil i kadar SNS maltretirao decu u vrtiću, da se izvini i njima. Da im kaže da kod vas u SNS zapošljavaju ljude preko veze i zato ne proveravaju kadrove, pa je moglo tako da se dogodi da manijak radi sa decom u vrtiću i hoće li reći i u ovom slučaju izvinite, krivi smo? Ovo se ne bi dogodilo da deca, ljudi deca od četiri godine, nisu odlučila da se spasu sama.

Tokom dve nacionalne tragedije, masakra u OŠ na Vračaru, u Beogradu i masakra u selima kod Mladenovca, kada je 3. i 4. maja ubijeno devetoro učenika u OŠ „Vladislav Ribnikar“, osmoro mladih u selima Veliko Orajše i Dubona, kao i čuvar škole, a 20 ranjeno, svima su nam gospodo, svima su nam bili potrebni predsednik države, predsednica Vlade i ministar unutrašnjih poslova da se naciji obrate sa saosećanjem, da pokažu empatiju. Nažalost, svo troje ste pokazali da ste samo predsednik partije, potpredsednica partije i član predsedništva partije.

U danima nacionalne tuge i bola niste bili sa građanima kao državnici, već ste i ovu priliku iskoristili da napravite nove razdore i nastavite sa agresijom, mržnjom i nasiljem prilikom svakog, ali baš svakog vašeg javnog nastupa. Danas svi iz SNS kao po nekoj komandi odbrojavaju tri dana do najvećeg skupa u petak 26. maja. Pitaju se svi normalni ljudi da li odbrojavate to što ćete opet neke ljude tretirati kao u toru. Dok mi i svaki normalni građani Srbije broje 20 dan od najstrašnijih tragedija u novijoj srpskoj istoriji. Istinski, većinska Srbija i dalje oplakuje ubijene i strahuje za teško povređene.

Vi to ne možete da razumete. Vi niste sposobni da razumete. Šta je borba protiv nasilja? Vi ne razumete skup protiv nasilja. Vi niste sposobni da razumete šta vam ljudi poručuju sa ulica Beograda i drugih gradova. Premijerka se ovde treska i psuje. Naziva ljude lešinarima i hijenama.

Nama je jasno zašto vi to ne razumete. Zato što su nasilnici vaši zaštitnici. Iz Pančeva su nam stigli snimci kako vaš generalni sekretar Vlade, Novak Nedić, predvodi batinaše. Da li ste i njega efikasno ispitali, tužilaštvo, policija, kako se to dogodilo? Istovremeno, osuđivani ubica, huligan, Đorđe Prelić, poziva svoje huligane da dođu na taj vaš skup u petak 26. maja i da podrže Vučića i kliku. Prelić je to objavio, čak i na svom statusu. Ja ću vam ga ovde pokazati. Osuđeni ubica, huligan Prelić kaže: „Izdajnici, otporaši, ne postoji drugi način da smenite predsednika, osim na izborima. Dobro zapamtite ovo što sam napisao i ovo nije pretnja, već obećanje. Nemate ta muda“, izvinjavam se, „za nasilje, niti većinu za pobedu. Nemojte zamlaćivati ovaj napaćeni narod i koristiti tragedije da ih izvodite na ulice. Još jednom, nema smene bez izbora. Živela Srbija. Vidimo se 26-og“.

Da podsetim građane, Đorđe Prelić je ubica francuskog navijača Brisa Tatona, 2009. godine, u do tada nezapamćenom činu varvarizma ovde u Beogradu. Vi ste ga pustili iz zatvora već 2021. godine. Ranije ste ga pustili iz zatvora, nakon čega je isti ovaj Đorđe Prelić odmah otišao da se slika sa Belivukovim „Principima“.

Sada ja ovde pitam vas, da li je ubica Đorđe Prelić novi omiljeni huligan sistema, novi zaštićeni huligan sistema? Da li je ovo novi državni huligan? Zamena za zveri Belivuka i Miljkovića? Da li je zbog toga ranije pušten iz zatvora, da drži „Principe“ pod kontrolom? Ima li i on neki novi Ritopek, gospodine ministre, dok mi ovde slušamo kako pada stopa opšteg kriminaliteta u Srbiji?

Ovi vaši izveštaji na 17 strana o bezbednosnoj situaciji nastaloj nakon masovnih ubistava u „Ribnikaru“ i na području Smedereva i Mladenovca, manipulativan je od početka do kraja, od prve do poslednje stranice. Deluje kao da ste ga pripremili za neki marketinški nastup na vašim televizijama „Pink“ i „Hepi“, a ne za Narodnu skupštinu.

Kažete u izveštaju – višestruka ubistva su, nažalost, karakterisala i ranije periode, gde nabrajate konkretno samo masakre u Velikoj Ivanči, Jabukovcu i Negotinu. Da li vi uopšte shvatate koliko je bezobrazno i manipulativno da navodite isključivo zločine, one koje pokušavate da povežete sa bivšom vlašću? A znate, Jabukovac se nije dogodio samo 2007. godine, kako vi to navodite u ovom izveštaju. Jabukovac se dogodio i 2019. godine, kada su ubijene četiri osobe iz „škorpiona“ automatskim oružjem.

Ćutite i o masakru u Kanjiži, 17. maja 2015. godine, kada je ubica dan posle svadbe usmrtio šestoro ljudi lovačkom puškom. Zašto ne navodite i masakr u Žitištu, iz jula 2016. godine, petoro ubijenih, 22 ranjenih? Specifičnost ovog masakra u Žitištu je taj što se dogodio tek nekoliko sati nakon istovetne ovakve kampanje MUP-a i Vlade za razoružavanje Srbije, samo nekoliko sati nakon toga.

I ja ne znam da li zaista ne razumete ili se samo pravite da ne razumete da neće ovo razoružavanje dovesti do rezultata i rešenja kojima se svi nadamo. Dovešće promena sistema, promena vrednosti, promena načina ponašanja, ophođenja prema neistomišljenicima, političkim protivnicima, naročito vas sa najviših državnih funkcija. Ako se to ne reši, nažalost, bojim se da će Srbija postati zemlja u kojoj će nasilje tek eksplodirati.

Svi se ovih dana pitaju i pitamo se svi mi kako niko ranije nije primetio nikakvo čudno ponašanje dečaka ubice, koji je ubio devet svojih drugarica i drugara u Osnovnoj školi „Vladislav Ribnikar“ u Beogradu. Kako se to nije prepoznalo na vreme?

Zato se vraćam na drugi slučaj – Mladenovac, zato što je to bilo prepoznato na vreme, zato što ste imali ubicu u sistemu, sa počinjenim krivičnim delom 2020. godine – napad na službeno lice, ministre, na policajca. Više javno tužilaštvo u Beogradu, znate šta je uradilo pre dva dana? Prvo je ćutalo pet dana na moje pitanje o ovome zašto se zataškalo i zašto je arhiviran taj predmet, jer sam tražila odgovornost i za ljude u Tužilaštvu zbog toga, onda su pre dva dana rekli da ne govorim istinu i da je predmet okončan pred Višim sudom. Ponovo manipulacija, ponovo vređanje inteligencije.

Sreća da je Viši sud potvrdio ono što sam rekla i što pitam – da, okončan je ovaj predmet ubice iz Mladenovca, ali tako što je tužiteljka Nataša Dubak odustala od gonjenja za prethodno krivično delo i istog dana odustala od žalbe. Zato je okončan, zato što ga je Tužilaštvo pustilo. Budite korektni bar na kraju i priznajte to, da se ovo ne bi ponovo dogodilo. To dugujete roditeljima ubijene dece. Dugujete im.

Što se bezbednosne situacije u školi „Ribnikar“ tiče, već je postala javna tajna, molim vas, postala je javna tajna u Beogradu da je jedan od članova saveta roditelja osuđivani narko-diler u inostranstvu i da uz dobre veze sa vrhom vlasti uspeva to da sakrije od domaćih organa, tako da ni roditelji koji su ga birali za ovaj podatak ne znaju. Ja njegovo ime ovde neću reći, iz obzirnosti prema detetu, jer mi nismo isti kao vi, koji objavljujete i zdravstvene kartone građana u javnosti. Ali očekujem da nas obavestite o tim podacima ili nam date bar na uvid i da o tome obavestite i roditelje u Osnovnoj školi „Vladislav Ribnikar“, kao i da ispunite, predsednice Vlade, zahteve roditelja iz „Ribnikara“.

Premijerka nam je prošle nedelje, dok je psovala ovde opoziciju, rekla da vrhunski stručnjaci rade sa decom u „Ribnikaru“. Sada smo čuli od roditelja kako to izgleda, kakve ste stručnjake među decu poslali. Krv se još nije osušila na učionicama, doktorka Ranka Radulović, koju je vaša Vlada poslala, vaše Ministarstvo zdravlja, tražila je od dece, preporučivala da se povežu duhovno sa svojim ubijenim drugaricama i drugarima. To smo saznali od roditelja jedne ubijene devojčice u emisiji „Utisak nedelje“, kada je cela Srbija, koja je imala priliku to da gleda, plakala.

Šta radite vi? Koga ste poslali? Kakve su ovo terapije? Ezoterija? Sramota. I to sve uz odobrenje direktorke škole, koja je pre toga takođe odobrila da u školu uđe ekstremista Miša Vacić, da priča deci o srpskoj istoriji. Besramno. Isti taj Miša Vacić, koji se pojavio na jednom od prethodnih skupova „Srbija protiv nasilja“, da bi pokušao da izazove nerede.

A vi gospodine Jovanov, čuveni šefe poslaničke grupe SNS, koji ste sigurno najveći mogući verbalni nasilnik u ovoj Skupštini, vi ste išli na osnivanje Srpske desnice Miše Vacića lično, u ime SNS, da stisnete Vaciću valjda ruku. Ministre Gašiću, kako i vas nije sramota da manipulišete bezbednosnim izveštajem koji ovde predstavljate u ime Ministarstva unutrašnjih poslova, u ime policije, a znate da je u školi ubijena i ćerka jedne policajke, kao i mladi policajac od strane ubice iz Mladenovca?

Zato se i policija stidi ovog vašeg izveštaja, i vas. Ne smatram vas dostojnim ove funkcije, sa ovakvim izveštajem, dok policajci još uvek oplakuju svoju decu i svog mladog kolegu.

Premijerka i dalje tvrdi, sistem nije zakazao. Podsetiću vas na napad u Velikoj Plani, 22. novembra 2019. godine, kada je muškarac iz okolnog sela upao u srednju školu "Vuk Karadžić" i počeo da puca iz automatske puške, a kod sebe je još imao i ručnu bombu, pištolj i eksploziv. Srećom, savladao ga je jedan profesor, ali tog dana je trebalo da krenete da menjate sistem, kao što je tog dana trebalo da započnemo i mi ove proteste. Nismo to uradili, samo zbog toga što nije bilo ubijenih i to je naša greška, ali je vaša greška, kao predstavnici sistema, što ste mogli da učinite da ih ne bude ni sada.

Nažalost, kada kažemo i sada da želimo da pomognemo u borbi protiv nasilja, vi kažete, da hoćemo glavu Aleksandra Vučića, zato što samo vi i niko kao vi ne stavlja znak jednakosti između vlasti i života.

Obrazovanje tretirate kao trošak, a ne kao jedinu ispravnu investiciju u budućnost i normalnost. Kažete u izveštaju da ste u novembru 2022. godine intenzivirali mere na unapređenju bezbednosne zaštite učenika i škole imajući u vidu da zabeleženo povećanje broja bezbednosnih događaja na području škola. I šta ste postigli posle napada u školi u Velikoj Plani od tog novembra 2022. godine? Šta ste, gospodo preduzeli? Čekali ste da se desi masakr u "Ribnikaru" i u Mladenovcu, a preduzeli ste ništa da se to prevenira, osim što ste nam slali ovakve lažne izveštaje.

Kažete u izveštaju da beležite pad opšteg kriminaliteta od 2016. godine. Da li ste vi svesni šta ste napisali? Da vam je opšti kriminal opao od uspona Belivukovog klana. Da ste mislili da držite pod kontrolom nasilje i kriminal, zato što vašim ljudima tolerišete da budu nasilni. Da ne govorim o tome da nestale, a mnogo ih je bilo sa vaše strane Belivukovog klana, ne beleži vaše statistika. Interesuje me ko je to inventivno smisli da nestale statistika ne beleži.

I, da vas pitam još nešto, nas ovde ne interesuje koliko ste falsifikovanih novčanica otkrili, ne zamajavajte nas tim. Evo, nas interesuje, koliko ste imali registrovanih ili popisanih situacija i krivičnih dela u kojima se koristi baklja. Baklja, ministre, baklja. Setimo se da još 2016. godine, tada premijer, sada predsednik države, Aleksandar Vučić izjavio da država nema snage za borbu protiv huligana. Do sada ste nula slučajeva sa bakljom imali. Zašto je ona bitna? Zašto je ona bitna ministre? Baklja je oružje, znate? Da podsetim građane, baklja je nešto čime je huligan Uroš Mišić pokušao da ubije policajca 2007. godine, ali ga je opet vaša vlast amnestirala već u decembru 2012. godine kao i brojne druge kriminalce koje je ranije puštala iz zatvora i zato smo zapamtili baklju. A sada, ste vi te iste baklje palili pred kamerama nacionalnih televizija, ministre? Da li ste svesni koju ste poruku poslali građanima? Evo, pre ne punih meseca dana, tokom otvaranja auto-puta prema Kruševcu, lično vi, kako smo mogli da čujemo u direktnom tv prenosu, kažete, da ste organizovali pozdrav predsedniku države uz bakljadu na ulazu u Kruševac. Da ponovim, državni ministar policije, organizuje bakljadu za predsednika države. Imate li vi svest uopšte o tome kakvu ste poruku poslali ovim? Smejete se, smešno vam je. To je ono što nas interesuje. E, u takvom režimu odrastaju deca 11 godina.

U ovom vašem izveštaju beleži se povećanje maloletničke delikvencije, nasilja u porodici, ali saznajemo i da je povećan broj silovanja u odnosu na isti period prošle godine, više nego udvostručen, sa deset na 22. Ja ovde pitam, da li je statistika pokazala, a nama jeste, da je broj silovanja porastao nakon intervjua sa silovateljem u vašem intervjuu u septembru 2022. godine? Radi se o periodi nakon toga kada je povećan broj silovanja spram perioda prošle godine.

Vaša Olivera Zekić, žena, čuvarka rejtinga, tim povodom izjavljuje, u oktobru, kaže, meni uopšte nije jasna ta histerija koja je došla iz redova neoliberalne Srbije, ne znam kako da ih nazovem. Ljudi, mi živimo u 21. veku, odavno je neko rekao da novine prodaju suze, krv i slavne ličnosti, ali vi na to upadljivo ćutite, kao i na problem vašeg kadra, vaspitača, pedofila u Odžacima.

Na kraju, očekujem da ovog puta, gospođo Brnabić odgovorite na sva pitanja i činjenice i da pazite šta pričate, pošto je podne pa vas možda neka deca slušaju. Prošli put, u petak ste vi, baš lično vi, kao nikad do sad uspeli da uvedete kanalizaciju u parlament. Ostaćete zauvek upamćeni kao premijerka koja je građanima rekla da su fekalije i tako ste prevazišli i najprimitivniji oblik ponašanja koji je dolazio sa druge strane vlasti, a nije ga bilo malo, ali ja vas neću nazvati, ovo je poslednja rečenica, ja vas neću nazvati ni džiberkom, ni uličarkom, ni klošarkom… (Isključen mikrofon.)

PREDSEDNIK: Kad kažem da je kraj, to ne znači da ste vi pozvani tog trenutka da ređate sve one uvrede koje možete da smislite na licu mesta, ali da se ne brinete, vaš prostakluk ništa nije nadmašio niti je to uopšte moguće da se desi.

Pravo na repliku, Milenko Jovanov.

MILENKO JOVANOV: Javljam se na osnovu ličnog pominjanja, a koleginica Raguš će govoriti u ime grupe, za ono izneto na račun SNS i predsednika.

Dakle, prisustvovaćemo mi ovome, poštovane dame i gospodo još neko vreme, jer je sada tuča ko će da bude na čelu kolone. Sada, pošto ne sem da bude jedan, nego mora da bude drugi, sada će samo da preskaču tu lestvicu ili letvicu, kako neki kažu, i biće sve luđe i luđe. Verujte, neće tu biti ništa ni pristojno ni normalno, samo ne znam zašto to radite preko mene? Šta ste se vezali za mene? Kakve veze ja imam sa svim tim?

Taj Miša Vacić sada sa vama maršira, sad sa vama korača, nosi transparente na vašim skupovima, nemojte ga meni sad pripisivati. Zagrlite ga i šetajte zajedno.

Što se tiče nasilja u parlamentu, ja sam nasilan zato što ste mi vi psovali majku. Ja sam nasilan zato što ste se tri puta zaletali na mene. Ja sam nasilan zato što mi je ovaj pretio šamaranjem i što mi je onaj tamo pretio šamaranjem. Ja sam nasilan zato što se onaj okrenuo prema meni, pa trpao prst srednji u usta i sisao ga. To sam ja nasilan? I, ja tako generišem nasilje? A šta vi generišete? A šta vi radite? Kako vas nije sramota?

Dakle, krenuli ste sa tim, a evo, došao vam je i lider protesta da vam kaže da ste položili. Čestitam vam, dobili ste bambija, kod lidera protesta, možda će da vas gura dva reda napred, da se ne krijete više na kraju kolone.

Dakle, to vam nije nasilje, to vam ne smeta, jer mnogo je strašnije verbalno nasilje kako kažete čuvenog šefa poslaničkog kluba SNS nego tuče, pretnje, zaletanja i sve ostalo. To vam ne smeta, to vam je super, to vam je potaman. Ili vaš kolega koji kaže u novinama, neće ni da ponovi šta dolazi sa ove strane. Ponovi majstore ono što čuješ oko sebe, ponosi se time, ponovi reči kada mi spominju majku, dva puta u ovome, tu oko tebe, sve si ih čuo. Ponosi se time. Znači, lepo to uradite.

Dakle, ako hoćete sve to, ako hoćete da osudite nasilje, počnite od ovih oko vas, ovih koji prete, ovi koji bi da biju, ovi koji vređaju i tako dalje, a mene vašim specijalnim emisijama u kojima me vređate po pola sata, vašim tvitovima, vašim pretnjama, niti ćete zaplašiti, niti ćete me na bilo koji način poremetiti. Ja mirno čekam vešanje koje ste mi obećali. Nemojte više da mi menjate to za 40 godina zatvora, obećali ste banderu, čekam banderu. Hvala vam.

PREDSEDNIK: Hvala vam.

Sve već znate, nije vam prvi put, verovatno je hiljadu i prvi. Kad neko govori vi vičete iz klupa, onda naravno da ćemo to vreme da nadoknadimo. Tako je, to važi za sve.

Vidim da se egzaltirani, Milivojeviću. Osmeh od jednog do drugog uha, mašete sa obe ruke, aplaudirate.

Samo da vas pitam, na ovakvoj sednici, na ovakvu temu, šta vam je toliko smešno i toliko veselo?

(Srđan Milivojević: Vi, gospodine Orliću!)

Jel tako?

(Srđan Milivojević: Ti, gospodine!)

Jel to ponašanje?

(Srđan Milivojević: Ti, ti si smešan!)

Kako, kako? Ne čuje se dovoljno.

Od tog vašeg urlanja, koje se čuje do Terazija, verovatno se nije čulo dovoljno.

Pokažite to lepo ponašanje, te manire. Tako je. Te manire pokažite, i tu brigu zbog tragedije koja se desila.

(Srđan Milivojević: Ti, ti si smešan!)

Vičite, vičite, nek čuju svi ljudi. Nek čuju svi ljudi koliko poštovanja ukazujete nakon svega što se desilo.

Ovo da nekome prepričavate, ne bi vam verovao da je moguće, a mi to gledamo.

(Srđan Milivojević: Sram te bilo, ako znaš za sram!)

Vrlo ste veseli i radosni. Svaka vam čast.

Pravo na repliku, Marina Raguš, ako bude mogao da se kontroliše Srđan Milivojević.

MARINA RAGUŠ: Trebalo bi svi da znamo za sram.

Dete je ušlo u osnovnu školu, dete od 13 godina, i pobilo decu.

Niste sačekali da roditelji ožale svoju decu, krenuli ste u nešto. Kada sve ovo prođe, shvatićete koliko ste se delegitimisali kao političari, a proći će.

U politici je jako važan princip kada ulazite u nešto što se zove kritika ili preporuka.

Ovde je jedan kolega kolegi Jovanovu srednjem prstom oponašao felacio dok je on govorio. Kad sam ja govorila, gurao je celu šaku u usta. I sve dok je to oponašao, ja sam govorila – sram vas bilo. Niko od vas ga nije osudio. Nisu ni vaši novinari, ni vaši mediji. Ja sam postala predlog nečega u nekoj emisiji, a taj kolega, starac, čiji je libido očigledno pobegao u teoriju, je postao zvezda. Toliko, drage kolege, o principu.

Ja nikoga ovde nikada nisam uvredila, a sad ću citirati nešto čega se gadim, ali moram, a u vašim je redovima: „Baš me briga što je Ana Brnabić fikus premijer lezbejka, i to nikad nisam komentarisao, ali što tako zla, podmukla neznalica, član, predsednik, staje na stranu narkomančine i ubice“, pa tako dalje. „E pa, draga fikus premijerko, želim ti da te jednom taj isti Mitrović zatvori u „Zadrugu“, u četiri zida, bez ključa, sa jednim obdarenim Afroamerikancem, tek puštenim iz zatvora, i da taj šou narod gleda jedno par meseci, pa da vidim da li bi posle toga branila najgori ovozemaljski šljam“.

Gde ste, kolege?

Taj kolega je poslanik. Zove se Željko Veselinović. Kako je moguće da taj čovek koji ovako napiše za jednu ženu, na prvom mestu, bude poslanik?

Gde ste, kolege? Gde je sram? Šta spuštate glave? Jel ovo u redu? Jel ovo u redu zato što je reč o Ani Brnabić? Zar ovo nije poziv direktan na nasilje, najgore vrste?

Kolege, gde ste? Ovo je u redu? Ovo je princip u politici? Ovo je moral u politici? O čemu mi pričamo?

Sve će ovo proći jednog dana i sve će se ovo slegnuti jednog dana, a onda ćete u odrazu ogledala videti zaista šta ste ovih dana u Beogradu i Srbiji radili kad je Srbiju zadesio nezapamćeni masakr.

PREDSEDNIK: Hvala, gospođo Raguš.

(Boško Obradović: Jel ima pravo na tri minute replike?)

Jel možete da ne vičete iz klupa, Obradoviću?

Jel to veliki napor? Mislim da nije.

Reč ima ministarka dr Danica Grujičić.

DANICA GRUJIČIĆ: Postavljeno mi je pitanje – koga smo poslali u osnovnu školu „Dr Vladislav Ribnikar“?

Ministarstvo zdravlja se, naravno, obratilo Institutu za mentalno zdravlje i Klinici za psihijatriju KCS i oni su odgovorili time što su odmah, već isti dan popodne, otvorili telefonske linije za podršku i deci i roditeljima i nastavnicima.

Kada je u pitanju raspored ko je išao, o tome su odlučivali direktorka Milica Pejić, koja je prvih dana bila i lično tamo, kao i profesor Milan Latas. Poslali smo kliničke psihologe, doktore nauka, primarijuse, profesore, docente. Svi su se odazvali, i to volonterski. Tako da smo poslali one koji se bave ovakvom problematikom. Niko od njih nije amater, niti bilo šta drugo, već se radi zaista o profesionalcima, koji su dokazani, što možete pogledati po njihovim biografijama.

Kada je u pitanju muziko-terapija, da li je ona zaista u ovom trenutku potrebna ili ne, o tome će odlučiti spoljašnji stručni nadzor Klinike za psihijatriju, gde radi doktorka koja je bila sporna. Inače, muziko-terapija je priznati metod lečenja i u našem Republičkom fondu se vodi pod šifrom 96-104–00 kao muziko-terapija. Ona je registrovana kao takva ne samo kod nas, nego i u svetu. Deci su se obratili oni koji umeju da rade sa njima.

Datog dana, 5. maja, doktorka je primetila jednu grupu dece koja su prvi put ušli u školu posle 3. maja. Došli su po svoje stvari koje su ostale u njihovim učionicama. Nije videla roditelje sa njima. Oni su se držali za ruke, bili su potrešeni, neki su plakali i ona je prosto predložila da deca uđu zajedno sa nastavnicima da obave jednu, da tako kažem, grupnu seansu. Deca su želela da razgovaraju o tome šta se desilo, da ispričaju svoje viđenje tog događaja, da rekonstruišu iz svog ugla kako je to sve izgledalo. Bilo je dece koja su imala krivicu preživelih, grupa im je pružila podršku i oni su shvatili da ne treba da se osećaju krivim zato što su živi. I u jednom trenutku je jedna devojčica pomenula tu neku narodnu pesmu. Oni su bili valjda na ekskurziji. To je poslednji put da je dečak koji je ubijen zajedno sa njima pevao tu pesmu. Koleginica je u tom trenutku procenila da bi bilo dobro da svi čuju tu pesmu. Znači, nije to bilo pevanje, nego je, jednostavno, puštena muzika preko telefona i posle određenog perioda vremena deca su se razišla.

Ja znam, kao i svi vi, da mi nismo svi isti, da svi različito reagujemo. Zato je najbolje da se svi razgovori i nastavnika koji osećaju potrebu za psihološkom podrškom i dece i roditelja odvijaju zaista u zdravstvenim ustanovama. Nije primereno da se to radi u školi, pogotovo ukoliko je potrebna neka veća podrška.

Ministarstvo zdravlja je u saglasnosti sa UNICEF-om i sa Društvom psihologa izdalo šest, da tako kažem, preporuka. Jedna je – Uobičajeni znakovi psihosocijalnog distresa kod dece, kako ih prepoznati. Drugi je – Delotvorna komunikacija sa decom u kriznoj situaciji, za kolege koje rade i u unutrašnjosti, jer moguće je da će određena deca reagovati u unutrašnjosti na ovo što se desilo u Beogradu. Razgovor sa decom o terorističkim napadima i pucnjavi u školama i zajednici u kojima se izveštava u vestima. Onda, Kako pomoći deci da se vrate u škole nakon tragičnog događaja u kome je više osoba pobijeno i povređeno. Preporuke za mlade kako se suočiti sa tragičnim događajem u kojem je više osoba ubijeno i povređeno, a za nastavnika – Kako brinuti o sebi tokom kriznih situacija. I ono što je najvažnije – Preporuke za izveštavanje o masovnim pucnjavama.

Ja još jednom molim sve medije da prekinu da pišu o ljudima, o osobama koje su izvršile ove strašne zločine. Oni moraju da budu zaboravljeni, oni moraju da budu u tišini, oni ne smeju da se pretvaraju u heroje. Molim vas, prekinite da pišete o obojici ovih mladića, dečaka koji su uradili ovaj strašan zločin.

Takođe, molim zaista i sve televizije, pozovite ljude koji se razumeju u ovu problematiku, nema ih malo u ovoj zemlji. Neka psihijatri, neka psiholozi daju svoje mišljenje i pustite da dečiji psihijatri i dečiji psiholozi kažu koji je uzrok bio. Oni će doći do tog uzroka, da jedno trinaestogodišnje dete napravi ovako strašan zločin i napravi ovakvu tragediju koja je zauvek promenila Srbiju, bar po mom mišljenju. Toliko o odgovoru koga smo poslali.

PREDSEDNIK: Hvala.

Reč ima ministar Gašić.

BRATISLAV GAŠIĆ: Zahvaljujem, gospodine predsedniče.

Gospodo narodni poslanici, odgovoriću prvo na pitanje vezano za Odžake. Policija, nažalost, se suočava i sa ovakvim monstruoznim zločinima. Ono što mogu da kažem jeste da je istraga u toku i da su policijski službenici PU Sombor, 5. maja 2023. godine, po nalogu Osnovnog javnog tužilaštva Sombor lišili slobode i odredili zadržavanje do 48 časova O.I, 1997. godište, iz Bogojeva, zbog postojanja sumnje da je u za sada ne utvrđenom vremenskom periodu izvršio krivično delo nedozvoljene polne radnje nad 30 dece, 29 muškog i jednog ženskog pola, predškolske ustanove u Odžacima gde je imenovani, u periodu od oko godinu dana, bio zaposlen kao vaspitač.

U vezi ovog događaja obavljen je razgovor sa roditeljima oštećene dece. O događaju je obavešten i centar za socijalni rad koji će dostaviti izveštaj za svako oštećeno dece posebno i za svako oštećeno lice biće pisana posebna krivična prijava.

Zašto želim danas da pročitam i od 1997. godine do 2023. godine sva masovna ubistva? Zato što, ponavljam, po ko zna koji put, vi svi možete iz vaših klupa da iznesete šta god želite, poluinformacije, informacije raznoraznih insajdera koji zarad svoje neke dobiti vam dostavljaju neke podatke i trebali su da vam kažu, gospođo narodna poslanice, da se Jabukovac desio dva puta u istoriji Srbije, 2007. i 2019. godine. Pročitaću vam sva masovna ubistva od 1997. godine i ne zamerite mi na tome i da jasno kažemo.

Drugo, omalovažavanjem rezultata omalovažavate policiju zato što niko nije imao nameru da bilo šta sakrije. Pročitaću vam još jednom i ono što je postupanje prema Blažiću bilo, već sam to jednom pred ovom Skupštinom pročitao, ali nije teško da danas ponovo to pročitam.

Trećeg septembra 1987. godine paraćinski masakr se dogodio nešto posle tri časa ujutru u kasarni JNA „Branko Krsmanović“ u Paraćinu, a kada je vojnik Azim Keljmendi, Albanac sa Kosova, pucao iz automatske puške u spavaonici kasarne i tom prilikom ubio četiri vojnika, a ranio petoricu.

Subotica, 1993. godine, Josip Vujić, zvani Joco sekira, ubio je te 1993. godine sekirom devetoro ljudi bežeći od policije na auto-putu od Subotice do Bajmoka.

Januar 1994. godine, Subotica, Marinko Magda sa severa Bačke sa svojim eskadronom smrti krvavi pir je započeo u januaru 1994, a svi zločini su počinjeni iz koristoljublja. Među ubijenima je bilo i dece, iako Magda tvrdi da gde je on bio deca su ostajala. Tačan broj žrtava nikad nije utvrđen, ali mediji navode da je bilo 14 žrtava.

Dana 15. januara 2000. godine, na Novom Beogradu, u hotelu „Interkontinental“ se desilo mafijaško ubistvo.

Dana 12. maja 2000. godine, na Novom Beogradu, u prostorijama privatne firme „Bejs internešel“, od strane NN lica, usmrćeni su vlasnik firme Bukinac Nenad, njegova supruga, grčka državljanka Papanaku i sekretarica Slađana Jevtić. Dok su sedeli za stolom ispalio je više hitaca iz vatrenog oružja i usmrtio ih. Kao osumnjičeni za izvršen napad i krivično delo, 28. juna 2015. godine je uhapšen Boris Stefanović iz Kruševca, bivši pripadnik JSO.

Dana 13. juna 2000. godine, u selu Gradojević kod Koceljeve, od strane šest NN lica izvršeno je krivično delo teški slučajevi razbojničke krađe i razbojništva. Oni su naoružani i maskirani ušli u kuću Milošević Milomira i uz pretnju oružjem protivpravno prisvojili novac i hicima iz automatske puške lišili života Milošević Milomira, Ljiljanu i majku Milenu.

Dana 6. oktobra 2000. godine u OJT u Vranju podneta je krivična prijava protiv Vujisić Predraga iz Kragujevca i Savović Dragana iz Kosova Polja zbog osnovane sumnje da su lišili života Blagunovski Avrama iz Vranja, Milosavljev Čedu iz Bujanovca i Petković Dejana iz Vranja i Čolić Aleksandra iz Prištine zbog krivičnog dela itd.

Dana 11. marta 2001. godine u Beogradu, na kolovozu ulice Nikola Sovilja, ispred kuće koja pripada ulici Gospodara Vučića, vozilo marke Reno tvingo, lišeni su života Roktić Miloš, Milovanović Dušan i Đorđević Milan, dok je maloletni Đ. N. zadobio teške telesne povrede. Nepoznati izvršioci su u pravcu putničkog vozila ispalili više projektila iz vatrenog oružja i Roktić i Milovanović su preminuli na licu mesta, a Đorđević je podlegao povredama po prijemu u urgentni centar.

U periodu od 16. do 18. februara 2002. godine, u stanu na beogradskoj opštini Voždovac, Mijailović Ivan izvršio je trostruko ubistvo nad suprugom Jasminkom i decom Nikolom i Irenom.

Dana 27. jula 2002. godine u Leskovcu, u bilijar klubu „Sedam“, Čedić Dragan iz Leskovca izvršio je teško delo ubistva nad Lukić Nenadom i krivično delo ubistvo u pokušaju nad Kržalić Slavoljubom, Biserkom, nad njenim suprugom Blagojem, sinom Đorđem.

Dana 27. septembra 2002 godine u mestu Brza Palanka, opština Kladovo, Živanović Srebrenko, Denić Dejan i Franc Robert, Antić Miodrag i Radosavljević Nebojša, svi iz Niša, izvršili su krivično delo teškog slučaja razbojništva, krađe i razbojništva, u kući Pitarević Aleksandra i upotrebom pištolja i noža smrtno su stradali Pitarević Aleksandar, njegova supruga Stana i ćerka Petrović Dušanka.

Dana 30. septembra 2003. godine u Nišu lišen je slobode Rovčanin Vladan, pripadnik BIA, zbog osnovane sumnje da je izvršio krivično delo ubistva nad Novićević Radojem, Momčilović Momčilom, Dragović Tomislavom i Radenković Anom, kao i krivično delo ubistva u pokušaju nad Vasić Nebojšom, Aksić Radetom i Derikravić Slavišom, svi pripadnici BIA. Istog dana Rovčanin iz službenog vatrenog oružja otvorio vatru na kolege koje su se zatekle u kancelariji načelnika odeljenja, hodniku i u stepeništu prostorija Odeljenja BIA za Kosovo i Metohiju.

Dana 7. jula 2004. godine u Pirotu lišen je slobode Đorđević Aca zbog osnovane sumnje da je izvršio teško delo ubistva nad suprugom Žaklinom i njenim roditeljima Marković Slavoljubom, Jelicom, a svi iz Bele Palanke.

Dana 16. oktobra 2004. godine u Novom Sadu izvršeno je trostruko ubistvo i ubistvo u pokušaju. Dva dana nakon izvršenog ubistva od strane policije BiH, postupajući po raspisanoj poternici, lišen je slobode Milan Matković iz Veternika. Matković je, u ulici Braće Ribnikar, iz automatske puške ubio Darka Brajovića, Aleksandra Bojanića i Nebojšu Simovića, svi iz Herceg Novog, dok je Darko Bilić iz Kumbora zadobio prostrelnu ranu.

U noći između 1. i 2. aprila 2005. godine u opštini Zemun, u stanu, Zoran Gradiška je u dogovoru sa suprugom Tanjom hicem iz pištolja marke CZ usmrtio maloletne sinove Tonija i Luku, potom i suprugu, a zatim izvršio samoubistvo.

Dana 22. februara 2006. u Beogradu, u sobi br. dva Instituta za neuro-psihijatrijske bolesti dr Laza Lazarević u Padinskoj Skeli na Paliluli, koristeći fizičku snagu i jastuk, Milan Garić zadavio je pacijente Savu Selenu i Igora Stamenkovića koji su zajedno sa njime bili smešteni u istoj sobi, a narednom jutra i Borivoja Mićića.

Dana 25. jula 2006. godine u Vajskoj, u ulici Pere Segedinca, Imre Mišković je zajedno sa sinovima Goranom, Zdenkom i Bobanom, svi iz Vajske, došao ispred kuće osumnjičenog Zorana Nađa i Franje Nađa u nameri da se fizički obračunaju. Nakon verbalnog sukoba Zoran i Franja su pobegli u kuću, a Imre, Goran, Zdenko i Boban su pokušali da uđu nasilno. Iz kuće je izašao Zoran i sa više hitaca iz automatske puške marke „Zastava“ lišio života Imrea, Zdenka, Gorana i Bobana.

Dana 18. decembra 2006. godine PU Šabac lišila je slobode Maksimović Marka zbog teškog ubistva nad Stanković Miodragom, Stanković Ljubinkom, Stanković Milevom, svi iz Šapca.

Dana 15. jula 2007. godine u Beogradu, na opštini Rakovica, Damir Crnjanin u porodičnoj kući je usmrtio svoje rođake tetku Gordanu Sitarica, Zorana Sitaricu i sestru Zoranu Sitaricu.

Dana 27. jula 2007. godine, u 18.35 časova, u Jabukovcu, opština Negotin, Radosavljević Nikola izvršio je desetostruko teško ubistvo nad Borongić Draginjom, Borongić Branislavom, Banković Persom, Đorđević Veljkom, Marinom, Draganom, maloletnim Bađikić Srđanom, Badejević Branislavom, Đokić Anikom, svi iz Jabukovca.

Dana 27. septembra 2007. godine, u beogradskoj opštini Rakovica, u preduzeću „S kompani“, nepoznato lice izvršilo je teško ubistvo nad Samardžić Vladimirom, Dušanom Pejovićem i Dankom Živkovićem. Uhapšen je u oktobru 2016. godine na graničnom prelazu Brod.

U periodu od 8. do 11. oktobra 2007. godine beogradska opština Mladenovac, u porodičnoj kući u naselju Selters banja Mališa Miletić je iz pištolja marke „Armanijus“ ispalio više projektila i usmrtio suprugu Slavicu i decu Miloša i Jelenu. Nakon toga je izvršio samoubistvo.

Dana 27. na 28. 10. 2007. godine na beogradskoj opštini Čukarici u vremenu od 19.00 do 01.00 u iznajmljenom stanu izvršeno je krivično delo teško ubistvo nad Zoranom Obradovićem, suprugom Dragicom, sinom Željkom i sinovom devojkom Majom Gostić. Dana 24. juna 2009. godine uhapšen je Milija Veljković, koji je izvršio ovo delo.

Dana 16. 03. 2008. godine u Kruševici, opština Bujanovac…

Ja sam imao utisak da vas interesuje sve ovo što se desilo u Srbiji i da je to tema, zato vas molim da slušate.

Dana 16. 03. 2008. godine u Kruševici, opština Bujanovac, u kući Ristić Blagoja, Mitić Boban iz Rataja, opština Vranje, izvršio je krivično delo teško ubistvo nad suprugom Mitić Suzanom, taštom Sunčicom i decom Lazarom i Anđelom.

Dana 17. 09. 2009. godine u Lugavčini, opština Smederevo, ulica Srbina 76 u porodičnoj kući Kuzmanović Slađan je lišio života članove svoje porodice, oca Kuzmanović Zorana, majku, kao i brata Dejana.

Dana 22. 03. 2011. u beogradskoj opštini Surčin, u podrumu porodične kuće, Papulić Cvijan je počinio trostruko ubistvo nad Srećkom Mićićem, njegovim sinom Srđanom i unukom Aleksom.

Dana 18. 11. 2011. godine u selu Kruševica, opština Vlasotince, ponovo Kruševica, od strane Jovičić Ivana izvršeno je krivično delo teško ubistvo nad supružnicima Marković Čedomirom, Marković Vidosavom i njihovom komšinicom Jovanović Smiljom.

U periodu od 2012. do 2023. godine:

Dana 14. 12. 2012. godine, Beograd, Čukarica, Nebojša Raonić je sa više uboda nožem i udaraca drvenom palicom po glavi i telu ubio Olgu Raonić, Savetu i Branislava Bučevića.

Dana 9. 04. 2013. godine, Velika Ivanča, beogradska opština Mladenovac, Ljubiša Bogdanović je pištoljem u ranim jutarnjim časovima lišio života 11 komšija, sina i svoju majku u mestu Velika Ivanča. Ubijeno je šest muškaraca – Bogdanović Branko, Despotović Goran, Despotović Jovan, Despotović Mihajlo, Ješić Milan, Mijailović Velimir, šest žena – Bogdanović Dobrila, Despotović Milena, Stekić Danica, Stekić Dragana, Ješić Ljubina, Mijailović Olga i beba Despotović David, dok je teške telesne povrede opasne po život zadobila njegova supruga Bogdanović Javorka. Od povreda zadobijenih prilikom pokušaja samoubistva Ljubiša Bogdanović je preminuo 11. marta.

Dana 5. 07. 2013. godine, selo Visoko, opština Arilje, Sarić Mileta iz Visoke, u toku noći metalnim čekićem je ubio svoju majku, strica i Sarić Kosaru, a zatim izvršio samoubistvo vešanjem.

Dana 17. 05. 2015. godine, Kanjiža, dan posle svadbe svog sina Vlastimira, Rade Šefer počinio je u selima Omor i Martodoš, nadomak Kanjiže, masakr koji ovaj kraj ne pamti. U alkoholisanom stanju, sačmarom iz legalnog poseda je ubio šestoro lica – taštu, tasta, snajine roditelje, snaju i suprugu, dok je teške telesne povrede u vidu prostrelne rane naneo prijateljici francuskoj državljanki toj i toj, francuskom državljaninu, u nameri da zaštiti goste koji su se nalazi u kući, drvenom stolicom u rukama zadao je više udaraca u predelu glave Šefket Radetu, a zatim ga lišio života davljenjem.

Dana, 2. jula 2016. godine, Žitište, Siniša Zlatić, u kafiću „Makijato“, usmrtio je petoro ljudi i ranio 22 osobe. Zlatić je rafalno pucao iz automatske puške i na licu mesta usmrtio bivšu suprugu Zlatić Dijanu, njenu prijateljicu Popović Jovanu, dok su u urgentnom centru od posledica ranjavanja preminuli gosti kafića Kosović Vladimir, Jojić Stevan, Mijatović Vladimir.

Dana 26. 10. 2016. godine, Kraljevo, Lazić Slaviša je u kući u noćnim satima sekirom usmrtio oca, brata, majku i pobegao sa lica mesta.

Dana 7. 12. 2016. godine, Kraljevo, ponovo, Radičević Života u Donjoj Ratini, dok je izvodio radove na njivi, iz lovačke puške u legalnom posedu ispalio je više patrona i na licu mesta usmrtio Krstović Miloja, Stevanović Zorana, a zatim u Ratini, u Zoranovoj kući, upotrebom istog oružja usmrtio Zoranovu suprugu i Čugljuš Ivana pogodio u predelu ruku i nogu, nanevši mu teške telesne povrede.

Dana 24. 04. 2017. godine, Barič, opština Golubac, Dačić Božidar je prilikom svađe u dvorištu svoje kuće iz pištolja marke CZ usmrtio sina Daničić Miroslava, šuraka, suprugu i naneo snaji teške telesne povrede.

Dana 24. 05. 2019. godine, Novi Sad, u porodičnoj kući u ranim jutarnjim satima Janković Goran je tasta Branislava i taštu Nadu usmrtio čekićem a zatim otišao na sprat kuće i suprugu Janković Mirjanu zadavio kablom.

Dana 10. 06. 2019. godine prijavljen je nestanak tri lica iz Dobanovaca, Šubara Nađe, njegove majke Šubara Darinke i Petković Milje, čija su tela pronađena 17. juna u septičkoj jami u zadnjem delu dvorišta poslovno-stambenog objekta.

Dana 7. 08. 2019. godine, Jabukovac, opština Negotin, plan teškog ubistva iz koristoljublja je osmislila i zahtevala Bađikić Maja, dok je Perdić Davor, oboje iz Jabukovca, vatrenim oružjem u dvorištu porodičnog domaćinstva lišio života četiri člana porodice Kazimirović – Raja, sestra Ljubinka, sestričina Dragana i majka Dragica, a zatim, nakon premetačine, otuđio novac iz kuće.

Dana 9. 05. 2020. godine, Leskovac, Ilić Miloš je u kući čvrstim predmetom, sekirom, usmrtio oca, maćehu, sestre, jednu koja je bila u poodmakloj trudnoći i maloletnu Saru, 2008. godište.

Dana 16. 01. 2021. godine, Sjenica, u selu Rasno, Enedin Turković je iz pištolja ispalio više projektila i usmrtio bivšu suprugu, njene roditelje i ranio još tri osobe.

Dana 28. 09. 2021. godine, Moravac, opština Aleksinac, prijavljen je nestanak tročlane porodice iz Aleksinca, Đokići, čija su tela zapaljena pronađena u selu atara Moravac.

Dana 29. 12. 2021. godine, Sombor, Goranović Zdravko je u kući, najverovatnije nožem, lišio života bivšu suprugu, ćerke i maloletnu Anabelu.

Dana 3. 05. 2023. godine, nažalost, u beogradskoj opštini Vračar, u osnovnoj školi „Vladislav Ribnikar“, učenik taj i taj je ušao u školu i pištoljem… to je ono o čemu danas pričamo, kao i 4. 05. u 22.37, u selu Dubona, beogradska opština Mladenovac.

Znači, niko ništa nije sakrio ni u izveštaju, niti je tretirao bilo koji period. Mogu da vam pročitam sve ministre koji su vam u to vreme bili, ali naravno da nikog nema u klupama da me sluša, a postavljaju mi pitanja.

(Marinika Tepić: Ne vidite nas.)

Izvinite, izvinite molim vas što vas nisam video. Odlično, i trebate da me slušate dobro.

(Radomir Lazović: Ja vas slušam.)

Imate šta i da čujete.

Što se Blažića tiče, to što dobijate iz Tužilaštva, ja sam ovde jasno i glasno pročitao i prošli put, i ovog puta ću da pročitam sve ono što je policija preduzimala, centar za socijalni rad i Tužilaštvo, kada je porodica Blažić u pitanju.

Policijska stanica Mladenovac, događaj od 31. maja 2000. godine, protiv Blažić Uroša, godine 2020, VJT za maloletnike podneta je krivična prijava, broj taj i taj, za krivično delo „napad na službeno lice u vršenju službene dužnosti iz člana 323. KZ. Vozio je motorcikl, nije se zaustavio na znak policijskog službenika i udario istog motorom, a policijski službenik zadobio povrede ramena i kuka. Prošao dve patrole i treća ga zaustavila. Doveden u PS Mladenovac, gde je utvrđeno da se radi o maloletniku, u prisustvu oca, Radiše Blažića, uručen poziv da se javi dana 1. juna 2020. godine, licenciranom policijskom službeniku za maloletnike u PS Mladenovac. Tada mu je uručena i potvrda o privremenom oduzetom motorciklu.

Po konsultaciji za zamenikom tužioca, VJT u Beogradu, protiv Uroša Blažića je podnesena krivična prijava za krivično delo „napad na službeno lice u vršenju službene dužnosti“ iz člana 323. KZ u redovnom postupku.

Dana 01. juna 2020. godine, u prisustvu oca i advokata, sačinjen zapisnik o saslušanju osumnjičenog koji je zajedno sa krivičnom prijavom prosleđen VJT u Beogradu.

Takođe, 2. juna 2020. godine dostavljen je Izveštaj Centru za socijalni rad Zvezdara, Uroš Blažić ima prijavljeno prebivalište na Zvezdari, radi preduzimanja mera iz svoje nadležnosti.

Mogu da vam čitam šta je urađeno i sa svim ostalim prekršajnim prijavama koje je Uroš Blažić imao, pošto su to bila vaša pitanja.

Postavili ste mi pitanje, znate, gospođo narodna poslanice, imate samo jednu veliku razliku. Vama se priviđaju baklje verovatno one koje ste pre dve godine bacali na Narodnu skupštinu ovde napadajući na Narodnu skupštinu. Ono što je dočekalo predsednika Republike Srbije, Aleksandra Vučića, na ulazu u Kruševac su bile dimne zavese u boji Srbije. Isto ono što rade ruski piloti prilikom parade koju prave u Moskvi ili isto ono što francuski piloti izvode kada imaju svoje neke parade u Francuskoj. U boji srpske zastave su bile dimne zavese koje su bile dok trenutka. To ste mogli da vidite na snimku, da, u direktnom prenosu i jako sam ponosan što je predsednik odvojio svoje vreme da tog dana bude sa građanima Kruševca, jer za razliku od nekih koji su samo table imali da pišu neke njihove, mi smo dobili i autoput i mnogo toga za Kruševac.

Kažete – Belivuk. Izvinite da vam pitam – ko je uhapsio Belivuka? Ko je uhapsio Belivuka?

(Radomir Lazović: Evropol.)

Ko je uhapsio tu krvoločnu…

(Radomir Lazović: Da niste vi?)

Izvinite, da vam odgovorim ako mogu, ali bez dobacivanja.

PREDSEDNIK: Lazoviću, bez vikanja. Niti imate reč, niti vam se iko obraća.

BRATISLAV GAŠIĆ: Naravno. Ko je uhapsio Belivuka? Ko je jednu od najkrvoločnijih kriminalnih grupa na teritoriji ne Balkana, Evrope, sveta uhapsio? Pa upravo pripadnici MUP-a, upravo pripadnici BIA i u svim tim akcijama smo bili prisutni i mi zajedno sa našim pripadnicima.

Kažete mi – pa, da, ali tog jutra kada se desio ovaj masakr od strane ovog monstruma u „Ribnikaru“ prva koja je stigla na lice mesta je bila profesorka Dana. Malo posle toga je stigao ministar Ružić, a ja sam stigao zadnji posle svega toga i sve vreme smo bili tu zajedno i sa osobljem i sa decom pre svega, i sa osobljem koji su bili tu.

(Marinika Tepić: Smejali ste se.)

Ne možete… Ja vama nisam dobacivao.

(Marinika Tepić: Smejali ste se.)

PREDSEDNIK: Gospođo Tepić, pristojnost molim vas.

BRATISLAV GAŠIĆ: Gospođo Tepić, mi se smejali? Dvadeset dana posle tog događaja još uvek imam slike te dece i tih devojčica koje su bile tu. Svu podršku koju smo mogli da pružimo našoj koleginici, to sam i prošli put rekao, dva labuda su u Mladenovcu, mlada dva deteta, mali policajac koji je malo pre toga počeo da radi i njegova sestra, lepi ko lutke izgubili glavu od monstruma i celu noć sam tu noć bio sa mojim policajcima i mojim saradnicima.

(Marinika Tepić dobacuje.)

Pitajte građane Mladenovca…

PREDSEDNIK: Suzdržite se, gospođo Tepić, koliko je moguće.

BRATISLAV GAŠIĆ: … koliko su bili uplašeni i koliko im je značila naša podrška da budemo zajedno sa njima tu.

(Marinika Tepić dobacuje.)

Zahvaljujem. Ne mogu.

PREDSEDNIK: Sada određujem pauzu u trajanju od 60 minuta.

(Marinika Tepić: A replika?)

Odredio sam pauzu u trajanju od 60 minuta, a vama mogu samo da kažem neka vam je na čast ponašanje i danas i ovih dana.

(Posle pauze)

PREDSEDNIK: Nastavljamo sa radom.

Reč ima ministarka Maja Popović.

MAJA POPOVIĆ: Zahvaljujem.

Htela sam da odgovorim poslanici Tepić vezano za navode da je tužilaštvo odustalo od gonjenja, time zataškalo zločin Blažić Uroša. Protiv Blažić Uroša vođen je krivični postupak za maloletnike, imajući da je u vidu da je delo izvršio kao maloletno lice.

Radi informisanja građana Srbije, bitno je da se zna činjenica da je ovaj postupak vođen, da nije došlo do odustanka tužilaštva radi zataškavanja slučaja, nego je kao i u svakom postupku prema maloletnom licu, centar za socijalni rad dao mišljenje.

Imajući u vidu da ovaj postupak, jednostavno javnost ne sme da bude uključena u postupke prema maloletnicima reći ću vam samo ono što mogu iz svega toga. Mišljenje centra za socijalni rad je bilo vrlo egzaktno, nalazi se u predmetu KM 62/21 detalje možete da dobijete na osnovu podataka za pristup informacijama od javnog značaja, ali želim da naglasim da je centar za socijalni rad izvršio analizu slučaja da se radilo o licu koje je do tada nije bilo osuđivano, da se radilo o licu koje je ostvarivalo dobre uspehe u školi i na bazi svih tih nekih informacija, kojima je tada centar za socijalni rad vrlo savesno izvršio svoju analizu, predlog Centra za socijalni rad je bila obustava postupka usled necelishodnosti sprovođenja mera koje se izriču prema maloletnim licima tzv. vaspitanih mera i da iz tog razloga Veće višeg suda u Beogradu je doneo takvu odluku, a ne da je odustalo tužilaštvo sa željom da zataška slučaj. Hvala.

PREDSEDNIK: Reč ima predsednica Vlade.

Izvolite.

ANA BRNABIĆ: Opet smo uspeli da probijemo još neko dno ovim obraćanjem poštovane narodne poslanice.

U vezi sada sa posetom predsednika Aleksandra Vučića Malom Orašju i Duboni i razgovoru sa porodicama koje su izgubile svoje bližnje, svoje najdraže, gde narodna poslanica kaže verovali ili, a opet ne mogu da zamislim zaista, koliko ne možemo da budemo ljudi u ovom teškom trenutku, kaže da je kasno otišao predsednik Aleksandar Vučić. Kasno je otišao i kaže – sada je za te njegove suze kasno.

A ko ste vi da određujete šta je rano i šta je kasno? Ko ste vi i kako se uopšte ljudski usudite da pričate u ime tih porodica? Te porodice su danas sedele i razgovarale sa predsednikom svoje zemlje, plakali su zajedno, ali je neka određena narodna poslanica u Narodnoj skupštine Republike Srbije valjda tim porodicama rekla da je za te suze kasno. Kakve to veze ima sa politikom? Kako neko može da bude toliki nečovek?

Evo razmišljam od kada sam čula to, kada bih se nalazila u opoziciji da li bih ikad tako nešto mogla da izgovorim. Kao da sam portparol tih porodica koje su izgubile svoje najbliže i najmilije. Što je išao? Kasno je došao. Otkud vi znate? Šta da je otišao nakon 48 sati, šta bi vi rekli, rano je došao?

Ko ste vi da određujete tajming? Ko ste vi uopšte da se bavite toliko duboko o osetljivim i emotivnim stvarima? Kako sebi dajete to za pravo? Zašto mislite da je to uopšte domen političke borbe? Zašto mislite da je to ljudski dozvoljeno? Zar smo izgubili baš sve skrupule? Baš sav moral u ovako teškom trenutku.

Da vas pitam, 2007. godine kada je pobijeno devetoro ljudi, jel tadašnji predsednik Republike Srbije Boris Tadić uopšte išao da poseti porodice koje su izgubile svoje najbliže, pošto se ja ne sećam, ali ispravite me ako grešim. Devetoro porodica je izgubilo svoje najvoljenije, najmilije. Jel tada predsednik išao? To je bio predsednik iz vaše političke opcije.

Predsednik Aleksandar Vučić se video sa porodicama i neko se usudio da kaže otišao je kasno. Nije mi jasno, ali opet da me pitate, ne sećam se da je te 2007. godine bilo iz opozicije bilo šta oko toga zamerio vlasti. Ne sećam se ni da je zamerio predsedniku što nije otišao da obiđe porodice zato što je valjda postajala ljudskost pre politike, ali dobro sada je valjda sve politika. Valjda da imate ideju kako politički da nas pobedite i šta zaista da nam zamerite, ne bi morali da koristite ovu najužasniju ljudsku tragediju za političku borbu, ali smo došli do toga da najužasniju političku tragediju koristimo samo i isključivo za političku borbu, da opozicija ili neko iz opozicije odredi tajming kada predsednik da obiđe porodice koje su izgubile u tragediji, u masakru svoje najbliže. Da li je rano ili kasno.

Sigurna sam da nemate nikakvu komunikaciju sa porodicama, tako da vi to ne znate i ne znate da li je to za njih kasno, ali eto, pričate, zato što je valjda dozvoljeno u politici sve reći i valjda da pokušate da iskoristite kao politički oportunista za ne zna šta. Čak nije politički poen. Ne verujem da ćete na ovome dobiti bilo kakav politički poen. Čak sam ubeđena da nećete, ali valjda da Aleksandru Vučiću nanesete neku štetu. Nisam razumela. Zaista duboko mislim da je neljudski, ako ništa drugo.

Kažete, vi znate valjda šta je borba protiv nasilja, a mi ne znamo šta je borba protiv nasilja. Dobro, možda ste u pravu, nego mi recite pošto znate šta je borba protiv nasilja, što niste osudili Jovu Bakića? Jel mislite da nije poziv na nasilje jurićemo ih po ulicama, bacaćemo ih u Savu i Dunav, ne možemo da ih pobedimo na izborima, moraćemo da ih pobedimo revolucijom na ulici? Jel mislite da je to borba protiv nasilja, pošto se niste oglasili, niste osudili.

Takođe, još uvek nisam čula da je neko osudio od vas napad na Dejana Vuka Stankovića. Jel to nije bilo nasilje? To je bilo nasilje kao direktna rezultat upravo ovog što sam malopre rekla, što nikada niste osudili, pozive Jove Bakića da se jurimo po ulicama, odnosno da nas jurite po ulicama. Vi znate šta je borba protiv nasilja, a mi ne znamo šta je borba protiv nasilja.

Taj politički oportunizam u stvari je za mene napravio to političko blato i kaljugu u kome se mi, hteli ne hteli sada svi valjamo. I dalje se valjamo uprkos ovako užasnoj tragediji u našoj zemlji.

Nismo uspeli, ni ta tragedija nije uspela nas da vrati na mod ljudskosti. Ne, probudila je valjda u nama sve najgore, kao političara. Svakako je probudilo u vama sve najgore kao političara. A onda, evo već danima sedimo u ovoj Skupštini, pa mi kad moramo na to da odgovaramo, pa onda i mi postanemo isti ko i vi. Valjamo se u tom blatu. I to je nešto što zameram nama, ali takva je politička borba, nismo mogli, čini mi se, drugačije, a to je da ste uspeli, u saradnji i uz ogromnu pomoć i podršku određenih medija, da uvučete i nas i čitavu zemlju u to vrzino kolo ludila, i bukvalno vrzino kolo ludila, u kome zaista nema ni kraja, nema principa, nema nikakvih skrupula, nema nikakvih vrednosti, nema ničega. Postoji samo i isključivo politički oportunizam.

Evo, daću vam dva primera, a mogla bih da vam dam 202. Vidite, recimo, kada pričamo o vrednostima i šta mi iz ovog doma šaljemo kao vrednosti i principe i principijelnost našoj deci i našim građanima. Vidite, vama kada odgovara da širite ksenofobiju, na primer, vi širite ksenofobiju. Evo, ovde ste nas tokom korone optuživali da naseljavamo migrante. Vi se sećate toga, ovo je vaš tvit: „Koliko po migrantu, Vučiću? Naseljavate migrante, koristite kovid krizu, dovozite ih autobusima, Poštanska štedionica je već pripremila platne kartice za migrante, koliko po migrantu, Vučiću?“ Čista ksenofobija. Mržnja i strah prema migrantima, zato što je u tom trenutku bilo politički oportuno da nemaju te građanske valjda vrednosti, nego da bude malo onako na desnoj strani, a onda…

(Aleksandar Jovanović: Šta nam pokazujete to?)

PREDSEDNIK: Aleksandar Jovanović, koji put danas? Nemojte da vičete iz klupe.

(Aleksandar Jovanović: Ne razumem šta nam Ana Brnabić pokazuje.)

To što ne razumete, van sale raspravite sami sa sobom. Nemojte da vičete dok drugi govore. Da li razumete kada vam ja kažem da vikanje iz klupe nije dozvoljeno?

(Aleksandar Jovanović: Ne znam o čemu se radi.)

Upristojite se, čoveče.

ANA BRNABIĆ: Pričam o tome šta smo svi mi uradili da dovedemo društvo u ovakvo stanje, ako niste ispratili. Ali mi ne smeta i da plastično objasnim.

Pričam o tome da iz ovog doma od strane uvažene narodne poslanice, da je slušaju deca, mladi, obični ljudi, ne bi znali uopšte koje su vrednosti. Ovde mrzite migrante, naseljavamo ih, uzimamo pare po migrantu, širenje ksenofobije, jedna od najstrašnijih pošasti u jednom normalnom, civilizovanom građanskom društvu.

A onda vidite ovde, kaže – biju migrante. Sramota. Obračunavaju se sa tim jadnim ljudima, bruka našu državu bezobzirnošću prama ljudima koji beže od strašne muke iz svojih zemalja. Isto, poštovana narodna poslanice Marinika Tepić, ksenofobija, kada odgovara i kada politički možete neki poen da dobijete i – građanske vrednosti. Sada mi bijemo ove migrante koje smo mi naseljavali i davali im platne kartice. Jel? Bez ikakvog izvinjenja. Nema veze. Vrzino kolo ludila. I tako iz dana u dan, iz meseca u mesec, iz godine u godinu.

Iz ovog doma, ako ćete da krenemo od nas, čuju uvek potpuno različite poruke. Uvek. Potpuno različite vrednosti. Evo ovde, ako se sećate ovoga, to je kada sam postala prvi put predsednica Vlade, kada me je poštovana narodna poslanica nazvala homo-premijerkom. Dakle, vidite potpuno jednu homofobiju i širenje homofobije, mržnje, otvorene, prema ljudima drugačije seksualne orijentacije, jer kaže – kako će homo-premijerka državom upravljati bipolitički? Širenje homofobije.

Vidite onda nakon toga je li to bilo politički oportuno? To je tada bilo politički oportuno. Ali onda vidite ovde ista ta osoba ide da pruži podršku našim LGBT+ građanima i u subotu će šetati sa njima. Ovde je sada građanista. Ovde je homofob, ali ovde je građanista. I nema veze, sve može. I pričate o principima, o vrednostima, skrupulama, o tome šta mi odavde poručujemo našim građanima. Zanimljivo, zaista. Sve može i sve ide i sve je dozvoljeno.

Ali dobro, evo ja vam dajem još jednu šansu i, čujem, javili ste se za repliku pre pauze, evo izvolite, osudite pozive na nasilje od uvaženog profesora Beogradskog univerziteta Jove Bakića. Recite da je nasilje kada se zovu ljudi, da ljudi koji drugačije misle jure po ulicama. Pozovite, recite da je nasilje kada se pozivaju ljudi da kada nekog ne mogu da pobede na izborima, da ih jure po ulicama. Mislim da je to jedino primereno u ovom trenutku. Izvolite, osudite to što su neki mladići juče upravo to uradili i političkog analitičara Dejana Vuka Stankovića napali u centru Beograda. Osudite, molim vas, pošto vi znate šta je borba protiv nasilja, a mi ne znamo šta je borba protiv nasilja.

I vidite, poštovani građani, još jednu stvar, mada kredibilitet uvažene narodne poslanice, ja mislim, posle svega onoga i posle onog ranije što sam pričala o tome da je pozivala na to da treba da se odluči da li ćemo se vakcinisati na referendumu, da je korona virus koji je nastao u globalnim gibanjima itd, kokoške u Moroviću, gajenje marihuane na vojnom dobru itd, ne mislim da je zaista upitan njen kredibilitet. Mislim da je neupitan, njega nema. Ali dobro, i danas smo čuli to.

Vi ste na televiziji sa nacionalnom frekvencijom, javnom TV servisu, RTS-u, nekoliko puta ponovili ovo što je i vaš kolega narodni poslanik ponovio, pa se izvinio, pa je rekao – nije istina da sam ja ove ljude koji su došli na skup, koji vi zovete „borba protiv nasilja“, da sam iz nazvala ruljom. Nikada nisam. Rekli ste neistinu. Nije vam prvi put, nije ni poslednji, ali je važno reći. Kao što ste rekli da sam ih nazvala, kako ste rekli, fekalijama. Nisam. I potpuno je bilo jasno da nisam. Ali kakve veze ima? Vama je i to primereno, i ako ljudi mogu sami da čuju, vi ćete čak i to da iskoristite, nemojte da verujete vašim ušima, nego verujte Mariniki Tepić. Pa dobro.

I da vam kažem, za ovog Predića, ja ne znam ko je to, koliko je odležao u zatvoru, šta se desilo, kada je izašao, šta radi, možete svakako da dobijete sve informacije, nije do mene, to je do sudske vlasti. Ali mi je neverovatno, evo, vi kažete – pročitali ste njegov tvit ili šta god, neku objavu na društvenim mrežama i pokazali kako je to užasno. Čovek je, opet, ne znam ko je, ali sam iz toga što ste pročitali zapamtila da je rekao da vlast može da se menja samo na izborima i da ne treba da se menja na ulici, on je užasan, nasilnik, siledžija, katastrofa. Ali Jovo Bakić koji je rekao da pošto ne mogu da pobede na izborima, oni će nas uliti po ulicama, on je uvaženi građanin, profesor beogradskog fakulteta i divan čovek, borac protiv nasilja, takođe učesnik u tim protestima za borbu protiv nasilja.

I tako je to vrzino kolo ludila. Oni koji pozivaju na nasilje, direktno i nesputano, oni su borci protiv nasilja. Ali mi, koji govorimo o tome da svako može da ima svoje mišljenje, da svako u zemlji mora da ima slobodu da iskaže svoje mišljenje i da niko ne sme zbog toga nikoga da dira i da će se vlast, naravno, menjati, ali voljom naroda i samo na izborima, mi smo nasilnici i ne znamo kako da se borimo protiv nasilja.

Zaista neverovatno, ali to je još jedno vrzino kolo ludila. Konačno, da zaključim. Iz svega onoga što smo čuli, a mogla bi da pričamo još dugo i o savetu roditelja. Kako se usudi uopšte da kaže da smo mi nekoga stavili u savet roditelja ili mi nekoga branimo u savetu roditelja. Kakve mi veze imamo sa savetom roditelja u Osnovnoj školi „Vladislav Ribnikar“ ili bilo kojoj drugoj osnovnoj školi. Šta smo mi. Da li smo mi birali savet roditelja?

(Marinika Tepić: Da li si ti realna? O čemu pričaš?)

PREDSEDNIK: Nemojte da vičete iz klupa ni vi.

ANA BRNABIĆ: Samo da vam kažem poštovani građani, pošto niste čuli, da, kažu, mi smo birali i savet roditelja. Samo da čujete koliko je to smisleno i koliko i na kakvom nivou se u ovom domu uopšte vodi rasprava na ovako važne i osetljive teme.

Šta god da smo čuli, znate šta nismo čuli? To i je važno. Ni jedan jedini predlog, ni jednu jedinu meru, ni jedan jedini savet kako da deca budu bezbednija, šta nije uredu šta našim merama, šta nije tu nešto što je moguće raditi ili neće raditi, kako da ih korigujemo, od kojih možda da odustanemo i šta dodatno da radimo za bezbednost naše dece? O tome nismo čuli ni jednu jedinu reč. Hvala.

PREDSEDNIK: Marinika Tepić, dva minuta.

MARINIKA TEPIĆ: Zahvaljujem.

Predsednice Vlade, ja vama potpuno verujem da vi ništa ne razumete. Vi niste sposobni da razumete u kakvoj se krizi nalazi Srbija. Ja sam vrlo precizno rekla da je sistem zakazao u slučaju masakra, ubice iz Mladenovca i takođe u slučaju vaspitača pedofila u Odžacima. Vi uporno bežite od ove dodatno jezive situacije u Odžacima. Da li zato što je vaspitač pedofil kadar SNS, kao što sam rekla, pa ne proveravate vaše kadrove, pao onda mogu ovi seksualni predatori da se zapošljavaju i da provode vreme sa decom.

Znate zašto je zakazao? Sada ću da vam kažem jer građani to ne znaju. Do ovog otkrića je došlo tako što je progovorilo jedno dete. Dete je odlučilo da se samo spasi, a onda su to potvrdila i druga deca, a onda su roditelji tražili da državni organi reaguju, a onda su državni organi, tužilaštvo i policija reagovali tako što su priveli vaspitača pedofila i pustili ga, gospođo Brnabić. Posle dva dana se on ponovo vratio u vrtić da radi sa decom. I onda su ponovo roditelji zabrinuti za svoju decu reagovali. I tek onda je drugi put priveden i zadržan.

Deca od četiri godine, ponavljam, sama su odlučila da se bore, da se spasu. To je poenta i vi to ne razumete. Zato vam desetine hiljada mladih nedeljama sa ulica Beograda šalje poruku ljubavi, solidarnosti, empatije, normalnosti.

PREDSEDNIK: To je bilo dva minuta.

Milenko Jovanov.

MILENKO JOVANOV: Nema dna, kada god mislite da su došli do dna i da je to, to, i da ne mogu dalje…. Ne znam odakle se pojavilo ovo u beloj košulji. Ovo u beloj košulji bi trebalo da je na Gazeli. Rekao je da ne ide kući sa Gazele dok se ne ispune zahtevi. Dakle, ovo je u beloj košulji je slagalo one ljude koji su mu verovali, ali neka mu veruju i dalje.

Dakle, to je pozitivno.

PREDSEDNIK: Bez vikanja Milivojeviću.

MILENKO JOVANOV: Ja u sve što ti kažeš verujem, kao i u ribizle što ti verujem, konje, jaja i sve ostalo, znam da si sklon govorenju istine.

Druga stvar je jedna važna, prećutao sam iks puta i nisam rekao, ali pošto ovo stvarno više nema kraja, pošto su se deca sama branila. Jedno od te dece koje je bilo napadnuto i koje je trpelo štetu je dete funkcionera SNS.

(Ivana Parlić: Kakve to veze ima?)

Kakve to veze ima? Ima veze tako što te ljude iz SNS iz Odžaka optužujete da su sopstvenoj deci doveli pedofila. Da li ste vi normalni? Šta radite? Dokle to radite? Gde vam je kraj? Pa, gde vam je kraj? Prijavio se jedan jedini na konkursu, pa čak i ta direktorka koja je od ko zna kada direktorka nije mogla drugačije da reaguje. Imao je sve uslove koje je konkurs propisivao i ispunjavao sve uslove. Nije tačno da nije bio usklađen, dakle njegov CV sa uslovima koji su bili. Ali, vas baš briga, jer važno je, kao što ste prekidali sednicu, ista ova osoba je prekidala sednicu zato što je voz iskliznuo iz šina. Ima li neke tragedije koju ćete prećutati, ljudi aman? Ima li nečeg da nećete? Na svakoj ćete probati da gradite politiku. Na svakoj ćete probati da gradite.

(Ivana Parlić: Sram te bilo.)

Sram mene bilo?

PREDSEDNIK: Kontrolišite se Parlić.

MILENKO JOVANOV: Vi ste ti, gospođo Parlić, vi ste ti koji su ovde pretili ljudima, koji ste započeli govor u ovoj Skupštini tako što ste Mirkoviću rekli – ja vas mrzim. Mi vas ne mrzimo i u tome je razlika. Vi ste ljudi bolesni od mržnje. Izbacite to iz sebe kako god znate i umete.

PREDSEDNIK: Milivojeviću, vi stvarno ne možete ili nećete da se kontrolišete i vi, Parlić? Na šta to liči? Na šta to liči da po ceo minut dok neko govori, sa druge strane vi vičete i namerno nećete da prestanete. Da li je to poštovanje? Da li je to odnos i prema temi i prema povodu?

Povreda Poslovnika, Tatjana Manojlović.

TATJANA MANOJLOVIĆ: Zašto ljude ucenjujete da u petak dođu… (Isključen mikrofon.)

PREDSEDNIK: Vidim da ste veoma nasmejani, samo ne znam šta vam je smešno, u čemu uživate i šta vam je smešno, čemu se tako radujete?

(Tatjana Manojlović: Zašto mi gasite mikrofon, Orliću? Zašto mi gasite mikrofon? Mislite da ćete tako da zaustavite da se čuje istina? Zašto mi gasite mikrofon, Orliću? Evo, ceo dan mi se ljudi javljaju.)

Divno ponašanje. Treba da vas je sramota i stid i sram.

Možda izgleda niste razumeli, ozbiljno vam kažem, slika koju o sebi ovih dana formirate i pokazujete, to je slika koju ste napravili sami. Nemojte posle bilo ko da bude kriv zbog toga što ste se vi na ovaj način ponašali.

Reč ima predsednica Vlade.

ANA BRNABIĆ: Hvala vam.

Neverovatno je opet da pominjemo taj slučaj, ni manje ni više pedofilije i za to optužujete ponovo vlast i SNS. Evo, ja pitam još jednog građane Republike Srbije, sve građane, bez obzira na to koga politički podržavaju, koga ne podržavaju, koga vole, koga ne vole, ljudi da li se ikada ovo dešavalo u Srbiji?

Da li je ikada iko politiku i političku borbu i debatu u Srbiji sveo na ovu razinu, na ovaj nivo, osim ovih ljudi? Čekajte, hoćete da mi kažete, a znam da je drugačije, da u strankama kojima pripadate ili kojima ste pripadali, nije bilo ljudi koji su napadali svoju porodicu, svoje žene, maltretirali, bili nasilnici porodični, najbrutalniji porodični nasilnici, da nije bilo ljudi koji su optuženi ili osuđeni za silovanje, silovatelja, da nije bilo narko-dilera? Pa, bilo je i ima ih. Ali SNS-u, ali i našim koalicionim partnerima, zaista da budem iskrena, nikada nije palo napamet da kaže - svi ste vi silovatelji, vi ste svi nasilnici, vi ste svi pedofili, vi ste svi narko-dileri. Nikada, to jednostavno nije ljudski.

Ja ću stoti put da kažem - ljudi, postoje neke stvari koje su ljudske i neke stvari koje nisu. Ja ne znam kakvo je to sredstvo političke borbe i političkog obračuna. Jel vi zaista ne znate ništa drugo da nam zamerite? Jel vi mislite da će tako neko da glasa za vas, tako što ćete nas da optužite za pedofiliju? Vi mislite da je to ozbiljno? Vi možete da padnete na takve grane i da odete kući kod vaših porodica i kod vaše dece i da kažete - nešto dobro sam danas uradila za Srbiju. Meni je to neshvatljivo. I na sve što sam ja vama rekla, pozvala, i na sve što sam vam rekla, što sam vas pozvala, molila, zamolila najljudskije. Molim vas, evo ja verujem da se vi borite protiv nasilja, kao što ja verujem da se mi svi ovde borimo protiv nasilja.

Evo, osudite pozive na linč od strane univerzitetskog profesora Jove Bakića koji je svaki dan sa mladim ljudima, sa studentima, osudite. Jeste li ih osudili? Niste. Osudite napadače na Dejana Vuka Stankovića, da ti ljudi znaju da bez obzira ko je politički vlast, opozicija, a ko šta misli i kako razmišlja, šta kažemo jedni drugima, da je nedopustivo da ljude napadate na ulicama. Jeste li osudili? Niste.

(Tatjana Manojlović: Napadate na radnim mestima.)

PREDSEDNIK: Manojlović, stvarno je sramota to što radite, kontrolišite se bar malo.

ANA BRNABIĆ. Osudite Milovana Brkića koji je na prvom protestu protiv, kako vi kažete, nasilja, koji je bio takođe i komemorativni skup, pozivao da se Aleksandru Vučiću otkine glava, odrubi glava ili šta god, koji je rekao da treba mladi klinci puškama da reše sudbinu Srbije.

Da vas podsetim, niste se još ogradili. I na sve što sam rekla, evo, vi ste rekli - u redu, predsednik Aleksandar Vučić, šta kažete, kasno je otišao. Njegove suze više nikome ne trebaju.

(Aleksandar Jovanović: To se već ponavlja. Dajte dalje.)

PREDSEDNIK: Aleksandar Jovanović da se smiri konačno.

ANA BRNABIĆ: Uzimate sebi za pravo da pričate u ime porodica koje su izgubile najmilije.

Ja vam kažem - a gde je bio predsednik Boris Tadić 2007. godine? Jel on otišao rano ili kasno ili se nikada nije pojavio, i nikada čak ni oglasio povodom tog masakra, nikada? Jeste tada vi nešto rekli predsedniku? Sramota i skandal šta vi sebi dopuštate, a šta drugima zamerite.

I konačno, poštovani građani Srbije, i mislim da je ovo u stvari i najbolji pokazatelj toga kakve su vaše vrednosti i na šta se svodi čitava ova naša debata u parlamentu, kako god bilo, na sve što sam ja vama rekla, vi ste meni odgovorili ličnom uvredom, ličnom uvredom.

Ne čudi me da ništa ne razumete, pošto sam ja glupa, ja sam mutava, ja sam nikakva. To je, eto, to je odgovor poštovane narodne poslanice na sve što sam rekla. Vi ste glupi, vi ništa ne razumete. Lična uvreda i ništa više. I svaka naša rasprava na kraju o bilo kojoj temi, pa i o ovoj najtežoj, se svodi na to, na lične uvrede, oni su pametni, mi smo glupi, oni su lepi, mi smo ružni, oni su obrazovani, mi smo neobrazovani. Oni valjda imaju sve zube, bele, predivan osmeh, a mi smo bezubi i krezubi. I sve je to tako. Eto, lična uvreda, opali, kad ne znaš šta drugo da kažeš i to je to. I eto borbe protiv nasilja, samo lična uvreda, šta god vam neko kaže, nemoj da koristite argumente, pošto ih nemate, već uvredite lično. Nikakav problem. Ja sam glupa, nemam problem sa tim. Sve je u redu. I homo premijerka sam i mutava sam i glupa sam i sve je u redu, nego samo vi osudite nasilje i pozive na nasilje Jove Bakića. Eto, tako, da završimo time. Hvala.

PREDSEDNIK: Ne vredi. Ja Jovanoviću koliko god puta da kažem, on se i dalje ponaša kao da je u kafani.

Reč ima Snežana Paunović.

SNEŽANA PAUNOVIĆ: Hvala, predsedniče.

Poštovana predsednice Vlade, uvaženi ministri u Vladi Republike Srbije sa saradnicima, poštovane koleginice i kolege, građanke i građani Srbije, ovo je prvi put da imam problem kako da počnem svoju diskusiju.

Nažalost, ne mogu da se otmem utisku da ova debata ne liči na ono što je trebalo da bude. Nažalost, ne mogu da se otmem utisku da smo pali na najbitnijem ispitu koji smo imali kao narodni poslanici. Nažalost, nismo čuli za tri dana nijednom rečenicu svi smo pomalo odgovorni, a jesmo.

Poštovane kolege, apsolutno mi se nije desilo da dobacim bilo kome od vas kada je govorio, niti bilo kome ko je govorio ispred vaših poslaničkih grupa. Užasno vas dobro čujem, jer ste desno od mene. Imaćete pravo da replicirate ako vas pomenem, ali vas molim da bar jednom kad govorim prećutite, uprkos tome šta o meni mislite. Ne zanima mene preterano vaš stav, osim ako bi se ticao ove teme, ali ga nisam čula ni od koga pre vas, pa verovatno neću ni od vas.

Šta je to što nam se dogodilo pre tri nedelje? Kakav smo poraz doživeli kao društvo? Dete je u Ribnikaru pobilo decu. O čemu smo trebali da razgovaramo? O tome gde je propust, pa nismo prepoznali da dete od 13 godina može da ima takvu ideju, a kamoli da, nažalost, uspešno sprovede svoju ideju u delo.

Da li je sistem zakazao ili nije zakazao? Jel to danas tema? Da li ministri treba da odu ili da ostanu na svojim pozicijama? Jel to primarna tema ili ćemo da pitamo šta se desilo pa roditelji nisu prepoznali da taj dečak ne raste zdravo? Svašta sam za protekle tri nedelje pročitala u novinama, na portalima, čula u emisijama. Svakakvih je karakteristika bilo, svakakvih priča iz navodno prve ruke.

Ono što sam pročitala jutros, duboko me je nateralo da se zamislim, ukoliko je tekst autentičan. Pojavila se jutros reakcija majke jedne devojčice koja je nastradala u Ribnikaru. Ona se obratila direktno roditeljima dečaka koji je pucao. Ona je objasnila da to dete nije učinilo zločin kao posledicu bilo kakvog vida nasilja u odnosu na njega, što znači da je duboko negde našlo korene verovatno u momentu i u činjenici da nije dovoljno bio voljen. I tu je problem našeg društva, ne Ane Brnabić, ne Bate Gašića, ne Branka Ružića, ne bilo koga od vas, drage kolege, društva, sistema vrednosti.

Sami smo birali da ga dovedemo do jednog nivoa koji nam je rezultirao na ovaj način. Kako smo birali? Odlučili smo da postanemo preterano moderni, da brinemo samo o tome da li će deca imati najnoviju marku patika, jakne, telefona, da trčimo da zaradimo sredstva da im to obezbedimo i da usput ne razmišljamo da li im treba dva sata vremena dnevno da sa njima razgovaramo, smejemo se, svađamo se ako imamo razlog, objasnimo da nisu u pravu zato što su nešto pogrešno razumeli. Krenuli smo da negujemo vrednosti da bismo se dopali široj okolini, postali deo nečega što ne znam kako se zove, ali je sve to apsolutno i slovima naš izbor.

Mi smo i u protekle tri nedelje odlučili da razgovaramo o svemu, ali smo samo jednom pomenuli dečaka koji je svetla tačka ovog tunela u kome nema ni gram svetla. To je dečak koji nije odličan đak, sećate ga se sa početka ove nesrećne priče, ali je trčao sa kraja na kraj škole da spasi svoju mlađu sestru. E, to je vaspitano dete.

Ne znam da li je imao najnovije patike, ali znam da je imao roditelje koji su mu objasnili šta su vrednosti. On je stariji brat, on mora da čuva mlađu sestru. On nije imao svest da trči pred mecima, pred kišom metaka, nego je imao zadatak – on je stariji brat.

Jesmo li mi nekome starija braća i sestre? Jesmo li nečija deca? Jesmo li konačno nečiji roditelji? Imamo li svest da nam rastu deca koja, bez razlike jesu li deca poslanika iz vlasti ili poslanika iz opozicije, mogu za pet godina, za tri da se zaljube jedno u drugo. Šta ćete onda, uvažene kolege? Kako ćete na svadbu sopstvenoj deci sa predrasudama na bazi političke pripadnosti?

Gde smo došli kao društvo i ko nam je kriv, tačno? Sami smo krivi. Ko god sebi da za pravo da kaže da se ne oseća krivim nema gram morala. Baš me briga kojoj partiji pripadate i da li me sad razumete, podržavate, slažete se sa mnom. Ne morate. Ovo je najracionalniji presek onoga što nam se dogodilo.

Mi smo birali da nam ne odgovara da živimo sa bakom i dekom, bez razlike da li su mamini mama i tata ili tatini mama i tata. Neka njih tamo negde sa strane, a kad imamo obaveza, različitih, da ne budem pregruba pa objasnim kakve su nam i obaveze, onda deci dovedemo dadilje koje smo našli preko oglasa, uglavnom nekvalifikovane. Prepustimo ih na tri sata, na pet sati, na sedam sati nekome ko izvesno drži telefon i razgovara sa nekim drugim. Telefon je i u ruci našeg deteta i ono na internetu traži sve ono što mu se učini primamljivim, na šta natrči, što iskoči kao jedan od banera. Sad vičemo – kriv je ko?

Nekada smo imali bake kao korektivni faktor, pa kad su roditelji pregrubi a vi se sakrijete iza bake ili deke, jer oni obično ne daju da baš dobijete prutom onoliko koliko biste inače. Sad ne uzimamo prut. Sad i ako uzmemo prut idemo pravo u školu da pitamo nastavnika što je dao trojku mom detetu koje 100% zna za pet, a onda vičemo sistem ne valja.

Mi smo ponizili prosvetne radnike. Mi smo ih doveli do faze da su naša deca bogovi u odnosu na njih. Mi smo rekli da naša deca imaju prava, i slažem se, ali im nismo objasnili šta su im obaveze, pa onda prava koriste besomučno, jer su deca pametnija od nas, svidelo se nama ili ne. Mudrija su. Znaju deca šta su emocije.

Znaju i da je prirodno da je svaki roditelj najosetljiviji na svoje dete i da u tom kontekstu reaguje potpuno neracionalno, ali imali smo ranije i neke roditelje kojima niste smeli da dođete i da kažete da vas je nastavnik počupao za uvo ili udario prutom po ruci zato što biste dobili i kući batine, jer je nedopustivo i niste 100% bili u pravu ako je nastavnik ili učitelj vikao na vas. Hteli smo da to promenimo i sigurna sam da smo u tom trenutku mislili da je to idealno za našu decu.

Oprostite, promenili smo mi zakon, doveli do sloboda, ajmo da se danas suočimo sa tim da to u primeni nije pokazalo da je idealno. Jel to teško? To je bila tema ove sednice.

Meni ne treba ostavka predsednice Vlade, Ane Brnabić. Ne zato što smo mi ni drugarice, ni kume, nego zato što od vas očekujem da sada, potpuno svesni šta nam se dogodilo, sednete kao Vlada, promenimo sve zakone, vratimo ovaj sistem u normalu, da onda sednemo kao narodni poslanici i razgovaramo i o tome.

Nisam ja neko ko ovde traži ukidanje prava deteta. Ja sam neko ko ovde traži da ne okrećemo ove stvari na glavu, da se ne ponašamo kao u crtanom filmu – slatka, mala izvrnuta torto ovde ne stoji kao teza. Na nju nemamo pravo.

Razgovaraćemo kada budemo pričali o drugoj tački dnevnog reda i o onim nekim osetljivijim temama, temama koje se tiču televizijskih sadržaja, ali gde smo mi opet u svemu tome? Gde smo kao roditelji u svemu tome? Na nivou Pepa praseta sa „Jutjuba“? Kako smo ispustili da pričamo neke pričice i bajke svojoj deci? Za čim to žurimo? Sad će mi neko reći – teško se živi i žuri se za zaradom. Tako je.

Međutim, roditelji nemaju u ovom trenutku ni prava ni izgovor da optuže bilo koga pre, nego sebe. Kada to kažem ne mislim svi. Roditelji su i roditelji ovog dečaka koji je trčao po celoj školi, ali roditelji koji su propustili da u odrastanju… Tu je dr Dana Grujičić, ona to razume bolje od mene, ona to poznaje sa pozicije stručnjaka. Kako je moguće da kao roditelj ne prepoznate ovakvu anomaliju kakvu je dečak izvesno imao? Da li to znači da samo niste obratili pažnju? Da li to znači da vas se nije ticalo? Zašto guramo glavu u pesak ako je to tako?

Nije moja težnja da na ovoj sednici sada primarno optužim roditelje malog Koste, ali ne mogu da budem odgovorna prema sebi, ni prema vama, ni prema građanima Srbije ako to ne uradim.

Ja neću uopšte da tražim, ni da glasam za ostavku Bate Gašića, ali ću da tražim da po hitnom postupku uhapsite ubicu iz Priboja. Nađite ga. Ja znam da to nije lako. Nađite čoveka koji nam je napravio još jedan problem u problemu. Danas je u Priboju sahrana tog mladog čoveka i stoga će se naći neko ko će sa zadnjom namerom probati da objasni da to nije kafanska svađa i tuča, nego da ima ko zna koji motiv. Saučešće i toj porodici.

To je zadatak policije i zato, ministre, nađite njih, nađite sve one koji su sebi dozvoli luksuz da njihovo ludilo ispliva u protekle tri nedelje i svima nama, žao mi je što nema ministarke kulture i ona nam treba, da probamo da se dogovorimo u kom smeru da idemo dalje po pitanju medijskih sadržaja.

Kako da promenimo naslovne strane novina da možemo po njih da pošaljemo dete od šest i sedam godina? Dete koje ume da čita, ako ga danas pošaljete na kiosk po novine, rizikujete da pročita ono što ne želite da sa toliko godina zna. Zašto je sve postalo senzacija i zašto smo pristali na senzaciju? Jel možemo to da promenimo sve zajedno ili moramo i dalje da merimo krvna zrnca jedni drugima potpuno nesvesni da samo dodatno pravimo problem svim građankama i građanima Republike Srbije.

Nisam ja najveći pacifista među vama, ali sam danima posle, pre svega masakra u Ribnikaru, a onda i tragedije u selima kod Mladenovca i Smedereva, razmišljala kako smo do toga došli, šta se dogodilo, zašto odjednom sve to što je psihička nestabilnost izlazi na površinu, koliko motivišemo pričama o svemu što se desilo, koliko smo svaki put kada smo objavili najbrutalnije vesti o tome da je neko ubijen, silovan, prebijen, šta god, motivisali nekog drugog da i on to može samo zato što bi želeo na naslovnu stranu.

Možda je to put. Jednom davno mi je jedna doktorka rekla da u jednoj zemlji Evrope kada su shvatili da je porast nasilja toliki prekinuli su da o nasilju izveštavaju. To je posle tri meseca pokazalo rezultate u smanjenju broja takvih slučajeva. Možda je i to pravac.

Ovo sve pričam samo kao ideje, jer da imam rešenje ne bih ni čekala Skupštinu, izašla bih, popela bih se pa bi vikala na sav glas da imam rešenje. Nema ga niko od nas ko ovde optužuje i Vladu i ministra i predsednika. Sve smo čuli. Od svega sam se u prvom danu branila replikama. Kojekakve budalaštine su spočitane SPS, vladajućoj većini. Onda sam odlučila da više neću ni da odgovaram, jer kad god odgovorite, čini se da ono što je rečeno ima smisla, nekad je i bolje da pustite da o tome sudi vreme.

Svima će jednog dana da nam sudi vreme i za ono što smo uradili i za ono što nismo. Jedini aplauz koji je u ovoj sali trebao neko da dobije je ovaj dečak čije ime ne znam, ali mi je zaista ostao najsvetlija tačka ovog doba u kome živimo.

Njega treba pustiti, možda on neće biti jednog dana ni lekar, ni doktor nauka, završiće možda neku školu koja je neka zanatska, biće možda majstor za ne znam šta, ali će uvek biti dobar čovek i uvek će biti neko ko zna šta je porodica i uvek će biti neko ko zna šta su mu obaveze i uvek će biti čovek koji će staviti one koje voli ispred sebe.

Hajdemo da vratimo ljudima tu ljubav koja se negde izgubila u trci za materijalnim vrednostima. Nekad te materijalne vrednosti ne znače ništa i u većini slučajeva, nažalost, ne znače apsolutno i slovima ništa.

Vršnjaci, konačno i to kako smo doveli decu do faze da jedni druge diskriminišu na najbrutalniji način. Nikada deca nisu bila milosrdna i kada smo mi bili mali bilo nemilosrdnih karakteristika, ali kada za to čuju roditelji nisu išli da se svađaju ni sa direktorom škole ni sa mamom i tatom onog drugog, nego su grdili svoje dete. Kako smo došli do toga da imamo devojčicu koja je romske nacionalnosti da joj drugari donesu bakarnu žicu i objasne joj da su tako hteli da joj pomognu? Odakle deci priča o tome da je bakarna žica nešto što pripada Romima? Naša je to priča. Deca kopiraju samo ono što mi radimo. Zato je krajnje vreme da prestanemo da radimo stvari koje ne idu u prilog nikome od nas, našim porodicama, našim roditeljima.

Prestanimo da radimo još jednu stvar, koliko god je teško biti opozicija, koliko god postoje ambicije da se dođe na vlast, za to postoji način. Znam da većina vas pamti 5. oktobar i vidim da je većina vas zaboravila da se pre 5. oktobra desio 24. septembar, neki izbori koji su doveli do rezultata da je to bilo prilično blizu, da ja sada ne komentarišem i ne izazivam one reakcije koje bi mogle da se dogode.

U tim okolnostima 5. oktobar i ako je bio ružan i nije doneo ništa dobro, nemojte da se zanosite, to ova distanca pokazuje, ima smisla, ali sa pozicije sa koje smo, opet našom greškom i zato smo krivi gospodo iz vladajuće većine, smanjili cenzus na 3% da danas pričamo o 5. oktobru sa pozicije nekoga ko ima podršku 3,5% građana. Hajde da i o tome razmišljamo racionalno.

I nemojmo da ljude koji nas poštuju, koji vas vide kao budućnost, nije pošteno obmanjivati ih. Nije pošteno obećavati ono što kasnije e može da se pretoči u dnevni red Skupštine. Vi odlično znate o čemu ja pričam. Vi odlično znate kakve smo polemike imali. Pre nego krenemo sa nekim javnim proglasima, sa nekim pozivima, hajmo da prvo vidimo šta je zakonski i šta je po Poslovniku. Po Poslovniku je najpre da budemo ljudi svesni odgovornosti koju smo dobili sa titulom narodnog poslanika, pa onda sve ostalo.

Ako to nismo u stanju, onda ova sednica ni ne treba da se završi. Hvala vam.

PREDSEDNIK: Hvala.

Reč ima Milenko Jovanov.

MILENKO JOVANOV: Poštovana predsednice Vlade, dame i gospodo ministri, poštovane kolege narodni poslanici, nažalost nismo evo po redosledu ovom kako već inače ide, na kraju dolazim do reči, a zaista sa te pozicije mogu da zaključim zaista da smo vrlo malo pričali o onome što je tačka ovog dnevnog reda i s tim u vezi ja želim da kažem da smo mi kao poslanici poslaničke grupe „Aleksandar Vučić – Zajedno možemo sve“ tu da podržimo mere Vlade koje su preduzete nakon dve tragedije koje su se u Srbiji desile.

Podsetiću da su te mere, pod jedan – razoružavanje Srbije. Dakle, upućen je apel građanima koji imaju nelegalno naoružanje, odnosno oružje za koje nemaju dozvole, da to oružje vrate, kao i da će posle toga biti strože kontrole i strože kažnjavanje onih koji su držaoci ili vlasnici nelegalnog oružja.

Takođe, da će biti stroža pravila po kojima će oni koji imaju dozvolu za oružje moći da ga zadrže, da će biti češće provere, da će biti češće kontrole i da ćemo na taj način dovesti do toga da neko oružje ne može da se koristi za izvršenje ovakvih strašnih zločina.

Pod dva – smanjenje starosne granice za krivičnu odgovornost sa 14 na 12 godina.

Pod tri – zapošljavanje još 1.200 policajaca u školama i tu dolazimo do još jedne tačke šizofrene politike koja nam kaže „ a gde vam je policija i zašto zapošljavate 1.200 policajaca, pravite policijsku državu?“ Iskreno, drago mi je da se zapošljava još toliko policajaca i voleo bih da se zaposli još, da vratimo ono što je nekada bilo. Bilo je priče o tome i u prethodnom vašem mandatu, da se vrati ona pozornička služba policajca u kvartu, nekoga koji poznaje sve, sve zna, odnose, zna događaje.

Ja kada sam bio dete, mada to danas ne može da se poredi sa današnjim vremenom ni po čemu, kada god je taj policajac nailazio jednostavno tog momenta nastaje tajac i svi su mirni i svi se gledaju da nikako ni na koji način ne skrenu pažnju na sebe. Dakle, to je bio autoritet države i o tome treba da razmišljamo i u nekoj perspektivi.

Sada dolazim do četvrte i pete tačke koje su međusobno prožete. Dakle, formiranje saveta za borbu protiv vršnjačkog nasilja koji ste već imali i počeo je da radi i formiranje grupe za bezbednost dece na internetu.

Ovo peto je izuzetno važno i molim vas da posebnu pažnju posvetite tome. Dakle, mi smo kao civilizacija za jedan kratak vremenski period prešli jako veliki put razvoja. Dakle, ako uzmete period, ne znam, od osamdesete kada sam se rodio, do 2000. godine, nije se tu Bog zna šta desilo u tom nekom periodu tehnološkom i u svakom drugom smislu, ali od 2000. godine do 2020. ili 2023. godine u kojoj živimo, mi smo za nekoliko godina napravili toliko velike korake da je jako veliko pitanje da li smo u stanju da uopšte predvidimo šta je ono što će se desiti tridesete, trideset i pete, četrdesete, pedesete itd. Već danas govorimo o veštačkoj inteligenciji koja je svesna same sebe. Ljudi, to su za mene lično strašne stvari.

Jedan otac je nedavno govorio i to sam negde video da mu je sin rekao: „Znaš, tata, ti kad pričaš o vršnjačkom nasilju, to je drugačije nego kada si ti išao u školu, jer ti si tada mogao to da doživiš u školi i kad odeš kući ti si došao u neku svoju oazu mira, a mi danas to preživljavamo i na društvenim mrežama i to traje i traje i traje stalno“. Zato moramo time da se pozabavimo, pored toga da se pozabavimo svim onim što gledamo od jednog dela političke scene, a to je bukvalno podizanje agresije na neverovatan nivo.

Rekao sam već jednom i ponavljam ponovo, najveće žrtve njihovih medija, njihovih Tvitera, njihovih nastupa, su njihove pristalice. Oni te ljude toliko radikalizuju da su ti ljudi stalno pred pucanjem.

Strašno je u kakvoj atmosferi ti ljudi žive, ne zahvaljujući ovom društvu, nego zahvaljujući konkretnim političkim činiocima u ovoj zemlji koji smatraju da će na taj način postići nekakav efekat na nekim izborima.

Evo ga dokaz iz Grčke od juče, prekjuče, da neće. Dakle, Grčka je imala tragediju. Ljudskom greškom je došlo do toga da su dva voza, teretni i putnički, išli istim kolosekom, jedan nasuprot drugog. Desio se čeoni sudar. Stradao je jedan broj uglavnom mladih ljudi, studenata, koji su se vraćali sa odmora. Bile su demonstracije, mislili su da će na tome da obore vlast i pokazalo se da su doživeli debakl. Dakle, ljudi, nemojmo to da radimo. Nemojte na ovome da gradite politiku, to nije nešto na čemu se politika gradi.

Čuli ste danas ono što mi slušamo od početka ovog mandata – svaki mrtvački sanduk je sa njihove strane pokušan da se iskoristi za nekakvu politiku. Tu kraja nema.

Šta je alternativa merama Vlade? Svedoci ste, kao i ja, da alternative nema, jer ništa novo nismo čuli. Kada sam govorio prvi put, rečeno mi je da je alternativa ostavke. I da ponovim još jednom – to znači, onog momenta kad ostavke podnesu neki ministri, odnosno u ovom trenutku jedan ministar, gospodin Gašić, šef BIA-e, za koga još uvek nismo saznali kakve on tačno veze ima sa svim ovim, osim da tu verovatno ima nekih drugih strujanja koja su interesantna, ali da ne ulazim sada u to, da se zabrane neki rijaliti, da se oduzme pravo rada nekim televizijama. Kao što vidite, nema tu principa, kao što ste rekli, nego ćemo da biramo – Survajver može, ali ovo drugo ne može. Ludilo na nekim televizijama nam je jako sporno, ali zato ludilo na našim televizijama je super. Vi imate direktan prenos odavde i pravljenje paralelnog univerzuma na jednom od tih medija. Dakle, kako se to kaže, u momentu dok se dešava, ima taj izraz, u rijal tajmu, u tom trenutku oni prave potpuno paralelni svet.

Dakle, to je ono što se dešava. Paralelno prave atmosferu takvu da ja zaista očekujem da svakoga dana neko dođe ovde da kaže – ovi bre nisu normalni, ove sve treba pobiti! Do pucanja. Zašto to rade? Ja verujem da ni sami ne znaju. Ali, eto tako, ušli su u te šine i iz tih šina nema iskakanja.

Onda će ponovo da dožive debakl kao što su ga doživeli i onda će ponovo da bude – a šta nam se desilo? Ništa vam se nije desilo. Desilo vam se ono što vam se već jednom desilo.

Isto ovo je rađeno pre pet godina, 2018. na 2019. godinu, iste priče, iste pretnje, od istih ljudi, isto jurnjava po ulicama, isto plivanje u Savi i Dunavu, isto, sve isto, sve preslikano. Bilo je – evo ga, danas je gotov, evo ga, sutra je gotov, danas nas je bilo milion, sutra će nas biti dva miliona, pitanje je sata, gotov je Vučić, beži iz zemlje, blokirajte aerodrom, ne smeju da pobegnu! I? Dođu izbori, oni kažu – bojkotujemo izbore, vraćamo se jači, nikad jači posle bojkota. Sad ćemo da im pokažemo. Ljudi ih poslušaju, bar oni koji glasaju za njih, mada im bojkot i nije nešto uspeo, ne glasaju na izborima, posle toga ponovo debakl.

Ko nam deli lekcije? Deli nam lekcije čovek koji nije dobio neki procenat manje glasova od predsednika Vučića na predsedničkim odborima, on je dobio 2,3 miliona, ovaj dobio 600 i nešto hiljada. Znači, milion i 700 hiljada glasova manje. Onda kažu – to je ucena, to je ono, to je ovo. Ko može toliko ljudi da uceni? Hajde više se saberite sa time! Hajde više pokušajte sami sebi da objasnite da ova stranka ima 700 hiljada članova.

(Ivana Parlić: Prevarenih.)

Ali zašto potcenjujete? Evo dobacuju – prevarenih i to vam je ono stalno uporno potcenjivanje tih ljudi. Ljudi koji glasaju za nas su prevareni, obmanuti, potkupljeni i ne znam ni ja šta, a ovi su divni i slobodni. Onda se pitate zašto ti ljudi nikada neće glasati za vas. Pa nikada i nikada ne razmislite o tome kako to da ste pre samo nekoliko godina vi imali podršku tih ljudi i nikada je više nećete imati. Kako o tome ne razmišljate, jer vas ne interesuje. Vi te ljude vređate, vi te ljude ne podnosite, vi te ljude prezirete.

(Ivana Parlić: Žalimo ih.)

Šta je bila… Žalite ih? Drago mi je. Građani Srbije koji podržavate predsednika Vučića, koji glasate za SNS ne samo da vas preziru nego vas i žale. Eto.

Šta se posle toga dešava? Napad na patrijarha, najgori mogući napad na patrijarha dva dana, upašće na Sabor, drže skup ispred sedišta SPC, ljudi moji, prave video klipove, selfije da oni kažu Sinodu šta treba Sinod da radi, jer crkva i država su razdvojene. Jel tako i zato političari normalno da idu pred crkvu i da kažu crkvi šta treba da radi? Da prekreče Mural patrijarha Pavla, najvoljenijeg patrijarha koji je srpski narod imao od, ne znam, Gavrila Dožića možda do danas. Ali, ne, prekreče Mural patrijarhu Pavlu. Izvređaju patrijarha Porfirija na pasija kola. Svakoga i tu ste napravili grešku.

Ako mogu, Zagrađanin, ja da završim. Ako ne, da vi nastavite pa kada završite vi, ja ću se uključiti. I onda će posle biti ovo ili ono. Jel tako?

U svakom slučaju, niste ceo taj fenomen sagledali kakav jeste. Dakle, da, jesu vređali Janka Tipsarevića sada, jesu vređali Dejana Tomaševića sada, ali svako ko se usudio da ne mrzi je prošao kroz to. I Gaga Antonijević i Miki Manojlović i Nenad Jezdić koji se gle čuda usudio da na državnoj ceremoniji glumi, jer zamislite on je glumac i usudio se da glumi Knjaza Miloša. Onda su mu ovde demolirali lokal ili šta je već bilo. Nešto su petljali tu oko toga. Da li su izlog razbili ili šta su već radili?

Nažalost, mi smo u ovoj celoj priči čuli da je odgovorna Vlada, da je odgovorna Skupština, da su odgovorni mediji, da su odgovorni pojedinci, društvene grupe, Internet, itd. ali se nismo dovoljno, osim u obrisima maločas, pozabavili porodicom.

Kako je moguće da je kriva i direktorka škole i razredni starešina i ministar i ovi i oni, da ne nabrajam ponovo, i pritom ne tražim krivicu, ja sam saglasan, jasno je ko je kriv, kriv je onaj koji je povukao oroz, ali kako smo došli dotle da dete mesecima nešto priprema a da roditelji to ne primete? Zato što su nam deca od osam do jedan u školi, od dva su na engleskom, od tri su na drugom jeziku, od pet su na sportu, od šest su ne znam gde i onda dođu da prespavaju kući i idemo dalje. Sutradan novi krug. To je posledica vremena u kome živimo.

Nismo govorili o uticajima koji su mnogo veći. Priča se o Kristijanu, o ovome, o onome. Kakav crni Kristijan? Pa on služi za sprdnju. I ja imam decu tog uzrasta. On služi za sprdnju. Rijaliti, pa to niko živ ne gleda. Niko živ ne gleda od te dece, od te generacije rijaliti. Niko, niti ih to interesuje.

Gledaju mnogo opasnije stvari na Internetu, na TikToku, na Jutjubu itd.

Evo vam sada istraživanje američke organizacije koja kaže …

(Ivana Parlić i Radomir Lazović: Kako američka?)

Šta je problem što je američka sad?

PREDSEDNIK: Lazoviću…

MILENKO JOVANOV: Šta je problem, Lazoviću, sada?

PREDSEDNIK: Kontrolišite se, Lazoviću.

MILENKO JOVANOV: Jel može nešto da se kaže ovde da ti ne dobacuješ?

(Radomir Lazović: Ne može.)

Ne može? Ajde dobacuj onda. Ajde budi srećan. Ajde dobacuj. Ajde.

PREDSEDNIK: Na šta to liči?

MILENKO JOVANOV: Ajde.

Počinje uskoro ispitni rok junski.

Algoritam Jutjuba korisnike od devet do 14 godina usmerava na nasilan i opasan sadržaj. Izveštaj američke organizacije, Projekat tehnološke transparentnosti koja se bavi uticajem društvenih mreža na živote ljudi pokazuje da Jutjub usmerava mlade ljude i decu na nasilne sadržaje. Uglavnom, napravili su lažni nalog od, ne znam, 14 godina, 12 godina, devet godina, kako je to već išlo, pojavili se tamo, dobijali neke sadržaje koji su ovakvi i onakvi.

Dakle, „jutjub“ je naravno demantovao, ovi kažu da nije tačno da algoritam tako radi i sada je to pitanje šta i kako? O tome mi treba da razgovaramo u narednom periodu, kako sa tim da se izborimo, a da ne budemo ovde optuženi od onih istih da radimo cenzuru interneta, da radimo ne znam ni ja šta?

Dakle, da sa jedne strane zaštitimo decu, zaštitimo društvo, a sa druge strane da ne narušavamo ono što su ljudske slobode i pravo. I, to je ono što…

(Radomir Lazović: Sa druge strane sebe.)

Šta je rekao?

(Predsednik: Lazoviću.)

U svakom slučaju ono što jeste problem, to je da mi nemamo u društvu razumne i racionalne ljude sa kojima možemo da razgovaramo, a da se nalaze na drugoj strani, nažalost to ste imali prilike da vidite sada. To sada vidite i ovog momenta, dakle, ovog momenta.

Ja sam mislio da je Kosovo i Metohija sporna tema na kojoj možemo da se ujedinimo zato što je za njih i one koje podržava Viola fon Kramon i finansira Viola fon Kramon Kosovo odavno nezavisno i kako možete da pravite konsenzus sa nekim za koga je ta priča završena? Ali, ako ovakva stvar nije mogla da nas ujedini, onda je to veliko pitanje kuda u stvari idemo?

Na samom kraju da bi ljudima bilo jasno šta oni rade i o čemu pričaju, jedan opet od njihovih vedeta sa „tvitera“ kaže ovako – da ponovim, promene će se desiti, sporo i gotovo nevidljivo, zakačiće svakog, jer niko nije otporan na šansu koju smo dobili od ubijene dece, šansu koju kao društvo odgovorno za njihovu smrt nismo zaslužili to je i prokletstvo sa kojim ćemo živeti mi, nezasluženo preostali, haštag i kako već ide.

Dakle, sve dok mi na javnoj sceni budemo imali ljude i potpuno svejedno iz kog miljea, koji u ovakvim stvarima vide šansu, koji u iskakanju voza iz šina vide šansu, koji u poplavama vide šansu, koji u masakrima vide šansu, u koroni vide šansu, mi ćemo teško moći kao društvo da napravimo jedan iskorak, da kažemo ovo su pravila, u redu je politika, u redu je da se udaramo po cevanicama, u redu je da boli, ali ovu granicu ne prelazimo. To se neće desiti, jednostavno ako neko ovo, a videli ste - vidi kao šansu, tu teško da bilo kakvog dogovora može da bude. Hvala.

PREDSEDNIK: Povreda Poslovnika?

ĐORĐE PAVIĆEVIĆ: Ja bih reklamirao član 107. - korišćenje uvredljivih izraza, a ovo već nije prvi put danas da se događa.

Predsednica Vlade je iskoristila onaj izraz koji je iskoristila neki dan, u množini, to da kažem, danas je potvrdila, da je…

PREDSEDNIK: Da li ste se vi javili za reč da raspravljate sa predsednicom Vlade ili da ukažete na neki problem vezano za član 107?

ĐORĐE PAVIĆEVIĆ: Ne, ne, ja vas upozoravam, a i poslanik Jovanov je takođe upotrebio danas u svom govoru uvredljive izraz. Rekao je da ovde nema razumnih ljudi sa ove strane i racionalnih ljudi? Da li to znači da mi svi sada treba da idemo u ne znam, u mentalne institucije, ili šta već?

PREDSEDNIK: Znači, vaša razmatranja i dalje razvijanje tuđih reči, nisu povreda Poslovnika i nemojte da vičete i mašete rukom.

(Đorđe Pavićević: Samo vas upozoravam da reagujete.)

Sada lepo sedite, dole pristojno. Dakle, ne javlja se za povredu Poslovnika, kada hoćete da replicirate drugom narodnom poslaniku, a pogotovo da replicirate, ne znam, predsednici Vlade.

Nadam se da ste se prijavili za reč. Ako ste se prijavili za reč, evo sada prelazimo na listu, pa, ćete dobiti priliku. Što se tiče odnosa, jel znate zašto je Milenko Jovanov uopšte komentarisao vas, ne vas lično nego vas sa te strane? Zato što ste vikali sve vreme dok je govorio, zbog toga. Evo, vam ga Lazović vaš ispred vas, pitajte ga. Pitajte ga zašto sam ga tri puta molio da prekine sa tim. To je takvo vaše ponašanje, to je ono što pravi problem uvek.

Prelazimo na listu prijavljenih za reč.

Prvi je Dragan M. Marković.

Izvolite.

DRAGAN M. MARKOVIĆ: Poštovani gospodine Orliću, poštovana predsednice Vlade sa saradnicima, poštovane kolege poslanici, poštovani građani Srbije, najpre želim da izrazim saučešće porodicama ubijenih u OŠ „Vladislav Ribnikar“, kao i u selima u okolini Mladenovca i Smedereva, u Malom Orašju i Duboni.

Ja sam svoj radni vek proveo u sektoru bezbednosti i tokom rada se susretao sa raznim stvarima, ali uprkos tome i takvom iskustvu i posle ovih 20 dana ne mogu da shvatim brutalnost prilikom izvršenja ovih krivičnih dela, odnosno ovih ubistava. Smatram da jeste trenutak da se svi pojedinačno preispitamo šta i koliko smo mogli da uradimo da sprečimo ovakve nemile događaje. Takođe mislim da ne treba politički zloupotrebljavati ove tragedije. U svakom slučaju, uveren sam da političko prepucavanje odgovornosti neće rešiti probleme.

Mislim da svi treba da budemo konstruktivni u pronalasku rešenja na nivou celokupnog društva, kako bi se eventualne slične tragedije u budućnosti sprečile. Samo proaktivnim delovanjem svih nas možemo da vratimo osećaj sigurnosti građanima Srbije.

Kada govorim o odgovornosti, moram priznati da ne vidim sa profilne strane šta su BIA i MUP mogli da urade da bi sprečili masakr u beogradskoj školi. Ne možete očekivati da tajna policija prati ili nadgleda trinaestogodišnjaka bez bilo kakvih snažnih indicija da će tako nešto učiniti. Ni dečak ubica, ni roditelji nisu bili povezani sa nekom terorističkom organizacijom ili sektom da bi to bio razlog za njihov nadzor od strane BIA ili MUP.

Dečak ubica, taj trinaestogodišnjak je izvršio masakr, a i da sami roditelji i prijatelji nisu bili upoznati sa planom tog monstruoznog zločina. Moram nažalost konstatovati da nije moguće sve sprečiti, jer kapaciteti i najmoćnijih službi su jednostavno ograničeni. To posebno važi za ovakve tragične događaje kada su vinovnici ovako mlade dobi. Uostalom, moramo priznati, pre svih zakazali su porodica, škola, zajednica, svi mi kao društvo, budući da nismo uočili potencijalni problem. Zato svi moramo zajedno da radimo na rešavanju i pružanju pomoći svima koji su pogođeni ovom tragedijom.

Takođe i u slučaju masakra u Mladenovcu i Smederevu videli smo koliko je policijskih snaga te noći angažovano. Policajci su išli da hapse ubicu, nisu razmišljali o svom životu. Jedini cilj im je bio da ubicu privedu pravdi. Drugi su radili više od 30 sati, nisu išli kući prikupljajući materijalne dokaze i poštujući procedure kako na sudu ne bi bilo mogućnosti da ubica bude oslobođen zbog nedostatka dokaza i iz tog razloga smatram da svim pripadnicima policije treba odati priznanje.

U svakom slučaju, moj utisak je da je policija reagovala maksimalno profesionalno. Međutim, ponoviću, ovakve i pojedinačne akte je teško predvideti kada za tako nešto ne postoje prethodne indicije. Zato je jako važno da se svi zapitamo, najpre kao članovi društva kako svojim ponašanjem možemo da utičemo da se ovakve stvari ne ponavljaju i šta uraditi da se ne bi desile slični slučajevi u budućnosti.

Verujem da se i u sektoru bezbednosti postavljaju ista pitanja, kako i na koji način unaprediti sistem zaštite i uskladiti ga sa rizicima i pretnjama koje nosi savremeno doba. Naravno da nije rešenje ni praviti bunkere oko svake škole i da je povećan broj policajaca u školama samo privremena mera, jer to nije trajno rešenje. To bi otvorilo pitanje šta sa srednjim školama, fakultetima, studentskim domovima.

U svakom slučaju, treba naći meru u budućnosti u delovanju kako se ne bi narušila ljudska prava i slobode. Zato je neophodan dijalog svih nas van dnevne politike, uključivanje stručnjaka iz svih oblasti u rešavanju ovih problema. Naše je da stvorimo najbolje uslove da oni koji su stručni rade na rešavanju ovih problema.

Mere koje je Vlada predložila mislim da su dobre, daju sada rezultate kada je u pitanju oduzimanje oružja, za neke treba vremena. Mislim da izveštaj Vlade o trenutnoj bezbednosnoj situaciji je dobar i mi poslanici iz poslaničke grupe PUPS – Solidarnost i pravda ćemo podržati u danu za glasanje. Hvala.

PREDSEDNIK: Hvala.

Reč ima Aleksandar Olenik.

ALEKSANDAR OLENIK: Dame i gospodo, građani Srbije, poštovani građani Vojvodine, mi ovde pričamo o odgovornosti, ne o krivici.

Svaka vlast, pa i ova naša vlast, ova Vlada, ima prvu, jedinu i najvažniju odgovornost, a to je da obezbedi sigurnost, fizičku sigurnost građanima. Ova Vlada to nije uspela da učini i zato je odgovorna. Nije kriva, odgovorna je. Kriv je masovni ubica iz Mladenovca, kriv je dečak masovni ubica iz osnovne škole. Kako se ta odgovornost Vlade, odnosno gospodina Gašića, koji nije tu trenutno, vidim da ima zamenu, može konkretizovati? Ja mogu da razumem da nije bilo moguće sprečiti masovno ubistvo u osnovnoj školi. Mogu donekle da razumem da je i masovno ubistvo u Duboni bilo iznenađenje za policiju.

Ono što je meni sporno, to je reakcija policije nakon ovog prvog napada u Duboni. Napadač je pucao iz kalašnjikova, svi su bili alarmirani, čuli su, zvali su policiju. On je onda nesmetano seo u auto i otišao do Malog Orašja. Između Dubone i Malog Orašja ima sedam kilometara. To je otprilike kolima 10 minuta, ali prvo je morao da dođe do kola, da uđe, znači imamo nekih 15 minuta od prvog napada u Duboni do drugog napada u Malom Orašju. Šta je policija uradila u tom intervalu od 15 minuta? Po mom mišljenju, policija je bar morala pokušati da spreči masovnog ubicu da iz Dubone izađe, da se vozi kolima 15 minuta i da dođe nakon toga do Malog Orašja i da tamo ponovi ubistvo.

Žao mi je što gospodin Gašić nije tu, pretpostavljam da ću moći da dobijem odgovor na sledeće pitanje – da li je bilo policije u Duboni? Da li je bilo policije u Malom Orašju? Ako je bilo, šta je policija radila? Ako policije nije bilo na ova dva mesta, ko je tako odlučio? Čija je to procena bila? Ne radi se samo o Duboni i Malom Orašju. Moje pitanje je – da li se tako čuvaju i ostala mesta u Srbiji? Da li tako čuvate i ostala sela po Vojvodini? Da li ima policije na primer u Bočaru, Itebeju, Banatskoj Topoli ili i tamo možemo da dozvolimo da budemo iznenađeni?

Odgovornost Vlade, odnosno ministra Gašića je u tome što građani ne odgovaraju gde je i šta policija radi, ni poslanici, svi ovde, a pogotovo opozicioni, ne odgovaraju za raspored policije i zadatke koje ima i za njihovu reakciju. Za to odgovara samo ministar Gašić i Vlada. Zato su ministar Gašić i Vlada odgovorni. Zato je gospodin Ružić podneo ostavku, zbog te iste odgovornosti, jer ako nema te odgovornosti političke, zašto je onda ministar Ružić podneo ostavku, a ostali nisu? Znači, prosto, odgovornost je uvek na vlasti kada se desi ovakva stvar. Ne krivica, nego odgovornost.

Sledeće pitanje, takođe gospodinu Gašiću, ali ga nema, to je naoružanje. To je oružje koje je nađeno kod masovnog ubice iz Mladenovca. Sad smo čuli svi sa ovom razlikom od 15, 20 dana između da je celo selo znalo da je on naoružan, pa se postavlja pitanje da li je i policija znala da je on naoružan, ali je rešila da mu to naoružanje ne oduzme, zbog oca ili bilo čega drugog, ili je druga situacija, da policija jedina nije znala da je on naoružan. Kakva god da je opcija, koji god da je odgovor od ova dva, ja ne mogu da zamislim koji je gori od ta dva odgovora. I stoga, u najkraćim crtama je utemeljena odgovornost Vlade i ministra Gašića.

Kao samostalni poslanik imam samo pet minuta, pa neću moći dalje da nastavim, ali moram da vam kažem, pominjete Jovu Bakića i nekog Brkića. Nijedan narodni poslanik ovde, a pogotovo ne opozicija, ne odgovara za ponašanje ni Jova Bakića, ni Brkića, ni bilo koga drugog, oni odgovaraju za svoje postupke. Ali ova Vlada i ministar Gašić odgovara za ponašanje policije, centara za socijalni rad, tužilaštva i svih ostalih državnih organa. Zato postoji politička odgovornost i zato je jedini izlaz da date ostavke. Ako ne date ostavke, bićete naterani protestima. Hvala vam.

PREDSEDNIK: To je bilo pet minuta.

Sledeći prijavljeni je Aleksandar Mirković.

ALEKSANDAR MIRKOVIĆ: Poštovani predsedniče, poštovana premijerko, poštovane ministarke u Vladi, poštovane koleginice narodne poslanice i kolege narodni poslanici, uzimajući u obzir da je ovo sednica koju je zahtevala opozicija, da je dnevni red onakav baš kakav su oni želeli i da se ovde pred svima nama danas nalaze ljudi koje su i pozivali, ali i prozivali u danima unazad, ja sam očekivao mnogo konstruktivniju raspravu. Sa druge strane, očekivao sam nekakve predloge, očekivao sam da ćete nam konačno reći šta biste vi to bolje uradili, međutim, od toga ništa, već ste sve pretvorili u nekakvo sitno politikanstvo.

Da se sve to moglo očekivati i naslutiti, bilo nam je jasno već u četvrtak, jer dnevni red koji ste vi predložili i želeli, za taj dnevni red niste glasali. Takođe, onda su pojedini od vas napustili ovo zasedanje, rekli su da ih to ne zanima, iako ste vi tražili ovo zasedanje, a i kada ste govorili i diskutovali, ništa sem brutalnih napada i pretnji na račun svakog od nas, ništa niste drugo ni rekli.

Dok ste diskutovali, napali ste sve i svakoga, pa ste tako uspeli da napadnete, o tome smo već čuli danas, i Milicu Pejović Milovančević, vrhunskog stručnjaka, ali taj sam napad govori mnogo o vama. Međutim, ja vama želim da postavim jedno pitanje koje će vas progoniti sve dok ne shvatite šta ste uradili. Da li ste svesni da ste provlačenjem kroz blato te žene mnoge druge stručnjake koji bi želeli da pomognu svojoj zemlji u bilo kojoj oblasti, a posebno u ovakvoj situaciji, doveli do toga da se zapitaju da li to da urade, da kažu sebi – da li mi to treba u životu da me tamo neko u Skupštini danima proziva? Da li ste svesni šta radite svojim postupanjem i diskusijama u ovom parlamentu? Da li ste svesni koliku štetu činite samom društvu? Niste i briga vas. Niko ni danas nije uputio izvinjenje toj ženi. Ono što me posebno zabrinjava, što je malo ko i od kolega stao u njenu zaštitu. Zašto? Pa da ne bi i on prošao kroz toplog zeca kakvog ste priredili toj ženi i nema reči o tome.

Ono što je dobro jeste što su građani ovih dana mogli da vide kome je zaista stalo da diskutuje o ovim temama, ko razume važnost svake ove teme i ko je spreman na to da ovde diskutuje i satima i danima. Dobro je što građani mogu da vide i to da vas u sali u petak nije bilo više od četvoro, slovom i brojem, iako ste vi insistirali na ovoj sednici.

Međutim, napravili ste jedan uspeh i sada ću vam, već su vam čestitali na tome, ali ja ću vam čestitati iz svog ličnog ugla. Naime, u poslednjih 20 dana tolika količina pretnji, optužbi na račun svih nas, optužbe na račun Vlade, pojedinih ministara je zaista bila neverovatna. Upućivali ste pretnje što na ovim skupovima protiv nasilja, gle ironije, upućivali ste pretnje ovde u Skupštini, upućivali ste pretnje u emisijama gde ste gostovali uživo i postigli ste efekat. Čuli ste kroz šta je prošao Dejan Vuk Stanković, ali, poštovana premijerka, dozvolite da se i ja pridružim vašim čestitkama, evo ja vam, kolege, čestitam u moje lično ime, pošto sam i ja u petak prošao kroz toplog zeca kog ste servirali svima nama, ne ovako kao Dejan Vuk Stanković, već verbalno.

Naime, u petak dok smo napuštali Skupštinu, silazili niz ove stepenice, okupilo se dvadesetak ljudi koje je pozvao da se okupi iz skupštinskog restorana čovek koji želi da Andrej Vučić i Danilo Vučić završe u šahtu kao Gadafi, okupilo se dvadesetak ljudi i dobacivali su sve i svašta poslanicima. To šta su izrekli Milenku Jovanovu i Marini Raguš zaista ne mogu da citiram i ponovim.

Ono što je posebno interesantno, obratite pažnju. Jedan čovek je dobacivao poslanicima – brže, brže, dok je drugi njega dopunio rečima – Mirkoviću, navikavaj se, jer kad te stignemo nećeš moći ni da hodaš.

Sada vas pitam, vidim da vam je drago, smešno, svaka čast. Dakle, ovo je vama smešno. Dakle, borite se protiv nasilja, smejete se ovome što ja sada izgovaram, dok vaše pristalice to meni izgovaraju. Dakle, da bi neko stigao, morao bi da me juri i tu dolazimo do toga da one poruke koje vi servirate, gospođo u prvom redu, koja se uporno smejete, ono što ste rekli nama u hodnicima da to nije stilska figura, već da ćete nas stvarno juriti po ulicama, eto zaživelo je. Eto, zaživelo je.

Pa, vas sada pitam kolege, ne mogu reći poštovane, kolege – šta će to meni da se desi kada me stigne, taj ili neko drugi i zašto ja neću moći da hodam? Stavićete me u kolica, tolike ćete me prebiti ili polomiti noge, da neću moći da hodam ili ćete ubiti, mene?

I, da se razumemo, možda je taj čovek mene samo prepoznao, zato što sam u četvrtak postavljao pitanje ili je znao za mene, ali ta sudbina i to što ste vi svima nama uputili kao pretnje, čeka svakoga od ovih ljudi koji sede oko mene, pa i one ljude, klimate glavom, vi baš obraza nemate, vi baš obraza nemate. Dakle, i smejete se. Zašto sada ne pitate vašu koleginicu, šta je smešno? Neverovatno je i to da se ovakva sudbina sprema i onim ljudima koji samo podržavaju SNS. Ja vam na tome čestitam.

Kažete – ljubav. Sa tog skupa se šalju poruke ljubavi, onakve kakve je slao Miroslav Brkić ili kako se već zove, Milovan Brkić, on.

Samo dobacujte, nećete mene poremetiti, verujte mi. Dakle, čovek koji kaže – da Aleksandru Vučiću mora da se otkine glava, da klinci moraju da uzmu puške i da oni sami reše situaciju u zemlji. Taj čovek, to je poruka ljubavi i mira.

Rekli ste da ćete biti odgovorni organizatori. Evo, ja vas pitam – šta se desilo na „Gazeli“ i ko je učestvovao u svim onim tučama koje su se tamo dešavale? Imali ste tri tuče na mitingu protiv nasilja. Ljudi, to se nije nigde desilo. Tri tuče ste imali. Pričate o skupu protiv nasilja, a na snimku se čuje – drži ga, uhvati ga, udari ga, prebi ga, ubi ga.

Zašto se kao organizatori niste oglasili i rekli – to nisu poruke koje želimo da šaljemo. Tri tuče ste imali samo koje su zabeležene. Vi ste ih objavljivali. Pričate o tome, pravo na slobodu kretanja. Pitam vas – šta je sa ljudima koji su se tada nalazili na „Gazeli“ ili negde duž autoputa. Onaj ko se zatekao u kolima u tom trenutku, znate kroz šta je prošao? Šutirali su mu kola, lupali po krovu, čak su se i bacali na haubu. Imate snimak gde žena kaže – ali ja samo želim da idem kući, gde joj drugi čovek dobacuje, kaže – mi smo ti dozvolili ovde da prođeš, ako nećeš ostani tu.

Ko ste, bre vi ljudi da nekom dozvoljavate ili ne? Ko ste, bre, vi? Terate ljude da voze u suprotnom smeru da na taj način ugroze svoj život i život drugih učesnika u saobraćaju, a oni koji to odbiju ostanu okruženi vama, dok se vi iživljavate nad njima i nad tim kolima. I, dalje vam je smešno. Lepo, lepo.

Pričali ste ovde i sa time ću završiti, pošto još mnogo kolega iz naše poslaničke grupe želi da diskutuje. Govorili ste ovde i razne termine upotrebljavali. Kažete – laž. Pa, vi ste osuđeni sudskom presudom da ste lažovi, pojedini od vas i ovde govorim samo o narodnim poslanicima.

Pričate o mržnji, pa kuda ćete veću mržnju nego da pozovete na silovanje premijerke, moja koleginica Marina Raguš je čitala taj tvit, ali samo da znate, poštovana koleginice Raguš, u tom trenutku to nije bio bio običan član neke stranke, bio je gradski odbornik u Skupštini grada Beograda.

Kada sam ja kao šef odborničke grupe tražio da se o tome diskutuje, podneo predlog za dopunu dnevnog reda da se usvoji zaključak kojim se osuđuje takvo ponašanje, lider vaš je rekao da ne želi da učestvuje u tome, jer je on odreagovao u afektu. Zamislite, molim vas. Sada, umesto taj čovek da bude isključen iz političkog života, on je avanzovao i narodni je poslanik i sedi 10 metara od vas. Koliko to morbidno može da bude? I, vi pričate o nekakvom nasilju, nekakvim vrednostima. I, ne stidite se.

Pričate o tome, pričate o nasilju, evo vam ga poslanik, sedi tu, u drugom redu, osuđen za nasilje, tukao policajca u Vrbasu, šest meseci ili dve godine uslovno, osuđen. Vama je smešno, ali verujte, to je žalosno. I, žalosno je što vi niste svesni svojih postupanja.

Pričate o agresiji, pa tri puta ste se na nas zaletali ovde, tri puta. Pa, šta je, ako nije agresija, sve ono što radite ovih dana? Šta je ako nije agresija ovo što upravo sada radite?

Pričate o nemoralu vi koji ove dve tragedije, koje su zavile celu zemlju u crno, koristite kao nekakvu pozornicu za izvođenje vaših bolesnih političkih predstava u kojima samo želite da profitirate i obračunate se sa Aleksandrom Vučićem, jer ste svesni da rezultatom i idejama, programom, vizijom, nikada ne možete da ga nadmašite i nikada da ga pobedite i vi pričate o tome.

Pričate o korupciji, pa pola vas ovde ima presude da ste učestvovali do lakata umešani u korupciju i vi pričate o tome. Jedan od vaših lidera čak i CIA spominje u svojim konferencijama. Okupi se 15 ljudi i priča o nedelima koje je vršio. I, vi imate obraza da nekome nešto spočitavate ili da o nečemu pričate.

Vi hoćete da preuzmete vlast. Vi hoćete da vladate Srbijom, ja to znam, znaju to i svi ljudi, ali imate jedan malo veći problem što to neće građani Srbije, jer vas takve kakvi ste, neće izglasati ni da vodite jednu mesnu zajednicu, jer em niste sposobni, em niste ni pošteni dovoljno da u mesnu zajednicu bilo koju zasednete.

Zato poštovani građani, ja vas pozivam da 26. maja se okupimo, u petak, ovde ispred Narodne skupštine. Dođite na miting jedinstva. Dođite na skup – Srbija nade, jer Srbija neće i ne sme da stane. Hvala vam i živela Srbija.

PREDSEDAVAJUĆA(Snežana Paunović): Hvala vam.

Koleginice Manojlović, vi po Poslovniku? Izvolite.

TATJANA MANOJLOVI: Javljaju se ljudi sa Kosova i Metohije da već u četvrtak moraju da krenu na miting u Beograd.

PREDSEDAVAJUĆA: Ja se vama javljam i kažem da kada podignete Poslovnik morate da ukažete na neki član.

Molim vas, nisam vas čula.

Reč ima, predsednica Vlade. izvolite.

ANA BRNABIĆ: Hvala vam.

Poštovani narodni poslaniče, poštovani gospodine Mirkoviću, žao mi je zbog toga što ste doživeli, ali nisam videla ponovo da se ovi kvazi borci protiv nasilja, da su se preterano uzbudili zbog toga.

Vidite, kao što sam rekla pre neki dan, deluje da u tom sistemu vrednosti kada jure nas, onda nije nasilje. Kada vređaju nas, onda nije nasilje zato što postoji valjda u njihovom koordinatnom sistemu, postoje građani prvog i drugog reda, a oni su građani prvog reda, oni smeju da zatvaraju saobraćaj, oni smeju da određuju slobodu kretanja, oni smeju da prete jurenjem i dok se bore protiv nasilja ništa od toga im nije sporno.

Vidite, poštovani narodni poslanik je govorio i rekao mi je, između ostalog, da opozicija ne odgovara za ponašanje Jove Bakića. Nisam ja ni mislila da opozicija odgovara za ponašanje Jove Bakića. Ja sam samo tražila da ukoliko se borite protiv nasilja zaista, i to u ovako delikatnom trenutku, da ćete vi te pozive osuditi, a posebno zato što dolaze od univerzitetskog profesora. I niste ih osudili. Niste čak iskoristili ni vaše obraćanje da osudite, već ste se izvlačili na to da niste vi odgovorni za njegovo ponašanje. Pa, nisam ni rekla da jeste.

Evo, ako nećete da osudite Milovana Brkića, zato što kažete da on nije valjda vaše društvo, iako je bio u vašem društvu, onda osudite Jovu Bakića. On jeste vaše društvo, u svakom smislu. Učestvuje sa vama na TV emisijama, na debatama, poštovan je, priznat, pozivan, sa najvećim poštovanjem dolazi i vi ga primate na te skupove protiv nasilja. Sve je okej, ali što ne osudite kada kaže da treba da se jurimo po ulicama? Toliko o borbi protiv nasilja.

Samo kratko za ova dva pitanja - da li je u Duboni ili Malom Orašju bilo policije? Naravno da je bilo, kao što postoje pripadnici MUP da čuvaju javni red i mir u svakom mestu u Republici Srbiji. Ali, ne mogu da budu pet, 10 ili 15 njih do zuba naoružanih uz svakog građanina Republike Srbije. Naravno da je nemoguće, nažalost, sprečiti u tom smislu ili prevenirati ovakve masovne zločine. Da je moguće, ne bi se dešavali širom sveta. Reagovali su odmah, uhvatili ga odmah. Ne znam kako očekujete da će jedan pripadnik MUP ili dva sprečiti ovakve stvari? Nisu bili na tom mestu u tom trenutku.

Konačno, za naoružanje, vi kažete - celo selo je znalo da je počinilac naoružan. Zašto nisu prijavili to pripadnicima MUP ili bilo kojoj nadležnoj instituciji? Nemamo nijednu prijavu.

(Aleksandar Jovanović: Kako nema, 15 prijava ima protiv njega?!)

Nama je juče došla anonimna prijava u vezi sa …

Gospodin narodni poslanik, koji je jedan od predvodnika tzv. protesta protiv nasilja, je najmanje nekonfliktna osoba koju ja znam. I to je valjda borba protiv nasilja. Verbalno nasilje je ovde od trenutka kada uđemo, do trenutka kada izađemo od strane boraca protiv nasilja. To su vrednosti koje baštinite.

(Narodni poslanici opozicije dobacuju s mesta.)

PREDSEDAVAJUĆA: Ne znam da li imate svest da predsednica Vlade ne može da govori, zato što svi govorite u glas? Kolege, pobogu.

ANA BRNABIĆ: Juče nam je, da vam dam primer kako se postupa kada postoji bilo kakva prijava da je neko naoružan, pa čak i da ima legalno oružje, a da je opasan. Pripadnici MUP odmah izlaze na teren, odmah proveravaju i odmah deluju.

Juče je tužilaštvu stigla anonimna prijava u vezi sa jednom porodicom za koju su rekli da je naoružana, a ima potencijalno neki problem zbog kojeg su ti ljudi, koji su opet anonimno dojavili, zabrinuti. Odmah su izašli pripadnici MUP, ušli u stan, dobili nalog, napravili pretres, priveli ljude, razgovarali. Znate šta? Ništa nisu našli. Bila anonimna prijava. Da li se neko šalio, neko je želeo da im naudi, kako god, ali policija je svoj posao uradila, kao i tužilaštvo. Tako da, celo selo zna ne pomaže mnogo ako neko u tom selu nešto ne prijavi, a pripadnici MUP će po tome uvek postupati kao što postupaju.

Ostalo je još vremena. Osudite univerzitetskog profesora Jovu Bakića. Niste odgovorni za to šta kaže, ali osudite pozive na nasilje, makar od strane čoveka koji je svaki dan sa mladim ljudima, sa studentima na Filozofskom fakultetu Univerziteta u Beogradu. Hvala.

(Aleksandar Olenik: Replika.)

PREDSEDNIK: Vas niko nije pomenuo. Nema osnova.

(Ivana Parlić: Niste bili u sali, kako znate?)

Što vi opet vičete iz klupe?

Stvarno ne znam šta vam je smešno i zabavno, Manojlović. Ni neću da vam govorim koliko je neprilično da se na ovoj i ovakvoj sednici zabavljate i smejete ceo dan.

Reč ima Robert Kozma.

ROBERT KOZMA: Hvala.

Na početku bih se osvrnuo na prethodno izlaganje narodnog poslanika prekoputa. Govorio je o nekim navodnim incidentima na skupu „Srbija protiv nasilja“. Ako je i dolazilo do nekih incidenata, te incidente isključivo su prouzrokovali vaši ljudi, vaši ubačeni elementi, vaši Miše Vacići i slični uposlenici vašeg ministarstva i vaših kancelarija.

Skupovi „Srbija protiv nasilja“ su dostojanstveni skupovi građana kojima je dosta sistemskog promovisanja nasilja u Srbiji. Shvatite to. Čujte te građane. I molim vas da se urazumite da možemo da uredimo naše društvo.

Ovih dana slušali smo premijerku, ministra Gašića, koji je, nažalost, otišao jer očigledno ima važnija posla, i ministarke o tome kako brane neodbranjivo, o tome kako sistem nije zakazao, iako je ubica u selima u okolini Mladenovca i Smedereva bio naoružan arsenalom oružja, automatskom puškom, bombama i pištoljima.

Još uvek nismo čuli odgovor kako je moguće da je imao to oružje. Tako opasno oružje ni po jednom našem zakonu ne bi smeo da ima. Kako onda sistem nije zakazao? Ako sistem nije zakazao, onda se moramo pitati kakav je to sistem, za koga on radi, koga on štiti? Građane, nažalost, očigledno ne štiti.

Gde je bio sistem u proteklih 10 godina da se pozabavi i skloni nelegalno naoružanje u našem društvu, da spreči nelegalnu trgovinu naoružanjem u našem društvu?

Srbija je, kao što smo mogli da saznamo, u prvih pet zemalja u svetu po količini rasprostranjenosti oružja. Istraživanje o naoružanju o malokalibarskom oružju u Srbiji iz 2018. godine kaže da je u Srbiji, pretpostavlja se, 2.719.000 komada oružja, od toga 1.186.000 registrovanog oružja, a milion i 500 i nešto hiljada komada neregistrovanog oružja.

(Rodoljub Stanimirović: Sve je to vaše naoružanje! Sve ste vi to doneli u Beograd!)

Samo malo, pričamo ovde o ozbiljnim stvarima.

Imamo u Srbiji 2018. godine dva miliona i 700 i nešto hiljada komada nelegalnog oružja. Dnevne novine „Danas“ traže od MUP da im dostavi podatke o tome koliko je oružja oduzeto od početka 2017. godine do 1. aprila 2023. godine. Za pet godina znate koliko je oružja oduzeto? Deset hiljada 745 komada oružja. Dva miliona imamo, a oduzeli ste za pet godina samo deset hiljada komada oružja.

Pa, što se niste bavili razoružavanjem društva u proteklih pet godina, ako već niste u proteklih 10 godina? Kako onda sistem nije zakazao? Gde je bio sistem da u konkretnom slučaju, kada se radi o ubici iz Mladenovca, reaguje, istraži njegova prethodna dela, njegove prethodne prekršajne i krivične prijave?

Čuli smo ovih dana, saznali smo i od ministra, da je počinilac imao jednu krivičnu prijavu, i to napad na policajca na službeno lice u vršenju dužnosti, da je imao dve prekršajne prijave, i to izazivanje tuče, nanošenja lakih telesnih povreda, oštećenja imovine motornom testerom.

Saznali smo, rekao je ministar da, prosto, on nije mogao da bude osuđen, jer je maloletnik. Svi znamo da je to netačno, čak je ministarka pravde morala da reaguje. Po Krivičnom zakoniku bio je maloletan, ali je bio odgovoran. On je za napad na policajca mogao da dobije vaspitnu meru u vidu zavoda, upućivanje u vaspitnu ustanovu, upućivanje u vaspitno-popravni dom, upućivanje u posebnu ustanovu za lečenje i osposobljavanje.

Vi sad možete reći, kao što ste rekli da je stručnjak centra za socijalni rad procenio da ne bi trebalo da se da jedna takva zavodska mera. Možete se vaditi da sistem nije zakazao, ali upravo se ovde radi. Vi prebacujete odgovornost sa jednog dela sistema na drugi deo sistema, a mi upravo o tome govorimo. Kada sistemski godinama smanjujete ulaganje u zdravstvo, u obrazovanje i centre za socijalni rad, kada te stvari koje bi trebale da brinu o našem društvu smatrate troškom, a ne ulaganjem u društvu, onda dolazi do pucanja sistema. Ali, znate čiji budžeti rastu svake godine od kad ste vi na vlasti? Budžeti policije, vojske i bezbednosnih službi.

Stoga, vratimo se na postupanje policije. Zašto policija se ranije nije bavila pitanjem koje oružje, legalno ili nelegalno, drži ubica i njegov otac u svojoj kući? Ministar je rekao da su mu ranije oduzeli lovačku pušku, privremeno, vratili su mu istu lovačku pušku i malokalibarsku pušku.

Hajde da krenemo od toga, realno, sistem nije radio, ali evo kaže ministar - mi smo znali i bili smo mu svojevremeno oduzeli lovačku pušku. Pa, zašto je onda bilo potrebno šest dana da Ministarstvo unutrašnjih poslova reaguje, pregleda kuću oca ubice, pronađe arsenal oružja i uhapsi ga? Zašto je bilo potrebno šest dana? Da li se u međuvremenu nešto dešavalo? Da li je u međuvremenu neko, kao i svih prethodnih godina, štitio penzionisano vojno lice?

Stoga, ono što jeste vređanje svih građana koji izlaze na skup "Srbija protiv nasilja", kada vi kažete da uprkos tome što su počinjena dva masovna ubistva, da je stanje bezbedno i stabilno. Kako je kada nije stabilno onda?

PREDSEDNIK: Reč ima predsednica Vlade.

Izvolite.

ANA BRNABIĆ: Hvala vam.

Ministar Gašić je otišao zato što treba da putuje u Priboj, treba da razgovara sa ljudima u Priboju zbog incidenta koji se desio, smrtnog ishoda i tenzija koje postoje u Priboju, da država bude tamo još prisutnija i da ti ljudi osete da smo tu za njih. Ja sam tu, tako da ja mogu da vam odgovaram na sva pitanja i, opet kažem, koliko god je potrebno, koliko god dana je potrebno, možemo i bez pauze, nikakav problem.

Vidite, kažete gde je bio sistem da smanji naoružanje. Ja ne znam sada da li se mi toliko ne slušamo ili vi izlazite, pa se vraćate, pa ne čujete sve, pa ste toliko zainteresovani, ali ovo što ću vam reći je, mislim, sigurno šesti put da pričam od kada je počela ova sednica na ovu temu, ali najmanje šesti put. Dakle, ovako, od 2012. godine opada trend broja komada oružja koje se drži i nosi. Godine 2008. je taj broj bio najveći. To je bilo 1.172.468. Do sada je 761.415, poslednji put kada smo podvukli crtu. Pre nego što je krenulo ovo razoružanje u okviru akcije, a u okviru koje smo do sada oduzeli, kao što sam rekla, građani su predali preko 35.000 komada oružja.

Vidite, to je odgovoran odnos države. Ja ću ponoviti još jednom kako izgleda neodgovoran odnos države u odnosu na odgovornu državu. Godine 2002. je bio masakr u Leskovcu, sedmoro mrtvih. U tom trenutku Vlada je tako adekvatno reagovala, toliko je to ozbiljno shvatila, tako su preduzeli ažurne mere da se od tada do sledećeg masakra 2007. godine broj izdatih dozvola u Republici Srbiji za držanje i nošenje oružja podigao za nekih 200.000. Kada se 2007. godine desio Jabukovac sa devetoro poginulih, ni nakon toga nije krenulo razoružavanje Srbije.

Većina poštovanih narodnih poslanika opozicije, većina, ne kažem svi, većina, ali hvala i vama što pokazujete na vaše kolege zato se makar razumemo i slažemo, većina je tada bila na vlasti i ništa nisu uradili, prstom nisu mrdnuli da razoružaju Srbiju, da podignu mere obezbeđenja, da učine da se ljudi osećaju bezbedno.

Nasuprot tome, mi smo od 2012. godine sistematski smanjivali broj dozvola izdatih za nošenje i držanje oružja i sada ćemo oduzeti 90% tog oružja.

Danas imamo određene medije na koje se i vi pozivate, a koji su već krenuli da kritikuju te mere, da kritikuju mere razoružanja. Danas imate tekst kako može da se tumači da je moratorijum na izdavanje dozvola za oružje od dve godine diskriminatorna mera. U tim medijima koji nas svaki dan kritikuju da nismo uradili dovoljno za bezbednost građana. Ne može biti i neće biti da je jedno i drugo. O tome pričam kada pričam o tom vrzinom kolu ludila. Nije važan ni jedan postulat, ni jedna vrednost, ništa, samo je važno da budete protiv nečega što vlast radi, bez obzira da li ste nešto drugo govorili juče, da li tu pričamo o političkoj opoziciji ili o medijima koji ih podržavaju, a opet koji se ponašaju kao politička stranka.

Konačno, da vam kažem za te ubačene elemente na protestima. Koliko god, vidim da vam je ta mantra zanimljiva, vi morate da shvatite da je nemoguće da mi ubacimo nekog na protest ako će onda da poziva na ubistvo nas ili predsednika naše stranke, a predsednika Republike Srbije, a pri tome je to osoba koja svakodnevno u svim svojim novinama, nastupima itd, govori sve najgore o predsedniku Vučiću i njegovoj porodici.

(Narodni poslanik Tatjana Manojlović dobacuje sa mesta.)

PREDSEDNIK: Manojlović, koji put danas?

ANA BRNABIĆ: Šta je sad? On je blizak nama.

Da ne ulazimo ni u to, mislim da je narodu potpuno jasno, ali da kažemo ovako – ubačeni elementi na protestima koji su se sada pobili na tom protestu protiv nasilja. Pobio se Savo Manojlović iz „Kreni-pokreni“ ili kako ja volim da kažem, nakon onog ražnja od strane Zelenih, kreni-okreni, sa narodnim patrolama. Narodne patrole samo mi hapsili 2020. godine. Branio ih je Zoran Lutovac. Sad mi recite koji je naš tu od tih što su se tukli? Ove što smo hapsili, Savo Manojlović ili Lutovac? Koji je tačno tu naš od svih koji su se tukli i koji su ih branili? Neće biti baš da je tako.

Ako vam tako prija i ako vam tako odgovara, a vi onda samo tako i sutra, prekosutra, kad god imate sledeći protest dobrodošli. Kažem, ovo je demokratska zemlja, otvorena zemlja. Nikad nisam nazivala te ljude ruljom, to ste lagali, govorili ste neistinu. Molila sam samo da ne sprečavaju slobodu kretanja drugim građanima zato što je to nasilje nad svim drugim građanima. To je Ustavom zagarantovana sloboda, pravo građana na slobodno kretanje.

Samo to da ne rade, a ovo ostalo, što se mene tiče, ako vi želite na vašim protestima da imate Dejana Petra Zlatanovića, koji poziva na ubistvo predsednika, koji kaže – ko potpiše njega ubiše, ako želite Mlađana Đorđevića, Mladena Obradovića iz „Obraza“, ako želite Milovana Brkića, Srđana Noga, ovoga raspopa i ostale, izvolite ljudi, ovo je slobodna zemlja. Možete da se šetate sa njima koliko god hoćete, samo vam kažem da ti ljudi, možda, nisu protiv nasilja.

Na kraju krajeva, i taj protest vam organizuje kolega narodni poslanik koji je prvi pozivao na ubistvo Danila i Andreja Vučića, pa i to možete da podvedete, valjda, pod tu borbu protiv nasilja. Hvala.

PREDSEDNIK: Muamer Bačevac ima reč.

(Zoran Lutovac: Replika.)

MUAMER BAČEVAC: Uvažene koleginice…

(Robert Kozma: Replika.)

PREDSEDNIK: Da ne vičete iz klupa, po pedeseti put danas.

(Radomir Lazović: Ima pravo na repliku.)

Lazoviću, da ne vičete po pedeseti put danas.

Dao sam reč Muameru Bačevcu.

(Tatjana Manojlović: Nasilnički vodite ovu Skupštinu.)

I za vas isto važi. I za vas isto važi, Manojlović. Nasilje primenjujete, Manojlović. Nasilje primenjujete, Lazoviću i svaka vam čast na tome.

Izvolite, reč ima Muamer Bačevac.

MUAMER BAČEVAC: Uvažene koleginice i kolege, mislim da ću biti u temi. Mislim da ni jednom civilu u ovoj državi nije potrebno oružje.

Prošle nedelje sam na18. maja, koji smo obeležili kao Dan sećanja na žene ubijene u porodičnom nasilju ukazao na jednu mračnu statistiku, na brojke i na jedan kontinuitet ubijanja žena. Rekao sam da je jedna trećina tih žena ubijena vatrenim oružjem.

U zadnjih 10 godina ubijeno je više od 300 žena u porodičnom nasilju, uglavnom sve, većina vatrenim oružjem. U zadnjih 10 godina u ovoj državi bilo je preko 1.000 ubistava i to 529 ubistava, 487 teških ubistava, a ubistava iz nehata ne znam koliko je bilo.

Podsetiću vas da prema srpskom zakonodavstvu pucanje u vazduh je zabranjeno, pričam samo o ubistvima iz nehata, Krivičnom zakonikom i Zakonom o oružju i policiji, odnosno municiji. Čak oba ova zakona nisu dovoljna i ne sprečavaju ovdašnji svet da na svadbeno veselje pođu sa toliko oružja da bi mogli da ratuju par dana. Malo se puca kad se otme mlada, malo se puca u predmete, malo u jabuke. Puca se kada muškarci postaju punoletni, kada se rađaju deca, kada se šalju u vojsku, kada se vraćaju iz vojske, puca se, bogami, i u vojsci. Puca se kad se ljudi napiju. Puca se da se oteraju đavoli. Puca se kada se proslavljaju verski praznici. Puca se kada se proslavlja bilo šta. Jel to normalno?

Ubistva vatrenim oružjem nižu se godinama, „Deca se igrala očevim pištoljem koji je slučajno opalio“, „Mladić nehotice ubio brata dok je vitlao po kući oružjem“, „Ubio ženu vatrenim oružjem“, „Ranio komšiju u svađi“, naslovi su tekstova i naslovi koje možemo videti svaki dan u crnoj hronici.

Sa druge strane, ja sam tražio pomno i nisam našao ni jedan podatak, ni jedan naslov da se kaže da je oružje nekoga spasilo i da je spasilo nekome život, jer po našem zakonu da bi neko držao oružje, on ga mora držati u sefu, pod ključem, mora imati municiju koja je na potpuno drugom mestu. Pa, ko to može da stigne da ode da uzme oružje da ga repetira, da ga pripremi da se odbrani? Niko, takvog naslova nema.

Zaista nemam odgovor ni na pitanje, zašto? Šta će nama toliko oružje po kućama? Odakle ta fascinacija oružjem u našem društvu, kao da je oružje u životu ljudi nešto što se podrazumeva, kao što se podrazumeva žaoka na škorpionovom repu ili kandže na mačjoj šapi.

Ja sam pitao moju decu pre neki dan dok sam pripremao ovaj govor: „Deco, za šta služi oružje?“ Oni su mi rekli: „Da ubijete čoveka ili životinju.“ Ja sam zatim rekao: „A da se odbranite?“ Oni kažu: „Opet će te, babo, ubit nekoga“. Zašto će nam toliko oružje? Ta fascinacija oružjem? Odakle fanatična želja roditelja, koji je lekar, da mu dete bude pucač, komandos, a ne da je humanista, da pomaže drugima, kao što je i njegov otac? Odakle ta želja?

Nemam odgovor na to pitanje, ali sigurno znam i garantujem vam da nema potrebe da bilo koji civil drži oružje u svojoj kući. Nama treba efikasna, dobro naoružana policija, treba nam dobro naoružana i efikasna vojska, a oružje u kući nam je nepotrebno.

Najiskrenije verujem da je razoružavanje preka potreba našeg društva i najodlučnije podržavamo ovu akciju koju je pokrenula Vlada i kao što rekoste, premijerka, zaista je podatak da je više od 35.000 komada oružja pokazatelj da su građani uvereni u ispravnost poteza ove Vlade i da treba da predaju to oružje.

Podržavamo naravno kao poslanička grupa sve ono što ova Vlada čini u uspostavljanju dijaloga i spuštanju tenzija u ovom teškom trenutku. Ovaj trenutak se mora iskoristiti za promovisanje mirnodopskih vrednosti. Moramo svim kapacitetima ubediti naše građane da im vatreno oružje u kući može doneti samo nesreću i da se bezbedno društvo gradi na principima, moralu i pravilnom odgoju.

Pored insistiranja na oduzimanju nelegalnog oružja, podržavamo i pooštravanje kriterijuma za izdavanje dozvola. U našoj zemlji, gospodo, dozvola se dobija na osnovu tri zahteva. Ljudi traže oružje za sport, za lov ili za odbranu, sopstvenu odbranu. Od preko 400.000 dozvola, preko 200.000 su date da bi se, da kažem, zarad lične bezbednosti. Da li je moguće da u ovoj državi 210.000 ljudi se oseća nesigurno?

Šta je u stvari razlog? Razlog je da se nije poštovao zakon i da se davalo to oružje ispod ruke, ispod žita. Sa tim se mora prestati i ja se slažem sa ovim predlogom – nema izdavanja dozvola i revizija za sve dozvole.

Kakvi crni telohranitelji, bre? Neću da vidim više te ljude. Kakvi političari da imaju telohranitelje? Kakvo oružje crno? Drago mi je što me doktorka i ministarka podržavate. Bar vi znate koliko se mi trudimo da jedan ljudski život spasimo.

(Tatjana Manojlović: Zakažite sednicu…)

Molim vas, nemojte molim vas da me prekidate. Nemojte da me prekidate.

Moram da se osvrnem i na sramnu prošlonedeljnu inicijativu nekih kvazi patriotskih poslanika koji su tražili podatke koliko se oružja prikuplja u sredinama u kojima žive manjinski narodi. Kakav je to bezobrazluk? Kakav je to bezobrazluk? Etiketirati manjinske narode, svađati većinski i manjinski narod u trenutku kada nam treba sabornost, kada nam treba bratstvo, kada treba da se ujedinimo oko zajedničkih principa. E, to je politikanstvo i to je za svaku osudu. To je za svaku osudu.

Tragedija koja se nama desila, gospodo, na najbolji način nam je ukazala da se negovanje kulture rata, koje je dominantno na Balkanu u zadnja dva veka, a koju predvode kvazi patriotske i nacionalističke elite, ne donosi nikakvo dobro, osim bola, gubitka najmilijih, osim krvi i želje za osvetom. Pokazuj ti na sebe. Pokazuj ti na sebe isto.

Danas sam vas čuo da optužujete neke od poslanika ili da optužujete nekoga da je član SNS. Ništa to nije manje nego što se dešava obratno. Ništa to nije.

Danas sam čuo da je neko ko je u vrtiću optužen za nešto član SNS. Molim vas, pa kakav je to nivo? Kakav je to način dijaloga? Apsolutno neprihvatljiv.

(Ivana Parlić: Pa, jeste.)

(Tatjana Manojlović: Jeste.)

No, da se vratimo na temu.

PREDSEDNIK: Nemojte da vičete na narodnog poslanika dok govori. Manojlović, ponovo vi. Nemojte da vičete na narodnog poslanika dok govori.

MUAMER BAČEVAC: Da se upristojimo, da ne debatujemo.

PREDSEDNIK: Izvinite.

MUAMER BAČEVAC: Pozivam vas sve da uđemo u ozbiljnu kampanju da se Srbija razoruža, da postanemo jedno mirnodopsko društvo koje će da gaji kulturu pobedničkog duha, jer mi smo pobednici u sportu i u nauci i u svim oblastima, u zadnje vreme i u privredi i zaista smo država koja može mnogo toga pozitivnog da učini, ali nam je za to neophodan iskren razgovor, smirivanje tenzija i zaista jedan, da kažem, normalan ton u našim debatama. Hvala vam.

PREDSEDNIK: Hvala gospodine Bačevac.

Samo da znate, to takvo ponašanje koje pokazujete gore je od 500 rijalitija zajedno. Samo to imajte u vidu.

Sada je 18.00 časova. Završavamo sa radom za danas. Nastavak je sutra u 10.00 časova.

(Sednica je prekinuta u 18.00 časova.)